Inthikhabuge camapaignah nuvamas 132 candidatun maraalaifi\nއިންތިޚާބުގެ ކެމްޕެއިނަށް ނުވަމަސް، 132 ކެނޑިޑޭޓުން މަރާލައިފި\nއިންތިޚާބު ބާއްވާނީ ޖުލައި 1 ގައި\nނުވަ މަސްތެރޭ 132 ކެނޑިޑޭޓުން މަރާލާފައިވޭ\nކ. މާލެ | 30 ޖޫން 2018 | ހޮނިހިރު 10:38 | 2,725\nއޮކަމްޕޯ ޓައުންގެ މޭޔަރު ކަމަށް ވާދަކުރެއްވި ކެންޑިޑޭޓަކު މަރާލި މައްސަލައެއްގައި ހައްޔަރުކޮށްފައިވާ ފުލުހުން - ޑެއިލީ މެއިލް\nމެކްސިކޯއަކީ ދުނިޔޭގެ ނިސްބަތުންބަލާއިރު ކުށް ގިނަ ގައުމެއްގެ ގޮތުގައި ލޭބަލްވެފައި އޮންނަ ގައުމެކެއެވެ. އެ ގައުމުގައި ހިނގާ ގިނަ ކުށްތަކުގެ އަސްލަކަށް ވެފައި އޮންނަނީ މަސްތުވާތަކެތީގެ މައްސަލައެވެ. ކުށުގެ ވެށި ސިޔާސީ ފަރާތްތަކާއިވެސް ގުޅިފައިވާ މިންވަރު އަދި ބިރުވެރިކަން އެނގިގެންދަނީ ރޭވިގެން ހިންގޭ ޖަރީމާ ތަކުގައި ފުލުހުންގެ ދައުރު އޮންނަ ކަމަށް ތުހުމަތުތަކަށް ފާހަގަވަމުންދާ ދިއުމުންނެވެ. 2014 ވަނަ އަހަރު މެކްސިކޯގެ ޣެރޭރޯ ސިޓީގައި 43 ދަރިވަރުން ގެއްލުނު ހާދިސާގައިވެސް ފުލުހުންގެ ދައުރު އޮތްކަމަށް ސިޓީގެ ގަވަރނަރ ވިދާޅުވެފައިވާއިރު އެކަމާއި ގުޅިގެން ބައިނަލްއަގްވާމީ އެކި ފަރާތްތަކުން ހެދި ތަހުގީރީ ރިޕޯޓްތަކުންވެސް އެކަންވަނީ ފާހަގަކުރެވިފައެވެ. މީގެ އިތުރުން އަންނަ މަހު 1 ވަނަ ދުވަހު ބާއްވާ އިންތިޚާބުތަކުގައި އޮކަމްޕޯ ޓައުންގެ މޭޔަރު ކަމަށް ވާދަކުރެއްވި ކެންޑިޑޭޓަކު މަރާލި މައްސަލައެއްގައި އެރަށުގެ ހުރިހާ ފުލުހުންވަނީ ހައްޔަރުކޮށްފައެވެ.\nޖުލައި 1 ގައި މެކްސިކޯގައި ރިޔާސީ އިންތިޚާބުގެ އިތުރުން ފެޑެރަލް، ސްޓޭޓް އަދި މުނިސިޕަލް އިންތިޚާބުތަކެއް ބާއްވަން ހަމަޖައްސާފައިވާއިރު މިދިޔަ އަހަރުގެ ސެޕްޓެމްބަރުންފެށިގެން ކެނޑިޑޭޓުން އަންނަނީ ކެމްޕެއިން ކުރައްވަމުންނެވެ.\nމިދިޔަ އަހަރުގެ ސެޕްޓެމްބަރުން ފެށިގެން މިހާތަނަށް 132 ކެނޑިޑޭޓަކުވަނީ މަރާލާފައެވެ.\nރިސްކް އެނަލިސިސް އަދި ކްރައިސިސް މެނޭޖްމަންޓް ފާރމް އެއްކަމަށްވާ އެޓެލެކްޓްއިން އަންގާރަ ދުވަހު ނެރުުނު ރިޕޯޓްގައި ބުުނެފައިވާ ގޮތުގައި މެކްސިކޯގެ 32 ސްޓޭޓްގެ ތެރެއިން 22 ސްޓޭޓެއްގައި ކެމްޕެއިން ފެށުނު ފަހުން ސިޔާސީ ފަރާތްތައް މަރާފައިވެއެވެ.\nއެންމެ ހައިރާންކުރަނިވި އެއް މަރު ހިނގާފައިވަނީ މި މަހުގެ ކުރީކޮޅު، ކޮންގްރެސްއަށް ވާދަކުރައްވާ ކެނޑިޑޭޓަކު ކެމްޕެއިން ޖަލްސާއެއްގައި ވާހަކަދެއްކެވުމަށްފަހު ބައްދަލުވުން އޮތް ހޯލުން ނުކުމެވަޑައިގެން ފޮޓޯއަަކަށް ހުއްޓިވަޑައިގެން ހުންނަވަނިކޮށެވެ.\nއުތުރުގެ ސްޓޭޓޭއްކަމަށްވާ ކައުހީލާގައި ފެރްނާންޑޯ ޕޫރޯންގެ ބޮލަށް ފުރަގަހުން ބަޑިޖަހައި މަރާލާފައިވަނީ ޖަރީމާތަށް މަދުކުރައްވާނެކަމަށް ވައުދުވެ ވަޑައިގެން ވާހަކަދައްކަވާފައި ނުކުންނެވިތަނުންނެވެ.\nޕޫރޮންއަކީ މެކްސިކޯގެ މައި ޕާޓީ، އިންސްޓިޓިއުޝަނަލް ރިވޮލިއުޝަނަރީ ޕާޓީގެ މެމްބަރެކެވެ. އެޓެލެކްޓްގެ ރިޕޯޓްގައިވާގޮތުން އެންމެ ގިނަ ކެނޑިޑޭޓުން މަރުވެފައިވަނީ އެ ޕާޓީންނެވެ. އެ ޕާޓީން ޖުމްލަ 12 ކެނޑިޑޭޓަކު މަރުވެފައިވެއެވެ.\nމަރުތަކުގެ ފަހަތުގައިވަނީ ކޮން މަގްސަދެއްކަން ސާފު ނުވިނަމަވެސް ބެލެވިފައިވާ ގޮތުގައި މި ހުރިހާ ފަރާތްތަކެއް މަރާލުމުގެ ފަހަތުގައިވެސްވަނީ އެގައުމުގައި ފުޅާދާއިރާއެއްގައި މަސްތުވާތަކެތީގެ ވިޔަފާރި ހިންގާ ޑްރަގް ކާޓެލްތަކެވެ.\nއެތައް ބަޔަކު ގެންދަނީ 2012 ވަނަ އަހަރުގެ ޑިސެމްބަރު 1 ވަނަ ދުވަހުން ފެށިގެން ވެރިކަމުގައި ހުންނެވި މިހާރުގެ ރައީސް އެންރީކޭ ޕީނާ ނިއެޓޯ ގެ ވެރިކަމުގައި މަސްތުވާތަކެއްޗާ ގުޅުންހުރި ޖަރީމާތައް މަދުކުރުމަށް ނުކުޅެދިފައިވާތީ ފާޑުކިޔަމުންނެވެ.\nކެނޑިޑޭޓުން މެރުމުގެ އަމަލުތަކަކީ މި ރިޕޯޓްގައި އެޓެލެކްޓްއިން ފާހަގަކުރެވުނު ކަންކަމުގެ އެއްބައެވެ. މީގެ އިތުރުން ކެނޑިޑޭޓުން ވަގަށްނެގުމާއި އެމީހުންނަށް ބިރުދައްކައިގެން ފޭރެން އުޅުމުގެ 543 ހާދިސާއެއް ފާހަގަކޮށްފައިވެއެވެ.\nމީހުން މެރުމުގެ ކަންކަމަކި އެ ގައުމުގައި ހަމައެކަނި ސިޔާސީ ކަންކަމާއި ގުޅިގެން އިތުރުވެފައިވާ ކަމެއް ނޫނެވެ. 2017 ވަނަ އަހަރަކީ އެ ގައުމުގައި އެންމެ ގިނައިން މީހުން މެރި އަހަރަށްވާއިރު ސަރުކާރުގެ ހިސާބުތަކުން ދައްކާގޮތުގައި އެ އަހަރު 25،000 އަށްވުރެ ގިނަ މީހުން މަރާލާފައިިވެއެވެ.\nމީހުން މަރާ އަދަދު ސަރުކާރުން ހާމަކުރަން ފެށިފަހުން މިދިޔަ މެއި މަހަކީ އެގައުމުގައި އެންމެ ގިނައިން މީހުން މަރާފައިވާ މަހެވެ.\nސަރުކާރުން އެންމެ ފަހުން އާއްމުކުރި ހިސާބުތަކުން ދައްކާގޮތުން މި އަހަރުގެ މިހާތަނަށް 20،506 މީހުން މަރާލާފައިވާއިރު މެއި މަހު އެކަނިވެސް 4،381 މީހުން މަރާލާފައިވެއެވެ.


Kudhinthakeh gebenikoh salaamayikuran erunu meehaa maru\nކުދިންތަކެއް ގެބެނިކޮށް ސަލާމަތްކުރަން އެރުނު މީހާ މަރު\nމިމަހުގެ ފަސް ވަނަ ދުވަހު އެމެރިކާގެ ކިންގްސް ރިވާގެ ރީޑްލޭ ބީޗުގައި ހިނގި ހާދިސާއެއްގައި ޒުވާން ފިރިހެނެއްގެ ފުރާނަ ވަނީ ގެއްލިފަ އެވެ. ރީޑްލޭ ބީޗުގައި ކުޅެން ތިބި ތިން ކުއްޖެއް އޮޔާއެކު މޫދަށް ދަމައިގަތުމުން އެ ކުދިން ސަލާމަތް ކުރަން ފުންމާލުމުގެ ސަބަބުންނެވެ.\nމަންޖީތު ސިންގް އަކީ އިންޑިޔާ މީހެކެވެ. މީގެ ދެ އަހަރެއްހާ ދުވަސް ކުރިން އޭނާ އެމެރިކާގައި ދިރިއުޅެން ފަށައި އެ ގައުމުގައި ކުޑަ ވިޔަފާރިއެއް ވެސް ހިންގާ މީހެކެވެ. މި ބީޗު އޮންނަ ފްރެސްނޯ ސަރަހައްދަށް އޭނާ ބަދަލުވެ ވިޔަފާރިއެއް ފެށީ މީގެ ދުވަސްކޮޅެއް ކުރިންނެވެ.\nއޭނާ ވިޔަފާރި ފެށީވެސް އޭނާ ގެނބިގެން މަރުވި ދުވަހު އެވެ. އޭނާ އެ ދުވަހުގެ ޓްރޭނިން ނިންމާފައި ޅިޔަނާއެކު ކިންގްސް ރިވާއަށް ދިޔައީ ޖެޓް ސްކީ ދުއްވާށެވެ.\nއެމީހުން އެތަނަށް ދިޔައިރު ކިންގްސް ރިވާގެ ގޮނޑުދޮށުގައި އަށް އަހަރުގެ ދެ އަންހެންކުދިންނާއި 10 އަހަރުގެ ފިރިހެންކުއްޖަކު ކުޅެން ތިއްބެވެ. ކުއްލިއަކަށް އައި ރާޅަކާއެކު އެ ކޯރުގައި އަޅާފައި އޮތް ބްރިޖެއްގެ ދަށަށް އެ ތިން ކުދިން ދަމައިގަތީ އެވެ. މި ކުދިން ގެނބޭ މަންޒަރު މަންޖީތު އަށް ފެނުމާއެކު އެ ކުދިން ސަލާމަތް ކުރުމަށްޓަކައި ވަގުތުން ކޯރަށް ފުންމާލި އެވެ.\nރީޑްލޭ ޕޮލިސް ކޮމާންޑަރު މާކް އެޑިޖާ އޭބީސީ30 ޓީވީ އަށް ދެއްވި އިންޓަވިއު އެއްގައި ވިދާޅުވީ ތިން ކުދިން ސަލާމަތްކުރަން ފުންމާލި މަންޖީތު ދިޔަ ގޮތަށް ދިޔައީ އަޑިއަށް ކަމަށާއި އެންމެ ފަހަރަކު ވެސް މައްޗަށް ނާރާ ކަމަށެވެ.\n"އޭނާއަކަށް އެއީ ކޮން ކުދިންނެއް ކަމެއް ވެސް ނޭނގޭ. ނަމަވެސް އެކުދިންގެ ފުރާނަ ސަލާމަތް ކޮށްދޭން އޭނާ ފުންމާލީ،" އެޑީގާ ވިދާޅުވި އެވެ.\nނަސީބަކުން އެ ވަގުތު ބީޗުގައި ތިބި އެހެން ބަޔަކު ކޯރަށް އެރިގެން ގޮސް މީގެ ތެރެއިން ދެ ކުދިން ސަލާމަތް ކުރި އެވެ. އަށް އަހަރުގެ ދެ އަންހެންކުދިންގެ ތެރެއިން އެއް ކުއްޖަކު ނެގުނީ ކޯރުގެ އަޑީގައި ގެނބިފައ އޮންނަތާ 15 ވަރަކަށް މިނިޓް ފަހުންނެވެ. މި ކުއްޖާ އަށް ހޮސްޕިޓަލުގައި ފަރުވާ ދެމުންދާއިރު އޭނާ މިހާރު ވެސް އޮތީ ލައިފް ސަޕޯޓްގެ އެހީގަ އެވެ. އަދި މި ކުއްޖާގެ ފުރާނަ ސަލާމަތްވާނެ ކަމުގެ އުންމީދެއް ނެތެވެ.\nމި ކުދިން ބީޗަށް އެރި އުޅުނީ އެކުދިންގެ މައިންބަފައިންނާ ވެސް އެކުގަ އެވެ. ނަމަވެސް ކުއްލިއަކަށް އައި ރާޅަކާ ދަމައިގަތުމުން މައިންބަފައިންނަށް ވެސް މި ކުދިން އެ ވަގުތު ސަލާމަތް ނުކުރެވުނީ އެވެ.\nލާރިއެއް ދިރުވާލެވިގެން ކުއްޖަކު މަރުވެއްޖެ!\nބަނގުރާ ކަމަށް ސެނެޓައިޒާ ބޮއިގެން މަރު\nކޮއްކޮއަށްޓަކައި ނުކައި ނުބޮއި ފައިސާއެއްކުރި ދައްތަ މަރުވެއްޖެ\nހިނގާ އުޅެވޭ، އެންމެ ކުރު މީހާ މަރުވެއްޖެ


Anekkaaves Dhagandey Ge Thafaathu Photo Eh, Coach Ah Message Eh? - Vaguthu\nއަނެއްކާވެސް ދަގަނޑޭގެ ތަފާތު ފޮޓޯއެއް، ކޯޗަށް މެސެޖެއް؟\nދިވެހި ފުޓުބޯޅަ ތާރީހު ދުތް އެންމެ މޮޅު ކުޅުންތެރިޔާ އަލީ އަޝްފާގު (ދަގަނޑޭ)އަކީ މި ސަރަހައްދުގެ ފުޓުބޯޅައިގައި ރަސްކަން ކުރި ފޯވަޑެކެވެ. އޭނާގެ ނަމަކީ އިތުރު ތައާރަފަކަށް ބޭނުންވާނެ ނަމެއް ނޫނެވެ. ދުނިޔޭގެ ލެވެލްގައިވެސް ފާހަގަކޮށްލެވު ދަގަނޑޭއަކީ ދިވެހި ރާއްޖޭގެ ނަން، ރަން އަކުރުން ފަވާލަދިން ބަތޮލެކެވެ.\nރާއްޖެއިން ވޯލްޑް ކަޕް ކޮލިފިކޭޝަންގައި ގުއާމްއާއި ޗައިނާއާ ދެކޮޅަށް ކުޅުމަށް ތައްޔާރުވަމުންދާއިރު، އެންމެ ގިނައެއްގެ ޝަކުވާއަކީ ދަގަނޑޭ ސްކޮޑުގައި ނުހިމެނުމުގެ ޝަކުވާއެވެ. ރާއްޖޭ ލީގުގައި ކުޅޭ ކުޅުންތެރިންގެ ތެރެއިން އެންމެ ފޯމުގައި ހުރި ކުޅުންތެރިޔަކީވެސް ދަގަނޑޭ ކަމަށްވާއިރު، އޭނާ ޓީމަށް ނުނެގީ ކޮން ސަބަބަކާ ހުރެތޯ ކޯޗު ސެގަޓާ އެތައް ބަޔަކު ސުވާލުކުރަމުންދެއެވެ.\nދަގަނޑޭއާއި މުހައްމަދު އާރިފް (ބަކާ)އަށް އިޝާރާތްކޮށް ކޯޗު ބުނީ، ވޯލްޑް ކަޕް ކޮލިފިކޭޝަން ނިމޭއިރު، އެދެކުޅުންތެރިންވެސް ތިބޭނީ އުމުރުން 38 އަހަރު ވެފައި ކަމަށެވެ. އެކަމުގެ ތެރެއިން ކޯޗު ބުނީ ސްކޮޑަށް ނުނެގުމުން ބަކާ ގުޅިކަމަށެވެ. އެކަމަށް އެތައް ބައެއްގެ ސަމާލުކަން ހުއްޓިފައި ވަނިކޮށް، ބަކާ ވަނީ އެކަން ދޮގުކޮށްފައެވެ. ކޯޗަށް ބަކާ ކުރި ކޯލެއްގެ ވާހަކަވެސް ފުޓުބޯޅަ އާއިލާގެ ތެރޭގައި ދެކެވެމުންދިޔަ ދަނޑިވަޅެއްގައި ދަގަނޑޭގެ ފޭން ބޭސްއަށް މީސް މީޑިއާ މެދުވެރިކޮށް ދައްކާލީ ފޮޓޯގައި ދަގަނޑޭ ފެންނަނީ ފޯނެއްގައި ހުންނަ ތަނެވެ.\nއޭގެ ފަހުން ދެންވެސް ދަގަނޑޭ އަޕްލޯޑު ކުރަމުންދާ ފޮޓޯތައް ކުރިއާ ތަފާތެވެ. އޭނާގެ ރަން ދުވަސްތައް، ގައުމަށް ހޯދައިދިން ރަން ފަހުރުތަކުގެ ހަނދާން އާކޮށްދޭ ކަހަލައެވެ. ރާއްޖޭގައި އުފެދުނު އެންމެ ލެޖެންޑަރީ ކުޅުންތެރިން ކަމަށްވާ ގޯލްކީޕަރު އިމްރާން މުހައްމަދާއި، މުހައްމަދު އުމައިރު ދައްކައިދިން ފޮޓޯއެއްވެސް މި ދޭތެރެއަކުން ލާފައިވާއިރު، އެ ފޮޓޯގައިވާ އުމައިރަކީވެސް ސެގަޓް ޓީމަށް ނަގާފައިނުވާ ކުޅުންތެރިއެކެވެ.\nމިއަދުގެ ވަގުތެއްގައި ދަގަނޑޭ ލާފައިވާ ފޮޓޯއަކީ، ޔޫރަޕްގެ އެންމެ ވަރުގަދަ އެއް ކްލަބު، މިދިޔަ އަހަރު ޗެމްޕިއަންސް ލީގުގެ ފައިނަލްވެސް ކުޅުނު ޓޮޓެންހަމްގެ ކެޕްޓަން ހެރީ ކޭންއާއި އެ ކްލަބުގެ ފްރާންސް ގޯލްކީޕަރު، އަދި ފްރާންސް ގައުމީ ޓީމުގެ ކެޕްޓަން ހޫގޯ ލޮރިސް ކައިރީގައި ހުރެ ނަގާފައިވާ ފޮޓޯއެވެ. އެ ފޮޓޮއަކީ ޕްރި ސީޒަން ކޭމްޕެއްގައި ޓޮޓެންހަމް މެލޭޝިއާއަށް ދިޔަ ދަތުރުގައި ކުޅުނު އެކުވެރިކަމުގެ މެޗުގެ ތެރެއިން ނަގާފައިވާ ފޮޓޯއެކެވެ.\nމެލޭޝިއާ ލީގުގައި ދަގަނޑޭ ވިދާލިއިރު، އޭނާއަކީ މެލޭޝިއާ ލީގުން ހޮވާލެވުނު ގަދަ 11ގެ ފޯވަޑެވެ. އެ މެޗުގައި ޓޮޓެންހަމްއާ ދެކޮޅަށް އެންމެ ވަރުގަދަ ކުޅުމެއް ދެއްކީވެސް މި ކުޑަކުޑަ ރާއްޖެއަށް ނިސްބަތްވާ ދަގަނޑޭއެވެ.\nކުރީގެ ހަނދާންތައް އާކޮށްދިނުމަށް ދަގަނޑޭ ލަމުންދާ ފޮޓޯތަކަށް ކުރިއަށްވުރެ ބޮޑު ސަމާލުކަމެއް ހުއްޓެމުންދާއިރު، ކޯޗާ ދެކޮޅަށް ގިނަ ދިވެހީން ދަނީ އަޑު އުފުލަމުންނެވެ.\nއޮގަސްޓް 15, 2019 19:39\nދަނގަޑޭގެވާހަކަދެންދައްކާނެކަމެއްނެތް ކޯޗުގެނިންމުންބަދަލުކުރާގޮތސކަށްނޫން ކޯޗްއެހެރީކީ ބައްސާމަކަށްނުކެރޭނެކޯޗައްނުފޫޒުފޯރުވާކަށް އެހެންވީމަ ތިޔަވާހަކަދެއްކުމުގެބޭނުމެއްނެތް ސަޕޯޓަރުންކިތަންމެބޭނުންވިނަމަވެސް ކުރެވޭނެކަމެއްނޯންނާނެ\nއޮގަސްޓް 15, 2019 19:40\nއޮގަސްޓް 15, 2019 19:41\nދަގަނޑޭ ނެއްދުވަހަކުން ގައުމީ ޓީމް ކުަޅޭނީ ކިހިނަކުންތޯ؟\nއޮގަސްޓް 15, 2019 20:57\nކޯޗު ބަދަލް ކުރުމަށް މުޒާހަރާއަކައް ނުކުންނަންވީ!! މުޒާހަރާ ކުރުމުން ސަރުކާރައް ލިބެންޖެހޭ މެސެޖް ފޯރާނީ. މިކަން ކުރުމައް ވަގުތައް ގޮވާލަން.\nއޮގަސްޓް 15, 2019 21:29\nއަހަރެން ބޭނުން ވަނީ މިހާރުން މިހާރަށް ދަގަނޑޭ މި ޓީމަށް ނަގަން.ދަގަނޑޭ ނުލާ ކުޅޭ ކޮންމެ މެޗަކުން ބަލިވާ ކޮންމެ ފަހަރަކު އެފްއޭއެމް އިން އެ ކަމުގެ ޒިންމާ ނަގަން ޖެހޭނެ.ނިއުރޭޑިއެންޓް ހަލާކު ކުރި ގޮތަށް އެފްއޭއެމްއަށް ގައުމީ ޓީމު ހަލާކު ކުރުމަށް އަހަރެން ފުރުސަތެއް ނުދޭނަން.ދިވެހިންގެ ލެޔާ ނުކުޅެއްޗޭ!މީ އެފްއެމްއަށް ދޭ އިންޒާރެއް!!!!\nއޮގަސްޓް 15, 2019 22:10\nދަގަނޑޭ ގައުމީ ނެގުމަށްޓަކާއި މުޒާހަރާ ކުރަން ފެނޭ .\nއޮގަސްޓް 16, 2019 01:00\nދަގަނޑޭ އަކީ އަހަރެން ވެސް ވަރަށް ސަޕޯޓް ކުރާ ކުޅުންތެރިއެއް، ނަމަވެސް ކޯޗް މޮޑުނު މަސްހުނި ގަނޑު ވަރަށް ކަމުދޭ??\nއޮގަސްޓް 16, 2019 15:51\nދަގަނޑޭ މޮޅީމަ ކޯޗް ހަސަދަވަނީ..... އަފްޣާން ކޮޅަށް މާގިނަގޯލް ޖެހީމާ އެކަމާ ކަޑަވަނީ


ސުންގަޑި: 09 ޖުލައި 2019 1400\nވަޒީފާ ހަމަޖެހޭ ދުވަހުން ފެށިގެން 21 ނޮވެމްބަރ 2019 އަށް\nސާނަވީ ތައުލީމު ފުރިހަމަކޮށްފައިވާކަމަށް ވާނަމަ\nމަތީސާނަވީ ތައުލީމު ފުރިހަމަކޮށްފައިވާކަމަށް ވާނަމަ\nކިޔަވައި ދިނުމުގެ ރޮނގުން ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލްކޮށްފައިވާނަމަ\n1. ސިވިލް ސަރވިސްގެ މުވައްޒަފުންނަށް ހަމަޖެހެފައިވާ އުސޫލުން ބޭސްފަރުވާގެ ހިދުމަތް.\n3- އިތުރުގަޑީގައި މަސައްކަތްކުރާނަމަ ހަމަޖެހިފައިވާ އުސޫލުން އިތުރުގަޑީގެ ފައިސާ ލިބޭނެއެވެ.\n9- ސިނކުޑީގެ ނުކުޅެދުންތެރިކަން ހުންނަ ކުދިންނަށް ލިޔަންކިޔަން ދަސްކޮށްދިނުން.\n6-ވަޒީފާގެ މަސައްކަތުގެ ދާއިރާއާ ގުޅޭ ކުރު މުއްދަތުގެ ކޯސްތަކާއި ތަމްރީނުތަކުގެ ސެޓުފިކެޓުތަކުގެ ކޮޕީ.\nވަޒީފާއަށް އެދޭ ފޯމު ހާފިޒު އަހުމަދު ސްކޫލް ކައުންޓަރުން ލިބެން ހުންނާނެއެވެ. އަދި އަދި ސިވިލް ސަރވިސް ކޮމިޝަންގެ ވެބްސައިޓުން www.csc.gov.mv މި ފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ9ޖުލައި 2019 ވާ އަންގާރަ ދުވަހުގެ 14:00 ގެ ކުރިން، ހާފިޒު އަހުމަދު ސްކޫލް އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް އަދި ފެކްސް މެދުވެރިކޮށްވެސް ބަލައި ގަނެވޭނެއެވެ. އަދި އިއުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ .އީ-މެއިލް އެޑްރެހަކީ، [email protected]އެވެ. ފެކްސް ނަންބަރަކީ، 6861990 އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 10 ޖުލައި 2019 އާއި 16 ޖުލައި2019އާ ދެމެދު، ހާފިޒު އަހުމަދު ސްކޫލްގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\n(މަޤާމަށް މީހުން ހޮވުމަށް ކަނޑައަޅާފައިވާ ކްރައިޓީރިއާގެ ހުރިހާ ބަޔަކުން އެންމެ ދަށްވެގެން ލިބެންޖެހޭ ޖުމްލަ އިންސައްތައަކީ %45 އެވެ.)\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6861987 ނަންބަރު ފޯނާއެވެ. ފެކްސް ނަންބަރަކީ، 6861990 އެވެ. އީ-މެއިލް ކުރާނީ [email protected] އަށެވެ.


SunOnline: ACC in3Million Rufiyaa ge massalathah PG ah fonuvaifi\nއޭސީސީ އިން ތިން މިލިއަން ރުފިޔާގެ މައްސަލަތައް ޕީޖީ އަށް ފޮނުވައިފި\nމުހައްމަދު މުޒައްޔިން ނާޒިމް 06 Nov 2019, 14:04\nއޭސީސީ އިން ބޭއްވި ނޫސްވެރިންގެ ބައްދަލުވުމުގެ ތެރެއިން -- ސަން ފައިލް ފޮޓޯ/ ފަޔާޒުމޫސާ\nއެންޓިކޮރަޕްޝަން ކޮމިޝަން (އެސީސީ) އިން ތިން މިލިއަނަށްވުރެ ގިނަ ރުފިޔާގެ މައްސަލަތަކުގައި ދައުވާ ކުރުމަށް ޕްރޮސެކުއުޓާ ޖެނެރަލް އޮފީހަށް ފޮނުވައިފި އެވެ.\nއޭސީސީ އިން މިއަދު ނެރުނު ނޫސްބަޔާނެއްގައި ބުނީ، މިއަހަރުގެ ފުރަތަމަ ނުވަ މަސްތުގެ ތެރޭގައި ތިން މައްސަލައެއްގެ ތަހުގީގު ނިންމައި ޕިޖީއަށް ދައުވާ ކުރުމަށް މިހާރު ފޮނުވާފައިވާ ކަމަށެވެ. އެ ތިން މައްސަލައިގެ ޖުމްލަ އަދަދަކީ، 3.6 މިލިއަން ރުފިޔާ ކަމަށް އެ ބަޔާނުގައި ބުނެފައިވެ އެވެ.\nބަޔާނުގައި ބުނީ، ނުވަ މަސް ދުވަހުގެ ތެރޭގައި ފޮނުވި ތިން މައްސަލައިގެ ތެރެއިން މިއަހަރުގެ ތިން ވަނަ ކުއާޓަރުގައި ދައުވާ ކުރުމަށް ފޮނުވާފައި ވަނީ އެއް މައްސަލައެއް ކަމަށެވެ. އޭސީސީއިން ބުނީ، އެ މައްސަލައިގައި އެއް ފަރާތެއްގެ މައްޗަށް ދައުވާކުރުމަށް ޕީޖީއަށް ފޮނުވި ކަމަށެވެ. އެފަރާތުގެ މައްޗަށް ދައުވާކުރުމަށް ފޮނުވާފައިވަނީ މަގާމުގެ ނުފޫޒު ބޭނުންކޮށްގެން ވަކިފަރާތަކަށް ނާޖާއިޒު ފައިދާ ހޯދައިދިނުމުގެ ކުށުގެ ދައުވާ ކަމަށް ވެސް ބުންޏެވެ.\nމިދިޔަ އަހަރުގެ ތިން ވަނަ ކުއާޓަރުގައި ތެރޭގައިވެސް ދައުވާ ކުރުމަށްޓަކައި އޭސީސީން ޕީޖީ އަށް ފޮނުވާފައިވަނީ އެއް މައްސަލަ އެވެ. އަދި އެ މައްސަލައިގައި ޝާމިލްވާ ދެ ފަރާތެއްގެ މައްޗަށް ދައުވާކުރުމަށް ފޮނުވާފައިވަނީ ޖުމްލަ ދެ ބާވަތެއްގެ ދައުވާ އެވެ. އެއީ، މަގާމުގެ ނުފޫޒު ބޭނުންކޮށްގެން ވަކި ފަރާތަކަށް ނާޖާއިޒު ފައިދާ ހޯދައިދިނުމުގެ އިތުރުން، މަގާމުގެ ނުފޫޒު ބޭނުންކޮށްގެން ނާޖާއިޒު ފައިދާ ހޯދުމުގެ ކުށުގެ ދައުވާ އެވެ.\nއޭސީސީން ދައުވާކުރުމަށްޓަކައި ޕީޖީ އޮފީހަށް ފޮނުވާފައިވާ މައްސަލަތަކުގެ ތެރެއިން، ޖުމްލަ 12 މައްސަލަ މިއަހަރުގެ ފުރަތަމަ ނުވަ މަސްދުވަހުގެ ތެރޭގައި، ޕްރޮސިކިއުޓާ ޖެނެރަލްގެ އޮފީހުން އަނބުރާ ކޮމިޝަނަށް ފޮނުވާލާފައިވެ އެވެ. އެ މައްސަލަތަކުގެ ތެރެއިން، ހަ މައްސަލައަކީ ތަފާތު ސަބަބުތަކަށްޓަކައި ދައުވާ ނުކުރުމަށް ނިންމައި އެ އޮފީހުން އަނބުރާ ފޮނުވާލާފައިވާ މައްސަލަތައްކަން ވެސް އޭސީސީއިން ވަނީ ފާހަގަކޮށްފަ އެވެ.\nއޭގެތެރެއިން، މިއަހަރުގެ ތިން ވަނަ ކުއާޓަރުގައި އަނބުރާ ފޮނުވާފައިވަނީ ތިން މައްސަލަ އެވެ.


ކިތާބުލް މުޤައްދަސް ރާޢޫތު 1\nރާޢޫތު އަކީ މުއާބުއޭ ކިއުނު ރަށުގެ ރަށްވެއްސެކެވެ. އޭނާގެ ކައިވެނި ނުޢުމީގެ ފިރިހެން ދަރިފުޅަކާ ކުރެވުނެވެ. ނުޢުމީ އަކީ އޭނާގެ ފިރިމީހާއާއި ދެފިރިހެން ދަރިންނާއި އެކު ޔަހޫޛާ ކަރައިން މުއާބު އަށް އައި އަންހެނެކެވެ. ނުޢުމީގެ ފިރިމީހާ އާއި ދެފިރިހެންދަރިން ދުނިޔެއިން ވަކިވެ ދިއުމުން ނުޢުމީ ގަސްތު ކުރީ އޭނާގެ އަމިއްލަ ރަށް ކަމުގައިވާ ޔަހޫޛާ ކަރައަށް އެނބުރި ދިއުމަށެވެ. ނަމަވެސް ނުޢުމީ އާއި އޭނާގެ އާއިލާ އަޅުކަން ކުރާ ހަމަ އެކަނި ކަލާނގެ ކަމުގައި ވީ މާތްރަސްކަލާނގެއަށް އީމާންވެ އެކަލާނގެ އަށް ކިޔަމަން ވުމަށް މިހާރު ރާޢޫތު ވެސް ވަނީ ދަސްކޮށްފައެވެ. އަދި ރާޢޫތު އޭނާގެ މައިދައިތަ ނުޢުމީ ދެކެ ވެސް ވަރަށް ބޮޑަށް ލޯބި ވެއެވެ. ރާޢޫތު އާއި ނުޢުމީ ޔަހޫޛާ ކަރައަށް ދިޔަތާ ގިނަ ދުވަހެއް ނުވެ ރާޢޫތު ބޫޢަޒު އާއި ބައްދަލު ވިއެވެ. އެދެމީހުން ލޯބީގެ ގޮތުން ގުޅި އަދި ކައިވެނި ކުރެވުނެވެ. އެދެމީހުންގެ ފިރިހެން ދަރިކަލުންވީ ދާއޫދުގެފާނުގެ ކާފާފުޅު ކަމުގައެވެ. ދާއޫދުގެފާނަކީ އިސްރާއީލުގެ އެންމެ ވަރުގަދަ އެއް ރަސްކަލެއް ކަމުގައި ވިއެވެ.\n1 އިސްރާއީލުގައި ރަސްކަލުން ނެތި ފަނޑިޔާރުންގެ އަތްމަތީގައި ހުރިހާ ބާރެއް އޮތް ދުވަސްވަރު އެރަށަށް ވަރަށް ބޮޑު ތަދަކާ ކުރިމަތިލާން ޖެހުނެވެ. އަދި ހަމަ އެދުވަސްވަރު އިސްރާއީލްގެ ބޮޑު ސަހަރެއްކަމުގައިވާ ޔަހޫޛާގެ ބައިތުލަޙަމުގައި އުޅުނު މީހަކު މިތަދުގެ ސަބަބުން އޭނާގެ އަންހެނުންނާއި ދެފިރިހެން ދަރިން ގޮވައިގެން މުއާބުއޭ ކިޔުނު ރަށަށް ބަދަލު ވިއެވެ.2އޭނާގެ ނަމަކީ އަލީމާލިކު އެވެ. އަންހެނުންނަކީ ނުޢުމީއެވެ. އޭނާގެ ދެ ދަރިންނަކީ މަޙުލޫންއާއި ކިލްޔޫން އެވެ. އެމީހުންނަކީ ޔަހޫޛާގެ ބައިތުލަޙަމުގައި އުޅުނު އަފްރާތީންގެ އައުލާދުގެ ބަޔެކެވެ. އެމީހުން މުއާބަށް އައިސް ވަޒަންވެރިވިއެވެ.3އެމީހުން މިރަށުގައި އުޅެމުން ގެންދިޔަ ދުވަސްވަރު ނުޢުމީގެ ފިރިމީހާ އަލީމާލިކު ނިޔާވެ އޭނާއާއި ދެފިރިހެން ދަރިން އެކަނިވެރި ވެއްޖެއެވެ.\n4 އެއަށް ފަހު ނުޢުމީގެ ދެފިރިހެން ދަރިން މުއާބީންގެ ދެއަންހެން ދަރިންނާއި ކައިވެނި ކޮށްފިއެވެ. އެތަނުން އެއް ކުއްޖެއްގެ ނަމަކީ ޢުރުފާއެވެ. އަނެއް ކުއްޖާގެ ނަމަކީ ރާޢޫތު އެވެ. އެމީހުން އެރަށުގައި ދިހަ ވަރަކަށް އަހަރު ވަންދެން ދިރިއުޅުނެވެ.5އޭގެފަހުން ނުޢުމީގެ ދެފިރިހެން ދަރިންކަމަށްވާ މަޙުލޫންއާއި ކިލްޔޫން ވެސް މަރުވެއްޖެއެވެ. ފިރިމީހާއާ ދަރިންކޮޅު މަރުވެ ދިއުމުން ނުޢުމީ ވަނީ ބިކަވެފައެވެ.\n6 މިދުވަސްވަރު މީހުންގެ ފަރާތުން ނުޢުމީއަށް އިވުނު ގޮތުގައި މާތްރަސްކަލާނގެ އިސްރާއީލްގެ މީހުންނަށް ތަނަވަސްކަން ދެއްވައި ދަނޑު ގޮވާމުގައި ބަރަކާތް ލައްވައިފިއެވެ. އެހެން ކަމުން ނުޢުމީއާއި އޭނާގެ ދެ ދަނބިދަރިން މުއާބުން އެނބުރި އޭނާގެ އަމިއްލަ ވަޒަނަށް، ދިއުމަށް ދަތުރު ހަދަން ފެށިއެވެ.7އެމީހުން އުޅުނުތަން ދޫކޮށް ޔަހޫޛާއަށް ދަތުރު ކުރުމުގެ މަގުމައްޗަށް ނުކުމެއްޖެއެވެ. 8 ދެން ނުޢުމީ އޭނާގެ ދެ ދަނބި ދަރިންނަށް ބުންޏެވެ. ”ދަރިފުޅުމެން އެނބުރި ދަރިފުޅުމެންގެ މައިންބަފައިންގެ ގާތަށް ދާންވީނު. ތިޔައިގެ ދެކުދިން އަހަރެންނަށާއި އަހަރެންގެ ފިރިމީހާއާއި ދަރިންނަށް ދިންފަދަ އޯގާވެރިކަމުގެ އިނާމެއް މާތްކަލާނގެ ތިޔަ ދެކުދިންނަށް ވެސް ދެއްވާށި!9އަދި އެކަލާނގެ ތިޔަދެކުދިންނަށް ކަމޭ ހިތައި ބަލަހައްޓާނެ ފިރީން ވެސް ދެއްވާށި!“ ދެން ނުޢުމީ އެ ދެކުދިންނަށް ބޮސް ދީ އަލްވަދާޢު ކިޔެވެ. އެވަގުތު އެދެކުދިން ހަރުއަޑުން ރޮއި ގެންފައި ބުންޏެވެ. 10 ”އަހަރެމެން ބޭނުމީ މަންމަ އާއި އެކު މަންމަގެ ރަށަށް ގޮސް އެރަށުގެ މީހުންނާއެކު ދިރިއުޅުމަށް.“\n11 އެކަމަކު ނުޢުމީ ބުންޏެވެ. ”އަހަންނާ އެކު ދިއުމުން ދަރިފުޅުމެންނަށް ހުރީ ކޮން ފައިދާއެއް؟ އަހަރެންގެ ބަނޑުން އެހެން ފިރިހެން ދަރިން ތިޔަކުދިން ކައިވެނި ކުރުމަށްޓަކައި އުފަން ވާނޭ ކަމަށް ތިޔަކުދިން ދެކެނީތަ؟* 1:11 އޭރު އެބައިމީހުން ތެރޭގައިވާ އާދައަކީ ކައިވެނި ވެފައިވާ ފިރިހެނަކު މަރުވެއްޖެ ނަމަ އަދި އޭނާއަށް ދަރިޔަކު ނުވާ ނަމަ މަރުވި މީހާގެ އަންހެނުން އޭނާގެ ފިރިމީހާގެ\nއެއްބަނޑު އެއްބަފާ އަޚާ އާއި ކައިވެނި ކުރަން ޖެހެއެވެ. އަދި އެދެމީހުންނަށް ލިބޭ ދޮށީފިރިހެންދަރި ބެލެވޭނީ މަރުވި މީހާގެ ދަރިއެއް ކަމުގައެވެ. މިގޮތުން މަރުވި މީހާގެ ދޮށީދަރިކަމުގައި އޭނާ ވެދެވެއެވެ. އެއީ އާއިލާ ދެމެހެއްޓުމަށްޓަކައެވެ. 12-13 ދަރިފުޅުމެންނޭ. ތިޔަ ދެކުދިން އެނބުރި ރަށަށް ދޭ. އަހަރެން އަލުން ކާވެންޏެއް ކުރާވަރަށް ވުރެން މާ މުސްކުޅިވެއްޖެ. އަދި ކިއެއްތަ، އަހަރެން މިރޭ ކާވެންޏެއް ކޮށް ފިރިހެން ދަރިންތަކެއް ލިބުނަސް، އެކުދިން ކާވެންޏެއް ކުރެވޭވަރަށް ބޮޑެތިވާ ދުވަހެއްގެ އިންތިޒާރުގައި ތިޔަކުދިންނަށް ތިބެވިދާނެތަ؟ ނޫން، މަންމަގެ ދަރިންނޭ. ދަރިފުޅުމެންގެ ޙަޔާތަށް ވުރެ މަންމަގެ ޙަޔާތް މިވަނީ މާ ދަތިކޮށް. އެހެނީ މާތްރަސްކަލާނގެ މަންމައަށް ފުރަގަސް ދެއްވައިފި.“\n16 ރާޢޫތު މީގެ ޖަވާބުގައި ބުންޏެވެ. ”އާދޭސް ކޮށްފައި ބުނަން. މަންމާ! މަންމަ ދޫކޮށް އެނބުރި އަޅުގަނޑުގެ އަމިއްލަ ރަށަށް ދިއުމަށް އަޅުގަނޑުގެ ކިބައިން ނޭދޭ. އަޅުގަނޑު ދާނީ މަންމަ ދާ ތާކަށް. އަދި ދިރި އުޅޭނީ ވެސް މަންމައާ އެކުގައި. މަންމަގެ މީހުންނަކީ އަޅުގަނޑުގެ ވެސް މީހުން. އަދި މަންމަގެ ކަލާނގެ އަކީ އަޅުގަނޑުގެ ވެސް ކަލާނގެ. 17 އަޅުގަނޑު މަރުވާން ވެސް ދާނީ މަންމަ ވެސް މަރުވާން ދާ ތާކަށް. އަދި މަރުވުމަށް ފަހު ވަޅުލެވޭނީ ވެސް މަންމަގެ ގާތުގައި. މިނޫން ގޮތަކަށް އަޅުގަނޑު މަންމައާ ވަކިވެ ހިނގައްޖެނަމަ މާތްރަސްކަލާނގެ އަޅުގަނޑަށް ލަޢުނަތް ލައްވާ ހުށި!“\n19 ނުޢުމީ އާއި ރާޢޫތުއަށް ބައިތުލަޙަމްއަށް އާދެވުނުއިރު އެއަވަށުގެ އެންމެން ވެސް އެދެމީހުން ފެނި އަޖައިބު ވިއެވެ. އަދި އެކަކު އަނެކަކަށް ބުންޏެވެ. ”މިއީ ހަމަ އެ ނުޢުމީ ތަ؟“ 20 ނަމަވެސް ނުޢުމީ އެ މީހުންނަށް ބުންޏެވެ. ”އަހަރެންނަށް ނުޢުމީ އޭ ނުކިޔާ. އަހަރެންނަށް މުއްރަތު އޭ ކިޔާ. އެހެނީ ކުޅަދުންވަންތަ ކަލާނގެ އަހަރެންގެ ދިރިއުޅުން ހިތި އެއްޗަކަށް ބަދަލު ކޮށްލައްވައިފި. † 1:20 ޢިބްރާނީ ބަހުން ނުޢުމީގެ މާނައަކީ ހެޔޮ، ރަނގަޅު، އެވެ. އަދި މުއްރަތު ގެ މާނައަކީ ހިތި ކަމެވެ. 21 އަހަރެން މިރަށުން ދިޔައިރު އަހަރެންގެ އަތުގައި ހުރިހާ އެއްޗެއް ހުރި. ނަމަވެސް މާތްރަސްކަލާނގެ އަހަރެން އެނބުރި ގެންނެވީ އަހަރެންގެ އަތުގައި އެއްވެސް އެއްޗެއް ނުވާ ހާލުގަ. ކުޅަދުންވަންތަ ކަލާނގެ އަހަރެންނާ ދެކޮޅުވެރިވެވޮޑިގެން އަހަރެންގެ ދިރިއުޅުން ބަރުބާދު ކޮށްލެއްވުމުން ތިޔަބައިމީހުން އަހަންނަށް ނުޢުމީއޭ ކިޔައި ގޮވޭނެތަ؟“\n*1:11 1:11 އޭރު އެބައިމީހުން ތެރޭގައިވާ އާދައަކީ ކައިވެނި ވެފައިވާ ފިރިހެނަކު މަރުވެއްޖެ ނަމަ އަދި އޭނާއަށް ދަރިޔަކު ނުވާ ނަމަ މަރުވި މީހާގެ އަންހެނުން އޭނާގެ ފިރިމީހާގެ އެއްބަނޑު އެއްބަފާ އަޚާ އާއި ކައިވެނި ކުރަން ޖެހެއެވެ. އަދި އެދެމީހުންނަށް ލިބޭ ދޮށީފިރިހެންދަރި ބެލެވޭނީ މަރުވި މީހާގެ ދަރިއެއް ކަމުގައެވެ. މިގޮތުން މަރުވި މީހާގެ ދޮށީދަރިކަމުގައި އޭނާ ވެދެވެއެވެ. އެއީ އާއިލާ ދެމެހެއްޓުމަށްޓަކައެވެ.\n†1:20 1:20 ޢިބްރާނީ ބަހުން ނުޢުމީގެ މާނައަކީ ހެޔޮ، ރަނގަޅު، އެވެ. އަދި މުއްރަތު ގެ މާނައަކީ ހިތި ކަމެވެ.


ގަލޮޅު އެކްޓިވިޓީ ސެންޓަރ، މިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް\nގަލޮޅު އެކްޓިވިޓީ ސެންޓަރ\nގަލޮޅު އެކްޓިވިޓީޒް ސެންޓަރ ހަމަޖެހިފައިވާ ގަޑިއަށް ހުޅުވާ، ލެއްޕުން، ހަމަޖެހިފައިވާ އުސޫލާ އެއްގޮތަށް ޤަވައިދުން ޑިއުޓީ ތަކަށް ނުކުތުން.\nކުޅިވަރު ކުޅުމަށް އަންނަ ޒުވާނުންނަށް ކުޅިވަރު ކުޅުމަށް ބޭނުންވާ ތަކެތި ދޫކޮށް ތަކެތި ދޫކުރުން.\nމަރުކަޒަށް ޒިޔާރަތް ކުރާ މެމްބަރުންނާ، އެހެނިހެން ފަރާތް ތަކާއެކު ގާތް ގުޅުމެއް ބޭއްވުން.\nކޮންމެ މަހަކު މުވައްޒަފުންގެ ޚާޟިރީތައް ހަދާ ބެލެހެއްޓުން.\nއިޖްތިމާއީ ތަރައްޤީއަށް ޓަކައި މަރުކަޒުގެ ފަރާތުން ހިންގާ އެކިއެކި ޕްރޮގްރާމް ތަކުގައި ބައިވެރިވުން.\nތަނުގައި ހުރި ހަރުމުދަލާ، ހުޅިވަރު ކުޅުމަށް ބޭނުންވާ ތަކެތި، ރައްކާތެރިކަމާއެކު ބެލެހެއްޓުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 08 ޖަނަވަރީ 2019 ވާ އަންގާރަ ދުވަހު ގެ 13:00 ގެ ކުރިން، މިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް (ވެލާނާގެ3ވަނަ ފަންގިފިލާ) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] އަދި ފެކްސް 3327162 މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ،09 ޖަނަވަރީ 2019 އާއި 09 ފެބްރުއަރީ 2019 އާ ދެމެދު، މިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް(ވެލާނާގެ3ވަނަ ފަންގިފިލާ) ގައެވެ.\nސުންގަޑި: 08 ޖަނަވަރީ 2019 1301


Eh Class Ehgai Natheeja Nunerevi 10 Aharu Hurumakee Thajuribaa Eh Noon, Fail Vun: Nizar – adduLIVE\nނުސީދާ ގޮތެއްގައި ނިޒާރުގެ ފާޑުކިޔުން ސޯބެ އަށް\nJan 14, 2020, 19:08 ހަސަން ރަޝީދު\nއެެއް ކުލާހެއްގައި ނަތީޖާ ނުނެރެވި 10 އަހަރު ހުރުމަކީ ތަޖުރިބާ އެއް ނޫން ކަމަށާއި އެއީ ފެއިލްވުން ކަމަށް ވިދާޅުވެ އައްޑޫ ސިޓީގެ މޭޔަރު ކަމަށް ވާދަކުރައްވާ ކުރީގެ މަޖިލީސް މެންބަރު އަލީ ނިޒާރު، މިހާރުގެ މޭޔަރު އަބްދުﷲ ސޯދިގު (ސޯބެ) އަށް ނުސީދާކޮށް ފާޑު ވިދާޅުވެއްޖެއެވެ.\nނިޒާރު މިއަދު ކުރެއްވި ޓްވީޓެއްގައި ވިދާޅުވީ އެެއް ކުލާހެއްގައި ނަތީޖާ ނުނެރެވި 10 އަހަރު ރިޕީޓް ވުމަކީ ތަޖުރިބާ އެއް ނޫން ކަމަށާއި އެއީ ފެއިލް ވުން ކަމަށެވެ. އަދި ސިޔާސީ ކަންކަން ވެސް މި މިންގަޑުން ކިރާލެވިދާނެ ކަމަށް ނިޒާރު ވިދާޅުވިއެވެ.\nއެެއްކުލާހެއްގައި ނަތީޖާ ނުނެރެވި 10 އަހަރު ރިޕީޓް ވުމަކީ ތަޖުރިބާއެއްނޫން. އެއީ ފެއިލް ވުން. ސިޔާސީ ކަންކަން ވެސް މިމިންގަޑުން ކިރާލެވިދާނެ.\n— Ali Nizar (@DhekunuNizar) January 14, 2020\nނިޒާރު އާއި ސޯބެެ އިތުރުން އައްޑޫގެ އެމްޑީޕީ މޭޔަރު ޕްރައިމަރީއަށް އެ ޕާޓީގެ އައްޑޫ ދާއިރާގެ ރައީސް އަހުމަދު އަދުހަމް ވެސް ވާދަކުރައްވައެވެ.\nސޯބެ އަކީ ފާއިތުވި9އަހަރު އައްޑޫގެ މޭޔަރުއެވެ. ސޯބެ ވަނީ ލާމަރުކަޒީ ގާނޫނު ވުޖޫދު ވުމުގެ ކުރިން ރައީސް ނަޝީދުގެ ވެރިކަމުގައި 2009 ވަނަ އަހަރު އައްޑޫ ކައުންސިލް ކަން ކުރައްވާފައެވެ. އަދި 2010 ވަނަ އަހަރު ލާމަރުކަޒީ ގާނޫނުގެ ދަށުން ބޭއްވި ކައުންސިލް އިންތިހާބު ކާމިޔާބު ކުރައްވައި ފާއިތު9އަހަރު ވަނީ އައްޑޫގެ މޭޔަރުކަން ކުރައްވާފައެވެ.\nސޯބެ އައްޑޫގެ މޭޔަރުކަމަށް މީގެ ކުރިން އިންތިހާބު ކުރަނީ ކައުންސިލަރުންގެ މެދުގައި ނަގާ ސިއްރު ވޯޓަކުންނެވެ.\nލާމަރުކަޒީ ގާނޫނަށް މިދިޔަ އަހަރު އަލަށް ގެނެވުނު އިސްލާހުގެ ދަށުން ސިޓީގެ މޭޔަރުންނާއި ރަށު ކައުންސިލް ތަކާއި އަތޮޅު ކައުންސިލް ތަކުގެ ރައީސުން އިންތިހާބު ކުރަނީ އެ އެސީޓީއެއް ނުވަތަ ރަށެއް ނުވަތަ އޮތޮޅެއްގެ ވޯޓު ލުމުގެ ހައްގު ލިބިގެންވާ ރައްޔިތުންގެ ސިއްރު ވޯޓަކުންނެވެ.\nއެމްޑީޕީގެ ޓިކެޓުގައި މިފަހަރުގެ ލޯކަލް ކައުންސިލު އިންތިހާބުގައި ވާދަ ކުރުމުގެ ފުރުސަތު ލިބޭނީ މިމަހުގެ 31 ވަނަ ދުވަހު ބާއްވާ އެތެރޭގެ ޕްރައިމަރީ އިންތިހާބުން ހޮވޭ ކެންޑިޑޭޓުންނަށެވެ.


ފެންދޭ ނިޒާމް ޤާއިމްކުރާ ރަށެއްގެ ގޮތުގައި ފައިނު ހަމަޖެހިއްޖެ - R. Fainu Council\nފައިނު ކައުންސިލް އިދާރާ 1:51 AM ޚަބަރު\nސަރުކާރުން ކަނޑައަޅުއްވާފައިވާ ދެމެހެއްޓެނިވި ތަރައްޤީއަށް ބޭނުންވާ ތިމާވެއްޓާއި ރައްޓެހި ޓެކްނޮލޮޖީ ތަޢާރަފް ކުރުމުގެ ސިޔާސަތުގެ ދަށުން ރާއްޖެފަދަ ކުދި ޖަޒީރާ ޤައުމުތަކުގެ ދަނޑުވެރިކަމުގައި ޒަމާނާއި އެއްގޮތަށް ބޭނުންކުރާ ފެންދޭ ނިޒާމް (ރާއްޖެއާއި ގުޅޭގޮތަށް އެކުލަވާލެވޭ ޑްރިފް އިރިގޭޝަން ސިސްޓަމް) މިރަށުގައި ޤާއިމް ކުރުމަށް އެދި މިކައުންސިލުން ހުށަހެޅި ހުށަހެޅުން ކާމިޔާބުވެ އެނިޒާމް ޤާއިމްކުރާ ރަށުގެ ގޮތުގައި ރ. ފައިނު ހަމަޖެހިއްޖެއެވެ.\nމިމަޝްރޫޢުގެ ދަށުން ފެންދޭ ނިޒާމް ޤާއިމް ކުރާ ދަނޑެއްގައި 5000، 7000 ނުވަތަ 10000 އަކަފޫޓް ހުންނާނެއެވެ. މަޝްރޫޢު ރޭވިފައިވަނީ މަދުވެގެން 10 ދަނޑުވެރިންނަށް ބޭނުން ކުރެވޭގޮތަށް ކައުންސިލުން ކަނޑައަޅާ ސަރަޙައްދެއްގައި ދަނޑުތަކުގެ އިންތައް ވަކިކޮށް އެދަނޑުތަކުގައި ފެންދޭ ނިޒާމް ޤާއިމް ކުރާގޮތަށެވެ. އަދި މިމަޝްރޫއުގެ ދަށުން ދަނޑުތައް ޑިޒައިން ކޮށްދީ އެދަނޑުތަކަށް ފެންދިނުމަށް ބޭނުންވާ ވަސީލަތްތައް ޤާއިމް ކޮށްދެވޭނެއެވެ. މީގެ އިތުރުން ޤާއިމް ކުރާ ވަސީލަތްތައް ބޭނުން ކޮށްގެން ދަނޑުވެރިކަން ކުރާނެގޮތުގެ ފަންނީ މަޢުލޫމާތު ދަނޑުވެރިންނަށް ފޯރުކޮށްދިނުންވެސް މިމަޝްރޫޢުގެ ތެރޭގައި ހިމެނެއެވެ.\nފެންދޭ ނިޒާމް ޤާއިމްކުރާ ރަށެއްގެ ގޮތުގައި ފައިނު ހަމަޖެހިއްޖެ Reviewed by ފައިނު ކައުންސިލް އިދާރާ on 1:51 AM Rating: 5


Aasandha ge budget ah vure2guna ithurah kharadhu koffi | Mihaaru\nކުޅުދުއްފުށީގައި ހުޅުވާފައިވާ އާސަންދަ އޮފީސް\nމިދިޔަ އަހަރު އާސަންދަ އަށް ދިން ބަޖެޓަށް ވުރެ ދެ ގުނަ އިތުރަށް ޚަރަދުކުރި\n02 ޖެނުއަރީ 2019 - 13:58 15 comments\nމިދިޔަ އަހަރު އާސަންދަޔަށް ބަޖެޓްކުރި ވަރަށް ވުރެ 118 ޕަސެންޓް އިތުރަށް ޚަރަދުކޮށްފައިވާ ކަމަށް ފިނޭންސް މިނިސްޓްރީގެ ހަފުތާ މާލީ ރިޕޯޓުން ދައްކައިފި އެވެ.\nމާލީ ރިޕޯޓުގައިވާ ގޮތުން ޑިސެމްބަރު މަހުގެ 29ގެ ނިޔަލަށް އާސަންދައިން 1.4 ބިލިއަން ރުފިޔާ ހޭދަކޮށްފައިވެ އެވެ. އެކަމަކު އާސަންދައަށް އަށް ކަނޑައެޅި ބަޖެޓަކީ 750 މިލިއަން ރުފިޔާ އެވެ.\nމިދިޔަ ޑިސެމްބަރު މަހުގެ ތަފާސްހިސާބުތަކަށް ބަލާ އިރު ޑިސެމްބަރު މަހުގެ ފުރަތަމަ ހަފުތާއާ ހަމަޔަށް އާސަންދައިން ހޭދަކުރި މިންވަރު ހުރީ 1.3 ބިލިއަން ރުފިޔާގަ އެވެ. އެހެންވެ، އެއް މަސްދުވަހުގެ ތެރޭ އާސަންދަގެ ހަރަދުތަކަށް 121 މިލިއަން ރުފިޔާ ދައުލަތުން ހޭދަކުރި އެވެ.\nކުރީގެ ރައީސް މުހައްމަދު ނަޝީދުގެ ސަރުކާރުން 2012 ވަނަ އަހަރު ތައާރަފްކުރި އާސަންދަ އިތުރަށް ތަރައްގީކޮށް ރައީސް އަބްދުﷲ ޔާމީންގެ ސަރުކާރުން 2014 ވަނަ އަހަރު ވަނީ ހުސްނުވާ އާސަންދައަށް ބަދަލުކޮށްފަ އެވެ.\nއާސަންދައިން އެންމެ ގިނައިން ޚަރަދުކުރަނީ ބޭހަށެވެ. ބޭހަށް ކުރާ ޚަރަދު ކޮންމެ އަހަރަކު ވެސް ދަނީ އިތުރުވަމުންނެވެ. ޖެނެރިކް ބޭސް ބޭނުންކުރެވޭ މިންވަރު މަދުވި ނަމަވެސް ބޭހުގެ އަގުތައް ބޮޑުކަން ފާހަގަކުރެވެއެވެ. ދުނިޔޭގެ އެހެން ގައުމުތަކާ އަޅބަލާއިރު، ރާއްޖޭގައި އާންމުކޮށް ލިބެން ހުންނަ ބޭހުގެ އަގު 15-75 ޕަސެންޓާ ދެމެދުގެ މިންވަރެއް ބޮޑުކަން ވަނީ ފާހަގަކުރެވިފަ އެވެ.\nއާސަންދަޔަށް ހޭދަކުރާ މިންވަރު އެއް އަހަރުން އަނެއް އަހަރަށް އިތުރުވާތީ އާސަންދަ ރޭޝަނަލައިޒްކުރުމުގެ ގޮތުން ކޯ-ޕޭމަންޓްގެ ނިޒާމެއް ތައާރަފްކުރަން ޖެހޭ ކަމަށް ފިނޭންސް މިނިސްޓްރީން ކުރިން ވަނީ ބުނެފަ އެވެ. މީގެ އިތުރުން އާސަންދައިގެ ދަށުން ދޭ ބައެއް ހިދުމަތްތައް އުނިކުރުމާއި، ޕްރިމިއަމް ކޮންޓްރިބިއުޝަނެއް ތައާރަފުކުރަން ޖެހޭ ކަމަށް ވެސް ބުނެފައިވެ އެވެ. އެ މިނިސްޓްރީން ބުނި ގޮތުގައި މިފަދަ އިސްލާހުތަކެއް ނުގެނެސްފި ނަމަ އާސަންދަ ހިމެނޭ ގޮތަށް ދައުލަތުން ސިއްހީ ހިދުމަތް ފޯރުކޮށްދިނުމަށް ކުރާ ހޭދައިގެ ކޮންޓްރޯލް ގެއްލި ވަރަށް ބޮޑަށް އިތުރުވެގެންދާނެ ކަމަށެވެ.\nއިތުރު ލިޔުންތައް އާސަންދަ އާސަންދަ ޕްރައިވެޓް ލިމިޓެޑް ދައުލަތުގެ ބަޖެޓް ފިނޭންސް މިނިސްޓްރީ\nއާސަންދަ، ސަބްސިޑީގެ ހަރަދު ވަރަށް ބޮޑަށް ކުޑަ ކުރަނީ


Kanubandhevigen mi balaa-aafaathaa dhekolhah masakkatheh nukureveyne: WHO\nކަނުބަނދެވިގެން މި ބަލާއާފާތާ ދެކޮޅަށް މަސައްކަތެއް ނުކުރެވޭނެ: ޑަބްލިޔުއެޗްއޯ\nހުރިހާ ގައުމުތަކަކުން ވެސް ކޮވިޑް-19 އަށް ޝައްކު ކުރެވޭ ހުރިހާ ރައްޔިތުން ޓެސްޓް ކުރަން ޑަބްލިޔުއެޗްއޯ އިން ވަނީ ގޮވާލާފައި. -- ފޮޓޯ: އޭޕީ\nމިހާރު ދުނިޔޭގައި ވަރަށް ހަލުވި މިނުގައި ފެތުރެމުންދާ އާ ކޮރޯނާ ވައިރަސް ފެތުރުން ހުއްޓުވޭނީ، ބައްޔަށް ޝައްކު ކުރެވޭ ކޮންމެ މީހަކު އެ ވައިރަހަށް ޓެސްޓު ކޮށްގެން ކަމަށް ދުނިޔޭގެ ސިއްހަތު ޖަމިއްޔާ ޑަބްލިޔުއެޗްއޯއިން ބުނެފި އެވެ.\nއެ ޖަމިއްޔާގެ ޑިރެކްޓާ ޖެނެރަލް ޑރ. ޓެޑްރޯސް ވިދާޅުވީ މި ބަލިމަޑުކަމަކީ މި ޖީލަށް ކުރިމަތިވާނެ އެންމެ ބޮޑު ސިއްހީ ބަލާއާފާތް ކަމަށެވެ.\n"މި ޖަމިއްޔާގެ ފަރާތުން ދުނިޔޭގެ ހުރިހާ ގައުމުތަކަށް ދޭން އޮތީ އެންމެ މެސެޖެއް. ހުރިހާ ގައުމުތަކަކުން ވެސް ބައްޔަށް ޝައްކު ކުރެވޭ ހުރިހާ ރައްޔިތުން ޓެސްޓް ކުރެވެންޖެހޭ. ކަނުބަނދެވި ތިބެގެން މި ބަލާއާފާތާ ދެކޮޅަށް މަސައްކަތެއް ނުކުރެވޭނެ،" ޑރ. ޓެޑްރޯސް ވިދާޅުވި އެވެ.\nއެމެރިކާގެ އިތުރުން، ޔޫރަޕުގެ ގިނަ ގައުމުތަކަކާއި މެދުއިރުމަތީގައި ވެސް ސްކޫލުތަކާއި، ސިނެމާތަކާއި އަސާސީ ހިދުމަތްތައްދޭ ތަންތަން ފިޔަވައި އެހެން ހުރިހާ ތަންތަނެއް ވަނީ ބަންދުކޮށްފަ އެވެ.\nއަދި މީހުންނަށް އެތެރެނުވެވޭގޮތަށް ދުނިޔޭގެ އެކި ކަންކޮޅުތަކުގައި ބޯޑަރުތައް ވެސް ވަނީ ބަންދުކޮށްފަ އެވެ. އިޓަލީ ފަދަ ބައެއް ގައުމުތަކުން މުޅި ގައުމު ލޮކްޑައުންކޮށް، ރައްޔިތުން ގޭގައި ކަރަންޓީނުކުރަމުންދާއިރު، އާބާދީ ބޮޑު ގިނަ ސިޓީތައް މިހާރު ވަނީ ފަޅުވެފަ އެވެ.\nމިދިޔަ ޑިސެމްބަރު މަހު ޗައިނާ އިން ފެނުނު ކޮވިޑް-19 މިހާރު 100 އަށް ވުރެ ގިނަ ގައުމަށް ވަނީ ފެތުރިފަ އެވެ.\nއެ ވައިރަސް ޖެހުނު މީހުންގެ އަދަދު މިހާރު 168،000 އަށް ވުރެ މައްޗަށް އަރާފައިވާއިރު، މިހާތަނަށް އެ ބަލީގައި 6،600 އަށް ވުރެ ގިނަ މީހުން ވަނީ މަރުވެފަ އެވެ.


SunOnline: Story: #Aharengehihhanburaadhee - ep48\nއަހަރެންގެ ހިތް އަނބުރާދީ - 48\n10 މަސް2ހަފްތާ ކުރިން - 08 ސެޕްޓެމްބަރ 2017 18\nވިޝާމް ހުރީ ރޯޒްމެހެލްއަށް ވަންނަން ޖެހިލުންވެފައެވެ. ނަމަވެސް ސަލްވާ އެކަނި އެގޭގައި އުޅެނިކޮށް މީހަކު އަނިޔާއެއްވެސް ދީފާނެއެވެ. ސަލްވާ ރައްކާތެރިކުރުމަކީ އޭނަގެ ޒިންމާއެކެވެ. މިއާއިލާއިން ސަލްވާއާއި ދޭތެރޭގައި ކަންތައްކުރަނީ އިހާނެތިކޮށެވެ. މެހެރީނާކަހަލަ ނުބައި އަންހެނަކު ހުރިތަނެއްގައި އެއްވެސް މީހަކަށް ހަމަޖެހިގެނެއް ނޫޅެވޭނެއެވެ. މަންމައާއިމެދު ކަންތައްކުރިގޮތުން އެކަންވަނީ ސާބިތުކޮށްދީފައެވެ. ވިޝާމް އަޒަލްގެ ކޮޓަރިއާއި ހަމަޔަށް ދިޔައިރު ދޮރުމަތީގައި ސިކުއިރިޓީއެއް ހުރެފައި އެކަން މަނާކުރިއެވެ. ފުލުހުންގެ ހުއްދަނެތްކަމަށް އެންގިއެވެ.\n"ޑޮކްޓަރ ވިޝާމް. ވަރަށް އަދަބުވެރިކަމާއިއެކު މިދަންނަވަނީ މިތަނަށް ވަނުން އިހަށް މަނާ........މިއީ ކްރައިމް ސީންއެއް..........." އެކަކު ބުނެލިއެވެ.\nވިޝާމް ހުރީ ހައިރާންވެފައެވެ.\nއަޒަލްގެ މަރު "ކްރައިމް ސީން" އަކަށް ވާންވީ ސަބަބެއް އެއްގޮތަކަށްވެސް ނޭގެއެވެ.\n"ރިއަލީ؟ ކާކު އެގޮތަށް ނިންމީ؟ "\nއެބުނާ މެޑަމްއަކީ މެހެރީނާ ފިޔަވާ ދެވަނަމީހަކަށް ނުވާނެކަން ވިޝާމްގެ ތޫނު ސިކުނޑިން ދެނެގެންފިއެވެ. އޭނައަށް ވިސްނުނެވެ. އަޒަލްގެ މަރު އޭނަގެ ބޮލުގައި އަޅުވަން މެހެރީނާ އުޅެނީ ބާވައެވެ. އެކަމަށްޓަކާ އޭނަ ކޮށްފައި ނުކުރާނެކަމެއް ނުވާނެއެވެ. ވިޝާމް ދެފިކުރެއްގައި ހުރެފައި ސިޑިން ފައިބަން ހިނގައިގަތީ އެމީހުންނާއި ނުތޮޅެންވެގެންނެވެ. އާދައިގެ ދުވަހެއްނަމަ އެފަދަ ދެތިން މީހުންނާއި ކުރިމަތިލާނެ ހިތްވަރު ހުންނާނެއެވެ. މިއަދު އޭނަގެ ރޫހުވެސް ވަނީ މަރުވެފައެވެ. ހިތްވަރެއްނެތެވެ. ސަލްވާއަށް ކުރިމަތިވެފައިވާ ހިތްދަތިކަންތައްތަކަކީ އޭނަގެ ސަބަބުން ކުރިމަތިވާ ކަންތައް ކަމުގައި ދެކެ އަމިއްލަ ނަފުސް ކުށްވެރިކުރެވުނެވެ. އަދި އަޒަލް މަރުގެ ތުންފަތް މައްޗަށް ވައްޓާލި މީހަކީ އޭނައޭވެސް ހިތަށް އެރިއެވެ. ކޮންމެ ގޮތެއްވިޔަސް އަޒަލްގެ މަރުގެ ޒިންމާވެސް އޭނަ އުފުލަން ޖެހެއެވެ. ސަލްވާގެ ހަޔާތް ބަރުބާދުވަނީވެސް އޭނައާއި ހެދިއެވެ.\nވިޝާމް ކާކޮޓަރިއަށްވަދެ ކޮފީ ޕޮޓެއް ހިފައިގެން ގޮސް އިށީނީ ޕޫލްކައިރީގައެވެ. ސިގިރެޓަކަށްފަހު ސިގިރެޓެއް ހުލިކުރަމުން ދިޔައިރުވެސް ހިތާއި ރޫހަކަށް ހަމަޖެހުމެއް ނުލިބުނެވެ.\nއަނދިރިކަން ގަދަވަމުންގޮސް މުޅި ސަރަހައްދު އަނދިރިވުމުންވެސް މިރޭ ބަގީޗާގެ ބޮކި ދިއްލާނެ މީހަކުވެސް ނުވިއެވެ. ވިޝާމް އިންދިމާލުން ފެންނަން ހުރީ އެކަނި ސިގިރެޓްގެ ހުޅުކޮޅެވެ.\n"ސަލްވާ ބުނިހެން ލޯބިވާ މީހަކަށްޓަކާ އަސްލު ވާންޖެހޭނީ ސެލްފްލެސް ލަވްއެއް. ސެކްރިފައިސްކުރަން ޖެހޭނީ. ސަލްވާގެ އުފަލަށްޓަކާ އަމިއްލަ ނަފުސް ގުރުބާންކުރަން ޖެހޭނީ. އެކަމަކު މިކުރެވުނީ ކޮންފަދަ ބޮޑު ކުށެއް. އުމުރަށްވެސް ގިލްޓީވާނެ. އަޒަލް އަލުން ދުނިޔެއަށް ގެންނަންކުރަން ޖެހުނު ކޮންމެ ކަމެއް ކޮށްފާނަން. ނަމަވެސް......އަޒަލް ދެނެއް ނާންނާނެ. ބްރެއިން ޑެޑްވުމަށްފަހު ދިރުމަކީ މުސްތަހީލްކަމެއް. ނަމަވެސް ކޮންމެ ކަމަކަށްވެސް ކުޅަދުންވަންތަ ފަރާތެއްވޭ......" ވިޝާމް ސަންބެޑްގައި އޮށޯވެލައިގެން އުޑާއި ދިމާލަށް ބަލަން އޮތްއިރު އޭނަގެ ލޮލުގެ ކޮޅުން ފައިބަމުން ދިޔަ ކަރުނަތިކިތައް ކަންފަތުގެ ހިނދުރިއަށް އެޅެމުންދިޔައެވެ. އެހިތަށް ކޮށްފައިވާ އަސަރުތައް ބަޔާންކޮށެއް ނުދެވޭނެއެވެ.\n"ޑޭމިޓް ވައި މީ.......ކީއްވެ އަހަރެން ސަލްވާގެ ފަހަތުން އައީ؟ ދުރަށް މާ ދުރަށްގޮސް ގެއްލެންވީމަ މިކުރެވުނީ ކޮންފަދަ ކަމެއްތަ؟ ދެ އަންހެންކުއްޖެއްގެ ހަޔާތް ބަރުބާދުކޮށްލެވިއްޖެ. ސަލްވާ. އަހަރެންގެ ހިތް އަނބުރާ އަހަންނަށް ދީ. އޭރުން އަހަންނަށް ދުރަށް ދެވިދާނެ. އެހެންނޫނީ އަހަރެންގެ ހިތާއި ނުލާ ދުނިޔޭގައި އުޅޭނެ ގޮތެއް ސަލްވާ ބުނެދީބަލަ މިވަރަށް ހިތް ރޮއްވަން އަހަރެން ކުރި ކުށަކީ ސަލްވާދެކެ ލޯބިވުންތަ. ދީވާނާވެ އާވާރާވެގެން ސަލްވާގެ ފަހަތުން އުޅުނަސް ސަލްވާ އަހަރެން ދެކެ ލޯތްބެއްނުވޭ. ލޯތްބަކީ ގަދަކަމުން ހޯދޭނެ އެއްޗެއް ނޫން. އަހަންނަށް އަދިވެސް ސަލްވާގެ ކައިވެނި ސަލާމަތްކުރެވިދާނެ. ސަލްވާ އުފަލުގައި ހިނިތުންވެލައިގެން ހުންނަތަން ދެކެން މިހާރު މިހިތް އެދެނީ. އެނޫން އެހެން އެއްވެސް އެއްޗެއް ބޭނުމެއްނޫން. އަހަރެން ދުރަށް ދާނީ. ވީހާވެސް ދުރަށް."\n"ޒެލް. ކިހިނެއް އަހަރެން ޒެލްމަތިން ހަދާން ނައްތާލާނީ. އެއީ ކޮންމެހެން ޒެލްދެކެ ލޯބިވާތީއެއްނޫން. ނަމަވެސް މީހެއްގެ ހުރި އެންމެ އަންހެންދަރިއެއް މަރުވެގެންދާ ރީޒަންއަކަށް އަހަރެން ވެގެން ނުވާނެ. ކީއްވެ؟ ޒެލް ކީއްވެ ތިހެން ހެދީ؟ ޒެލް އަމިއްލައަށް މަރުވާންވެގެން ގަސްތުގައި ފުންމާލީތަ؟ ނޫނީ ވެއްޓުނީތަ؟ އަހަންނަށް ޒެލް ހިތާމަކުރާވަރު އެނގުނީ އަދި ކިރިޔާ. ޒެލްގެ ހިތުގައި އަހަންނާއިމެދު ވާ އެއްޗެއްވެސް އެނގެނީއެއްނޫން. އެކަމަކު ހާދަ ކެއަރިންއޭ. ހާދަ ރަގަޅޭ. ތިކަހަލަ އަންބެއް ނަސީބުވެރިއަކަށް ނޫނީ ނުލިބޭނެ. އެކަމަކު އަހަރެންގެ ހިތުން އެހެން އަންހެންކުއްޖަކަށް އެއްވެސް ޖާގައެއް ނުދެވޭނެ. ދެވޭނެނަމަ ޔަގީނުންވެސް އެމަގާމު ދެވޭނީ ޒެލްއަށް. ތީ ހަމަ އެންޖެލްއެއް. ގޯޑް. އައި ޓްރީޓެޑް ޔޫ ސޯ ބޭޑްލީ. ތިހާ މާތް އަންހެންކުއްޖަކާއި ދޭތެރޭ އަހަންނަށް ކަންތައްކުރެވުނީ އަންފެއަރކޮށް. ސަލްވާއާއި ހެދި އުޅެވުނުލެއް ބޮޑުކަމުން އެހެން ކުއްޖަކަށް އެހާ ބޮޑު ދެރައެއް ދެވުނުއިރުވެސް ވިސްނާނުލެވުނު. ޒެލް. އަހަންނަށް މާފުކުރޭ....." ވިޝާމްގެ ހިތުގައި ތަފާތު ޝުއޫރުތައް ހިނގިއެވެ. ފުރަތަމަ ފަހަރަށް އެދެލޮލަށް ކަރުނަ އައީ އަޒަލްއަށްޓަކައެވެ.\nއަޒަލް ދުނިޔެއާއި ވަކިވެގެން އެދަނީ ނަމެއްގައި އޭނަގެ އަނބިމީހާގެ ގޮތުގައި ހުރެއެވެ. ހައިކަލްގެ ބަގީޗާގައި ފޮޅިފައިވާ އެ ރީތި މަލުން ފޮނިބުއިމުގެ ނަސީބެއް އެއްވެސް މާބުރަކަށް ނުލިބުނެވެ. އެކަން އެނގޭނީ އޭނައާއި އަޒަލްއަށެވެ. އެހެންމީހުނަށް އެސިއްރުވަނީ ފޮރުވިފައެވެ.\nސަލްވާ ކާކޮޓަރިއަށް ދިޔަތަން ފެނިފާ މެހެރީނާ ފަހަތުން އައެވެ. އަޒަލް އެހާލުގައި އޮތްވާ މެހެރީނާ މިތާގައި ކުރަނީ ކީއްހެއްޔެވެ؟ އޭނަ އެކަނި ބަހައްޓައިގެން މެހެރީނާ ހިތްހަމަނުޖެހުނީއެވެ. މެހެރީނާ ސަލްވާގެ ސޫރަ ފެނިފައި އައީ އަމަށަކު ރުޅިއެއްނޫނެވެ. ކަޅުކުލައިގެ އަތްދިގު ހެދުމަކާއި ރަން އަދި ކަޅުކުލައިގެ ޝޯލްތެރެއިން މޫނުފެންނައިރު އޮމާންކަމުން އަތް ޖައްސާލިޔަސް ކައްސާލަފާނެއެވެ.\n"އައްސަލާމް އަލައިކުމް ..." ސަލްވާ ފްރިޖު ހުޅުވާލާފައި ނެގި ޖޫސްޕެކެޓް މޭޒުމަތީގައި ބެހެއްޓިއެވެ.\n"ސަލާމް ގޮވީމަ ހުރިހާކަމެއް ފުރިހަމަވީ. ތިމާވަރުގެ އަޅުވެރިއެއް ނެތްކަމަށް ދައްކަންވެގެން ކަލޭ ނުކުރާކަށް ކަމެއްނެތްކަން މުޅި ރޯޒްމެހެލްވެސް ދަނޭ. ކަޅުހެދުމުގެ ސަބަބުން އެހެންމީހުންގެ ލޮލުގައި އަނދުން އަޅުވައިގެން ހުއްޓަސް ތިއީ މަކަރުވެރިއެއް. ކަލެއާއި ވިޝާމް ކުޅުނު ގޭމްގެ ޝިކާރައަކަށް އިނޮސެންޓް ކުއްޖަކު ވެ އެއޮތީ މަރާއި ހަގުރާމަކޮށްކޮށް.. ކަލޭގެ ސޫރަ ދެކޭކަށްވެސް ދޮންބެ ބޭނުމެއްނުވާނެ.." މެހެރީނާ އެތިވަރު ގޮވައިގަތެވެ. ކިރިޔާވެސް އެ ހަސަދައިން ކަޅިވެފައިވާ ހިތަށް ލުއިވެލަނީ ސަލްވާއާއި ދިމާކޮށްލެވުނު ވަރަކުންނެވެ. ރުޅީގެ ސަބަބުން ވަށްކޮށްފައިވާ ދެލޯ ފެނިފައި ސަލްވާ ބިރުން އަވަދިވާގޮތްވިއެވެ. ފަހަތަށް ޖެހެވުނެވެ. ހީކުރީ އޭނަގެ ގައިގާ ޖަހާނެކަމަށެވެ. ނަމަވެސް ވީ އެހެންނަކުން ނޫނެވެ. މޫނަށް ހުރަސްކޮށްލެވުނު އަތް ދުރުކޮށްލިއިރު މެހެރީނާ ޖޫސްޕެކެޓްގައި އަތުން ޖަހާ ހޫރުވާލައިފިއެވެ.\n"މިގެއިން އެއްވެސް އެއްޗެއް ތި އަނގަޔަށް ލުން ހަރާމްވާނެ. ނުސީދާކޮށް ނަމަވެސް ޒެލްގެ މަރުގެ ޒިންމާއެޅެނީ ތި އަންހެނާގެ ބޮލުގައި ކަން ދަންނާތި......." މެހެރީނާއަދިވެސް ހުރީ ދެލޯ އަޅާލައިގެންނެވެ.\n"ޒެލް ކިހިނެއްތަ؟ " ސަލްވާ އަހައިލިއެވެ.\n"ލަދެއްވެސް ނުގަނެ އަދި އަހައިފިއެއްނު ޒެން ކިހިނެއްހޭ. ޒެލްގެ ވާހަކަ އަހަން ތިއީ ކާކު. މާ ލޯބިވާކަމަށް ހެދިގެން އުޅެފައި އެތަނަށް ވަދެލާކަށްވެސް ނުކެރުނެއްނު. އަބަދު ތަސްބީހައެއްހެން އެނަން ކިޔަމުންގޮސް ތި ލޮލުގެ ވިހަކަން ނޭގޭ ޖެހުނީ. އާ އެހީތީ ބުނެފާނަން. ޒެލް އިޒް ބްރެއިން ޑެޑް. ކަލޭގެ ލޯބިވެރިޔާ އެކުއްޖާ މަރާލީ. ބޯތް އޮފް ޔޫ އާ ވައިލް މާރޑަރާސް. ޝަރީއަތަށްވެސް ގެންދާނަން. ބަލައްޗޭ. ޖަލުގެ ކުޑަ ގޮޅިއަކަށް ކަލޭމެން ނުވައްދައިފިއްޔާ އަހަރެން ހިނގާނީ އެކޮޅުކޮޅުން....." މެހެރީނާ އަޑުގަދަކޮށްލިއެވެ. އޭނައަށް އެވާހަކަތަކުން އަޅައިގަތީ އެކަނި އަޒަލް ބްރެއިން ޑެޑްކަމަށް ބުނުމުން އެކަމާއެވެ. މެހެރީނާ އޭނައަށް އޮޅުވާލަން ބުނި އެއްޗެއްބާވައެވެ. އަޒަލް އެހާ ބަލިހެއްޔެވެ؟\nސަލްވާ ކުއްލިއަކަށް މޭގައި އަތް އެޅިއިރު ހިތަށް ކުރި ބާރަކުން ހިންދިރުވާލަންވެސް އުދަގޫވިއެވެ. ހިތާއި ރޫހުވެސް ރޫރޫ އަޅާފަދަ ޚަބަރަކަށްވިއެވެ. ދެލޮލުގައި ބަބުޅަންފެށި ކަރުނަތިކިތައް ތިރިއަށް ދެމިގަތެވެ.\nއަޒަލް އެހާ ބަލިކަމެއް އެފަކީރަށް ރޭކާވެސް ނުލިއެވެ. އުއްމީދެއްނެތޭ ބައެއްމީހުން ކީއިރުވެސް އޭނަ އުއްމީދުކަނޑައެއް ނުލައެވެ. ނަމަވެސް ސިކުނޑި މަރުވުމުން އިންސާނާ މަރުވީ ނޫންހެއްޔެވެ؟ ސިކުނޑިއަކީ އިންސާނާގެ މުޅިހަށިގަނޑު ކޮންޓްރޯލް ކުރާ އެންމެ މުހިއްމު ގުނަވަނެވެ. ސިކުނޑި ނެތުމަށްފަހު އެއީ ނެތްމީހެކެވެ. މެހެރީނާ އެބުނީ އަޒަލްގެ ސިކުނޑި މަރުވީ ވާހަކައެވެ. ސަމާސާއަކަށްވެސް ދެން އެކަހަލަ ވާހަކައެއް އޭނަވެސް ނުކިޔާނެ ތާއެވެ.\nއޭނަ ވަގުތުން އަނބުރާލާފައި ދުއްވައިގަތީ ކޮޓަރިއާއި ދިމާލަށެވެ.\n"ޒެލް އައިމް ކަމިން.. ޕްލީޒް ޑޯންޓް ޑައި. ޕްލީޒް ޑޯން ލީވް އަސް. ޑޭޑްއަށްޓަކާ. ހީ ލަވްސް ޔޫ ސޯ މަޗް. ޒެލްއަށް ކަމެއް ވެއްޖެއްޔާ ޑޭޑްގެ ހުރިހާ އުފާތަކެއް ދިޔައީ.....ޔާ ﷲ. އަޒަލްއަށް ޝިފާ ދެއްވާދޭވެ...." ސަލްވާ ހުރީ ހިތް ހަލާކުވާވަރުވެފައެވެ. ކޮޓަރިއަށް ވަންގޮތަށް އެންމެ ކުރިން އަތުޖެހުނު ކަޅުހެދުން ލައިގެން ދުއްވައިގަތްއިރު ޝޯލްވެސް ރަގަޅަށް ހަރުނުލައެވެ.\nސަލްވާ މަގުން ދިޔަ ކާރެއް ހުއްޓުވައިގެން އެރިއެވެ. ކާރުތެރޭގައިވެސް ސަލްވާގެ ލޮލުން ކަރުނަ ނުހިކެއެވެ. އަޒަލްގެ މަތިން ހަދާންވަނީ މާ ވަރަށެވެ. އަބަދު ހީހީ ހުންނަ އެރީތި އަންހެންކުއްޖާގެ ލާނެތް ވާހަކަތައް ހިތް ތޮރުފަނީއެވެ. އެއާއިލާގެ ފޮޓޯއެއް ލާފައި އަޒަލް ކުރި ކޮމެންޓް އަދު އަދަށްދާން ދެން އެހެރީ ފެންނާށެވެ. ސަލްވާއަށް ތައުރީފުކޮށްފައި ކޮށްފައި އިން ކޮމެންޓް ހާދަ ލޯތްބެވެ. އޭނައަކީ "ޖެމް" އެއްގެ ގޮތުގައި އަޒަލް ސިފަކުރާނީ ކިހާވަރެއްގެ ގަދަރެއް އެހިތުގައިވާތީހެއްޔެވެ؟\nދާންވީ ތަނުގެ ނަން ބުނުމަށްފަހު ޓިޝޫއިން ކަރުނަފޮހެން އިންދާ އެހިސާބަށް ދެވުނެވެ.\nސީސީޔޫ ގެ ކުރިމަތީގައިވާ ގޮނޑިތަކުގައި ތބި މީހުން ބަލަންފެށީ ނުރުހުމުގެ ނަޒަރުންނެވެ. ލިބުނު ނިކަމެތިކަމާއި އެއްވަރަށް އޭނައަކީ އެ ގަދަރުވެރިންނާއި އެކަށީގެންނުވާ ވަރުގެ މީހެއްކަން އިހުސާސްކޮށްދޭފަދަ ބެލުންތަކެވެ. ނިކަމެތިކޮށްލުމުގެ ބެލުމެވެ. އެންމެންވެސް ރީތި ސްޓައިލިޝް ހެދުންތަކުގައެވެ. އަޅައިގެން ހުރި ހެދުންވެސް ތަފާތީ އޭނަގެއެވެ. އެއިން އެއްވެސް ކަމަކުން ފަސްޖެހުމެއްނެތި ސަލްވާގެ ފިޔަވަޅުތައް ކުރިއަށް އެޅިއެވެ. އަޒަލްއޮތް ހާލު ދެކެފައި ނޫނީ އޭނަ ހުއްޓުވޭނެ މީހެއް މިތާކުނެތެވެ. މެހެރީނާ އޭނަގެ ގައިގާ ތަޅާ މެރިޔަސް އޭނަ ދުރަށް ނުދާނެއެވެ. ފިސާރި ސާބިތުކަމާއިއެކު ގޮސް ސީސީޔޫއަށް ވަނުމާއިއެކު ސަލްވާގެ ހިތް ގެނބޭފަދަ ގޮތެއްވިއެވެ. އަޒަލްއޮތް ހާލު ފެނިފާ ހިތް ކުދިކުދިވެގެންގޮސް ދެލޯ ފުސްވާންފެށީ ކަރުނުންނެވެ. އެކުއްޖާއޮތް ހާލު ދެކެފައި ހިތަށް އަސަރުނުކުރާންވީ ކީއްވެހެއްޔެވެ؟ ހޮޅިތައް ގުޅާފައިވާ މެޝިނެކޭ އަޒަލް ތަފާތެއް ނެތެވެ. މެޝިންތަކުގެ ބީޕްއަޑުންވެސް ބިރުން ފިތްކަނޑައިގެން ދާވަރުވިއެވެ. ހައިކަލްއާއި ކައިރީގައި ހުއްޓިފައި އެމޫނަށް ބަލާލުމުން އަދި ސަލްވާއަށް އަޑުވީއްލާ ރޮއިނުގަނެވުނީ ހަމަ ކިރިޔާއެވެ. ބަސްބުނުމަކާއި ނުލައި އަޒަލްގެ ހާލު ހައިކަލް ބުނެދީފިއެވެ. އެހިމޭންކަން ޖަބާކަށް ފުދުނެވެ. އެރީތި ފުންމިން އެނގުމެއްނުވާ ދެލޮލުގައި ވި ހިތްހަލާކުވާފަދަ އަސަރުތަކުން ސަލްވާގެ ފުރާނަވެސް ރޫރޫ އަޅައިގަތެވެ.\n"ޒެލް ކިހިނެއްވެފަ ތިއޮތީ. ލޯ ހުޅުވާލަބަލަ....ޕްލީޒް. ލަވް ޔޫ ޒެލް................." ސަލްވާ އަޒަލްގެ އަތުގައި ހިފާ ފިތާލިއެވެ. އެއްވެސް ހަރަކާތެއްނެތް ބުދެއްފަދައިން އަޒަލް އޮތުމުން ހައްތަހާ ސަލްވާ ބިރުގަތެވެ. ހައިކަލް ހިތްވަރުދޭން ޖުމްލައެއް ބުނެލާނެނަމައެވެ. ނަމަވެސް ހައިކަލްގެ ހިމޭންކަން ސަލްވާގެ ހިތަށް ތީރުތަކެއްފަދައިން ހެރުނެވެ.\nހިތާމަކޮށް ކަރުނައަޅައިގެނެއްވެސް މަރަކީ ހުއްޓުވޭނެކަމެއް ނޫނެވެ. އެއީ އިލާހީ ގާނޫނެވެ. ވަގުތު ޖެހުމާއިއެކު ލަހެއް ފަހެއްނެތި ދުނިޔެއަށް އަލްވަދާއު ކިޔަންޖެހޭނެއެވެ. ދާއިމީ ގޮވަތްޗަށްދާން ދަތުރުހަދައިގެން އަބަދު ތިބޭނީ ބުއްދިވެރިންނެވެ. އަޒަލްއަށްޓަކާ މިވަގުތު ކަރުނައަށްވުރެ މުހިއްމުވާނީ ހެޔޮ އެއްޗެއް އަޑުއިވުމެވެ. ގުރުއާނަކީ ބަލިމީހާއަށް ހަމައެކަނި ޝިފާއެއްވެސް ނޫނެވެ. މަރުގެ ސަކަރާތުންވެސް ލުއިކޮށް ފުރާނައަށް ހަމަޖެހުން ގެނުވާދޭނީ މަތިވެރި ރަސްކަލާގެ އާޔަތްތަކުންނެވެ. ސަލްވާ އެކަން ވިސްނާލާފައި އަޒަލް އެންމެއަޑުއަހާހިތްވާ ގުރުއާން ޖައްސާފައި އަޒަލްގެ ބޯލާކޮޅުގައި ބޭއްވިއެވެ. މުއުތަސިމް އަލްހަމީދީގެ މަޑުމޮޅި ރާގުން ހިތްތަކަށް ކުރި އަސަރު ދެގުނަބޮޑުވިއެވެ. އެތަނަށްވަދެފައި އަދި މެހެރީނާ އަރައިގަތީ އަމަށަކު ރުޅިއެއްނޫނެވެ. ސަލްވާ ކޮންމެކަމަކަށް މި ދެއްކުންތެރިކަން ވައްދަން އެބަޖެހެއެވެ. ހައިކަލް ހުރުމުން އޭނަ ޖެހުނީ ރުޅިގަނޑު ހިންދާލައިގެން ހުންނާށެވެ.\nރޯޒްމެހެލް މޮޅިވެރިކަމުގެ ސާލު ލާފައިވާއިރު ގޭގެ ނޯކަރުންނަށްދާން ދެން ތިބީ ހިމޭންވެފައެވެ. އެގޭގެ ރޫހުކަމަށްވާ އަޒަލް ނެތުމުގެ ފަޅުކަމާއި އެކަނިވެރިކަމުން އެންމެންގެ ލޮލުން ކަރުނަ ހިކޭ އިރެއް ނާދެއެވެ. އެންމެންގެ ދުޢާތައްވީ އަޒަލްއާއިއެކުގައެވެ. ސަލްވާވެސް ނަދުރުބުނެ ދުޢާކުރި އަދަދެއްވެސް ނޭގެއެވެ. އުއްމީދުގެ ހުޅުކޮޅު ކަނިކަނިލަމުންދާއިރު އެތާތެރޭގައި ހުރުން ފަސޭހަކަމަކަށްވެސް ނުވިއެވެ. ހައިކަލް އަނގައިން ނުބުނާތީ ސަލްވާގެ ހިތުގައި ޖެހުނެވެ. ހައިކަލްވެސް މެހެރީނާގެ ވާހަކަތަކަށް ހެއްލުނީހެއްޔެވެ؟ އޭނަދެކެ ހިތްހަމަނުޖެހިފައިބާވައެވެ. ވިޒިޓިން ގަޑިކަމުން މީހުން މާ ގިނަވާންފެށުމުން ސަލްވާއަށް ކޮންމެވެސް ވަރަކަށް ފަހަތަށް ޖެހެން މަޖުބޫރުވި ގަޑީގައި މެހެރީނާ ފާރަލައިގެން ހުރެފައި ސަލްވާގެ އަތުގައި ހިފާ ދަމަމުންގޮސް އެތަނުން ބޭރަށް ލިއެވެ.\n"އަދިވެސް ލަދެއްނެތި ތިއުޅެނީ ދޮންބެއާއި ތަތްވާ ހިތުންތަ؟ ހުވާ މިބުނީ ދޮންބެއަށް ކަލޭގެ ހަގީގަތް އެގުމަށްފަހު ފުއްޓަތްކެއް ޖަހާހެން ކަލޭ ގެއިން ނެރެލާނެ....." މެހެރީނާ ދަތްތަކަށް ބާރުލައިގެން ހުރެ ވާހަކަދެއްކިއެވެ. ކިތަންމެ ރީތި އަންހެނަކަށް ސަލްވާއަށް މެހެރީނާ ފެންނަނީ ބިރުވެރި ފިލްމުތަކުގައި ވެމްޕަޔަރުބައި ކުޅޭ އަންހެނެއްހެންނެވެ. އިސްތަށިގަނޑު ޑައިކޮށްފައިވުމާއިއެކު މޭކަޕްކޮށްފައި ހުންނަވަރުން ގުދުރަތީ ރީތިކަން ފަނޑުކޮށްލާފައިވެއެވެ. ރަތް ލިޕްސްޓިކްގެ ތެރެއިން ހުދުހުދު ދތްތައް ވިދާއިރު ދަތްތަކުގެ ކޮޅު ތޫނުކަމުން ހަމަ ލޭ ބޯލާން ތައްޔާރުވާފަދައެވެ. އެފަދަ ނުބައި އެއްޗެއް ހިތަށް އެރުމުން ސަލްވާ ދެރަވެސްވިއެވެ. މީހަކު އޭނައާއިމެދު ކިތަންމެ އިހާނެތި ކޮށް ކަންތައްކުރިޔަސް އޭނަ ބޭނުންވަނީ ސުލްހައެވެ. އެމީހަކަށް ނުބައި ހިތް ލާ ބަދު ދުޢާކުރާކަށް ސަލްވާ ނޫޅެއެވެ.\n"މެހެރްދައްތަ ތިހާ ރުޅިއަންނަވަރު ކަމެއް ނުކުރަމެއްނު."\n"ކަލޭގެ ތި ސުންޕާ ސޫރަ ފެނުނަސް އަހަރެންގެ ލޭ ކެކިގަންނަކަން އެނގޭތަ. ކަލޭ އައުމަށްފަހު އަހަރެމެންގެ ގެ ވީރާނާކޮށްލައިފި. ފަޅުކޮށްފި. ގޭގެ އެންމެންގެ ހިތްތައް މަރުވެއްޖެ. ހުރިހާ އުފަލެއް ފޭރިގެންފި. ރޯޒްމެހެން ސުންޕާތަނަކަށް ހެދި މީހަކީ ތީ............" މެހެރީނާގެ ވާހަކަތަކާއި ޗެލެންޖެ ކުރާނެ ވަރެއް މިއަދު ސަލްވާގެ ނެތެވެ. މެހެރީނާ އެއަންނަ ރުޅިއަކީ އާދަޔާ ޚިލާފުރުޅިއެކެވެ. މެހެރީނާގެ ހިތް ބަދަލުވާނީ ކޮންފަދަ އިބުރަތެއް ލިބިގެންކަމެއްވެސް ނޭގެއެވެ. އެހެން އުޅޭ މީހުންނަށް ހެޔޮވިސްނުން ލިބޭފަހަރުވެސް އާދެއެވެ. ސަލްވާ ބޭނުންވީ އެކަނިވެލާށެވެ. ސީސީޔޫގައި ފެނުނު މަންޒަރުން ދެން އަޒަލްއާއި ކައިރިވެވޭނެ ހެނެއް ހިޔެއްނުވެއެވެ.\nސަލްވާ ބޭރަށް ނުކުތްއިރު އުޑުމަތި ދެލިގަނޑެއްފަދައެވެ. ވާރޭގެ ލަޝްކަރު ކޮންމެފަހަރަކުވެސް ހަމަލާދީފާނެކަމުގެ ނިޝާންތައް ބަލައިލި ކޮންމެދިމާލަކުން ފެނުނެވެ. ރޯޒްމެހެލްއާއި ހަމަޔަށް ފޯރިއިރު ކޮންމެވެސް ވަރަކަށް ތެމި އެދޮންމޫނުގައި ވާރޭ ތިކިތައް ހަރުލައިފިއެވެ. ފެންޑާއިން އެތެރެއަށް ޖެހިލާފައި ބެލްއެޅުމާއިއެކު ދޮރުހުޅުވައިލީ ވިޝާމްއެވެ. ވިޝާމް އެ ކަޅު ޓީޝާޓާއި ޖިންސްލައިގެން ހުންނަތާ ދެތިން ދުވަސްވަރުވެދާނެއޭ ސަލްވާގެ ހިތަށް އެރިއެވެ. ދީވާނާވިޔަސް ތަންކޮޅެއް ބޮޑުވަރެވެ. ތުނބުޅި ކުޑަކޮށް ދިގުވުމުން ތަންކޮޅެއް ފިރިހެންވަންތަ ފާޑު ހުއްޓެވެ. އެދެލޮލުން މިއަދު ސަލްވާއަށް ފެނުނީ އެހެން ކުލައެކެވެ. ހިތްހަލާކުވާފަދަ ކުލައެކެވެ. ވިޝާމް މިހިރީ ދެރަވެފައެވެ.\n"ޒެލް ބްރެއިން ޑެޑްކަން އެނގޭތަ؟ " ސަލްވާ ސުވާލުކުރިއެވެ.\n"ކީއްވެ ނޭގެންވީ......" ވިޝާމް ފަރުވާކުޑަގޮތަކަށް ބުނެލިއެވެ.\n"އެވަރުވެފައި އޮތްވާ ހަމަޖެހިލައިގެން ގޭގައި އުޅޭއިރު އެއްޗެއް ހަމަ ހިތަށް ނާރާ ދޯ. ވިޝާމްގެ ވައިފްއެއް ނޫންތަ އެއީ......." ސަލްވާ ރުންކުރު ރާގަކަށް ބުނެލުމުން ވިޝާމް ފުންނޭވަޔެއް ދޫކޮށްލިއެވެ.\n"އަހަރެން ދިޔައެއްކަމަކު އަޒަލް އަނބުރާ އަންނާނީކީ ނޫން......."\n"ރަހުމާއި ހަމްދަރުދީއަކީ އަހަރެން ދަންނަ އެއްޗެއްނޫން. ސޮރީ......އެނީތިން އެލްސް؟ " ވިޝާމް ވާހަކަދައްކަނީ މާޔޫސީގޮތަކަށެވެ.\n"އެއްޗެއް އަހާލަން ބޭނުން...." ސަލްވާވެސް ހުރީ ރޮވޭވަރުވެފައެވެ. ދެލޯ ދުޅަކަމުން އޭނަ އެހެރީ ވަރަށް ރޮއިފަކަން ވިޝާމް ދެނެގަތެވެ. އެކަމުން ވިޝާމްގެ ހިތަށް ތަދުވިއެވެ.\nވިޝާމް ބުމަ ހިއްލައިލިއެވެ. އަހާށޭ ބުނާފަދަ ގޮތަކަށެވެ.\n"މެހެރްދައްތަ ބުނީ ވިޝާމް އަޒަލް ކޮށްޕާލީއޭ. ސިޑިމަތިން ޒެލް ވައްޓާލީ ވިޝާމްއޭ......" ސަލްވާގެ އެޖުމްލައިން ވިޝާމްގެ މޫނަކަށް އިތުރު ބަދަލެއްނައެވެ. އޭނަގެ ނަޒަރު އެންމެ ފަހަރަކުވެސް ސަލްވާގެ މޫނުން ކައްސައެއްނުލައެވެ. ވިޝާމް ޚިޔާރުކުރީ ހިމޭންކަމެވެ. އެއީ ޖަވާބުކަމުގައި ސަލްވާ ދެކުނެވެ. ވިޝާމް ސަލްވާއާއިހެދި މޮޔަވެގެން އެންމެފަހުން އަޒަލް މަގުން އެއްފަރާތްކޮށްލީއެވެ. ސަލްވާ ހާސިލުކުރުމުގެ އުއްމީދުގައެވެ. ސަލްވާގެ އަތުގެ ބާރު އެތިފަހަރެއް ވިޝާމްގެ މޫނަށް އެރިއެވެ.\n"ކޮންކަހަލަ ހިތެއް ވިޝާމްއަށް ލިބިފައި ތިވަނީ؟ އެއްވެސް ކުށެއްނެތް އަންހެންކުއްޖަކު މަރާލައިގެން ކޮންކަމެއް ހޯދަން ތިއުޅެނީ؟ އަހަރެން ދުވަހަކު މާފެއްނުކުރާނަން. ގިޔާމަތާއި ހަމަޔަށްވެސް އަހަރެންގެ މާފެއްނުލިބޭނެ. ދުވަހަކު ހިތްހެވެއް ނުކުރާނަން. މިހުރިހާ ދުވަހު މިހިތުގައި ވިޝާމްއަށްޓަކާ ލޯބީގެ ޒައްރެއްގެ މިންވަރު އޮތަސް އެލޯބިވެސް ނެރެ އެއްލާލައިފިން. އަހަރެންގެ ލޯބި ހޯދަން ކުރިކަމެއް ކަމުގައި ވަންޏާ ދުވަހަކު އެކަމެއް ނުވާނެ. މިހިތްވެސް ތި ލޯތްބަށް ލައުނަތް ދޭ. އެ ސްވީޓް ރަގަޅު ވިޝާމް މަރުވެއްޖެ. އައި ހޭޓް ޔޫ..." ސަލްވާ ގެ ހިތުގައި ރުޅިވެރިކަމާއި އެއްވަރަށް ހިތާމަވެސް ޖާގަ ހަދާފައިވިއެވެ. ވިޝާމްގެ ސަބަބުން ރޯޒްމެހެލްއަށް މިއައި ބޮޑު ތޫފާންގެ އަސަރު އެތައް ޒަމާނެއްވާންދެން ދެމިގެން ދާނެކަމާއިމެދު ޝައްކެއްނެތެވެ. ވިޝާމް އެންމެންގެ ދިރިއުޅުމުގައި ހުޅުޖަހައިފިއެވެ. މި ހިތާމަތައް ތަހައްމަލުކުރާނެ ވަރެއް ޚުދު އޭނަގެ ގަޔަކުވެސް ނެތެވެ. ސަލްވާ އެހުރިހާ އެއްޗެހި ކީއިރުވެސް އެވާހަކައަށް ރައްދުނުދީ އޭނަ ހިމޭނުން ހުރީއެވެ. ކުރީގެ ލާނެތް މަޖާ އެއްޗެހި ބުނާ ވިޝާމް މިހާވަރަށް ބަދަލުވީ ކީއްވެހެއްޔެވެ؟\nދެމީހުން ވާހަކަދައްކަން ތިއްބާ އެގެއަށް އާއިލާގެ މީހުންތަކެއް އައެވެ. އެމީހުންނަށް މެހެރީނާދެއްކި ވާހަކަތައް ޔަގީންކުރަން ލިބުނު ހެއްކެކެވެ. އެދެމީހުން ގެދޭތެރޭގައި އެފަދަ އެއްވެސް ގުޅުމެއްނެތްއިރުވެސް ހަގީގަތް މުޅިން ނުބަލާ ކުށްހީއެއްގެ މައްޗަށް ބިނާކޮށް ވާހަކަދެކެވެން ފެށުނެވެ. އަޒަލް އެހާ ބަލިވެ އޮތްވާ ދެމީހުން ގޭގައި ތިބޭނީ ގުޅުމެއް އޮތީމައެވެ.\nއާޒީން ނުއެއް ރޮއެވެ. ގަބުވެފައިކަހަލަ ގޮތަކަށް ހުންނަންފެށުމުން މާއިޒްއަށް އެއްޗެއް ވިސްނުނެވެ. އާޒީންގޮވައިގެން ޑޮކްޓަރުންގެ ރެސްޓްރޫމާއި ދިމާލަށް ގެންދަންފެށުމުން އާޒީން ޗާބީދީފައިވާ ބުދެއްހެން ހުރެ ކުރިއަށް ފިޔަވަޅުއެޅިއެވެ. އެތަނަށްވަންގޮތަށް އާޒީން ތިރިވީ ސޯފާސެޓާއި ދިމާލަށް ބިމަށެވެ. ސޯފާގައި ބޯ އަޅައިލިގޮތަށް އޭނަ ހިތަށް ފަށްފަށުން އެންގީ ނުރުއިމަށެވެ. އަޒަލްގެ މަތިން ހަދާންނުކުރުމަށެވެ. އެހެން އޮންނަން އުދަގޫވެގެން ހިނގައިގަނެވުނީ ފާޚާނާއާއި ދިމާލަށެވެ. ބޮޑު ލޯގަނޑުން އޭނަގެ ސޫރަފެނުމުން އަޒަލްފެނިލިހެން ހީވިއެވެ. ކުއްލިއަކަށް އާޒީން ހަޅޭއްލަވާފައި ނުކުމެގެން ދުއްވައިގަންނަން އުޅުނެވެ. މާއިޒް ކުރިބެއްދުމުން ރުޅިގަދަވެގެން ސޯފާގައި ހުރި ކުޝަންތައް ހޫރަން ފެށިއެވެ. މާއިޒް ފަހަތުންގޮސް އާޒީން އަތުތެރޭ ގައިދުކޮށްލިގޮތުން އެއްވެސް ހަރަކާތެއް ނުކުރެވުނެވެ.\n"ކާމްޑައުން........." މާއިޒް މަޑުމައިތިރިކަމާއިއެކު ބުނެލިއެވެ.\n"ދޫކުރޭ. ބުނެފީމެއްނު ގައިގާ އަތްނުލާށޭ...." އާޒީން ކަރުބުޑުން ހަޅޭއްލަވަލަވާފައި މާއިޒްގެ އަތުގައި ވަކިއެޅިއެވެ. ދަތްއެޅިތަންތަނުން ލޭ އެރިއެވެ. އާޒީން މާއިޒްގެ އަތްދަށުން ސަލާމަތްވާން ކިތަންމެ ގަދަހެދިޔަސް އެވަރުގަދަ އަތުގެ ތެރެއިން ނުކުމެވޭނެ ގޮތެއްނެތެވެ. އޭނަ ބަލިކަށިވަމުން ދިޔަވަރަކަށް ރުޅިފިނިވެ އެހެން އިހުސާސްތައް ގަދަކޮށްފިއެވެ. ރޮވޭގޮތްވިއެވެ. އެންމެފަހުން މާއިޒް އޭނައާއި ދިމާލަށް އަނބުރުވާލުމުން މާއިޒްގެ ޓީޝާޓުތެރޭގައި މޫނު ފޮރުވިގޮތަށް ގިސްލާފައި ރޯންފެށިއެވެ. މާއިޒްގެ އަތް އާޒީން ވަށާލެވުނެވެ. އިރުކޮޅެއްވާންދެން މާއިޒްގެ ގަޔަށް ލެނގިލައިގެން އާޒީން އެގޮތަށް ކަރުނަ އޮއްސުމަށްފަހު ކޮށްޕާލާފައި ދުރަށް ޖެހުނެވެ. ސޯފާއަށް ދެފައި އަރުވައިގެން މޫނު ފޮރުވިގޮތަށް އެތައް އިރެއްވާންދެން ރޮއިރޮއިއިނެވެ. ކަރުނައަކީ ހިތާމައިގެ ފަރުވާކަމުން އާޒީން ހިތްފުރެންދެން ރޯލަން މާއިޒް އިނީ ދޫކޮށްލައިގެންނެވެ. އެތައް އިރެއްވުމުން ވަރުބަލިވެގެން ސޯފާގައި އޮށޯތްގޮތަށް ދެކަކޫއޮތީ މޭގައި ފިތިފައެވެ. ބޮޑުވާ އިނގިލި އަގައިގާ ޖައްސާބާރުކޮށްލައިގެން އޮތްއިރު އާޒީން ޅައިރު އެގޮތަށް އިނގިލި ބޯ ހަދާން މާއިޒްވިއެވެ. އެންމެފަހުން ކެތްނުކުރެވިގެން މާއިޒް ތެދުވެގެންގޮސް ސޯފާކައިރީގައި އުޑަފައިން އިށީނެވެ.\n"އެއްޗެއް ބޯލަންވީނު އާޒް. ކިހާ ވީކްވެފައި ތިއޮތީ....." މާއިޒްގެ އަޑުގައިވީ އޯގާތެރިކަމެވެ.\n"އައި ޑޯންޓް ނީޑް ޔޯ ޕިޓީ....." އާޒީން ކަރުނުން ފުރިފައިވާ ދެލޯ ހުޅުވައިލިއިރު މާއިޒްގެ މޫނުފެނުނީ ފުސްކޮށެވެ.\n"އެހާވަރަށް ލޯބިން އުޅެފައި ހާދަ އަވަހަށް ހިތްބަދަލުވީ. ތިހާ ދެރަކޮށްލާކަށް ނުވާނެ...." މާއިޒް މަޑުމަޑުން ބުނެލިއެވެ.\n"އަހަރެން އެއްޗެކޭ ބުނުމުން ދެރަވާނެ މީހެއްނޫން ތިއީ. ކޮންމެހެން އެކްޓްކުރާނެ ކަމެއްނެތް...." އާޒީން ބަލިކަށި އަޑަކުން ބުނެލާފައި ދެލޯ މަރާލައިފިއެވެ.\nއަޒަލްގެ ހާލު ދަށްވެ އެންމެ ފަހު ނޭވާ ދޫކޮށްފާނެހެން ހީވުމުން މާއިޒް ވިޝާމް ބަލާދިޔައެވެ. އަޒަލްގެ އެންމެ ފަހު ވަގުތުކަމަށާއި އަޒަލް ވިޝާމް ހުރުމަށް އެދޭނެ ކަމުގައި ބުނެ އަންނަން އެންގުމުން އެތަނަށް ވަދެފާ ވިޝާމްއަށް ކުރެވުނީ ބުނަން ނޭގޭފަދަ އުދަގޫ އިހުސާސްތަކެވެ. ހިތަށް ކުރި އަސަރުތައް ހާމަކޮށްދޭން އޭނަ ނުކުޅެދުނެވެ. އެހެން އެންމެން ކަރުނަ އެޅިއިރުވެސް ވިޝާމް ހުރީ އިސްޖެހިގޮތަށެވެ. ހައިކަލްގެ ހާލަތުގެ ސަބަބުން ހިތްވަރުދޭން ހިތަށް އަރާފައިވެސް ފަސްޖެހެވުނީ ހައިކަލް އޭނަދެކެ ނަފަރްތުކުރާކަން ހަދާންވެފައެވެ.\nވިޝާމް ހަދާންވީ އަޒަލްގެ ލާނެތްކަމެވެ. އެކުއްޖާއުޅުނު ލާނެތްގޮތެވެ. ދައްކާ މަޖާވާހަކަތަކެވެ. މިހާރުވެސް އަޒަލް ލޯ ހުޅުވާލާނެނަމަ ހުރިހާކަމެއް ބަދަލުވާނެއޭ ވިޝާމްގެ ހިތް ބުނެލިއެވެ. ހަޔާތުގެ އެކުރު ދަތުރުގައި ލާނެތްކަމާއި އެއްވަރަށް އަޒަލްގެ ރަގަޅުކަން ވިޝާމްފާހަގަކުރި ކިތަންމެ އިރެއް އައެވެ. ހިތެއްނުލިބިގެން މަރުވަމުން ދިޔަ ކުއްޖަކުގެ ޚަބަރުކިޔާފައި އަޒަލް ބުނީ އޭނަ އެކްސިޑެންޓެއްކަހަލަ ކަމަކުން މަރުވެއްޖެއްޔާ ހުރިހާ ގުނަވަންތައް ހަދިޔާކުރާނެކަމުގައެވެ. އެއީ ވަސިއްޔަތެއްކަމުގައެވެ. އަޒަލް އެހެންބުނީ އެހާވެސް ސީރިޔަސްކޮށެވެ. އޭރުން އޭނަގެ ސަބަބުން އެހެންމީހަކަށް ދުނިޔޭގައި އުޅުމުގެ ފުރުސަތުލިބޭނެއެވެ. އޭނަގެ ދެލޮލުން އެހެންމީހަކު ދުނިޔޭގެ ރީތިކަން ދެކޭނެއެވެ. އޭނަގެ ހިތް އެހެންމީހެއްގެ ހަށިގަނޑުގައި ވިންދުޖަހާނެއެވެ. އަޒަލްފަދަ މުއްސަދި ކުއްޖަކުގެ ހިތް ހާދަ ރީއްޗެވެ. ހާދަ ފުރިހަމައެވެ.\nއަމިއްލަ އުފާތައް އެއްފަރާތްކޮށްފައި އަޒަލްގެ އުފަލަށް އިސްކަންދެވުނުނަމައެވެ. މި ލޯބި ލޯބި މަލެއްފަދަ އަންހެންކުއްޖާގެ ހިތުގައި ނުޖައްސާ ގެންގުޅެވުނުނަމައެވެ. އަޒަލްއަށް އޭނަގެ ވަގުތުތައް ހުސްކޮށްދެވުނުނަމައެވެ. ރައްކާތެރިކަންދެވުނު ނަމައެވެ. ހިމާޔަތްދޭން ކައިރީގައި ހުރިމީހާ އަޒަލްއަށް ކެހިދިނީއެވެ. ރަގަޅު ފުރުސަތެއް ލިބިފައި އަތުން ދޫވެގެން ދިޔައީއެވެ. އެއެއްޗެއްގެ އަގު ވަޒަންކުރެވޭނީ ދޫކޮށްފައި ދިޔުމުންނޭ ބުނަނީ މިހެންވެއެވެ. އޭނައާއި އަޒަލްއަކީ މިސާލެކެވެ.\nވިޝާމް ތުންފަތުގައި ދަތްއަޅާ ބާރުކޮށްލިއެވެ. އެދިގު އެސްފިޔަތަކުގެ ފުރަގަހުގައި ފިލާފައިވާ ކަރުނަތައް އޮހިގެން ދިޔަނުދޭން އޭނަ ހިތްވަރުކުރަމުން އިސްޖަހައިލިއެވެ. މާއިޒް ވިޝާމްގެ އަތުގައި ހިފާ ބާރުކޮށްލީ ވިޝާމްގެ ހިތާމަ އިހުސާސްކުރެވިފައެވެ.\n"ބީ ސްޓްރޯންގް........."މާއިޒްއަށް ބުނެވުނެވެ.\nއަހަރެންގެ ހިތް އަނބުރާދީ9މަސް2ހަފްތާ ކުރިން\nއަހަރެންގެ ހިތް އަނބުރާދީ - 609މަސް3ހަފްތާ ކުރިން\nއަހަރެންގެ ހިތް އަނބުރާދީ - 599މަސް4ހަފްތާ ކުރިން\nއަހަރެންގެ ހިތް އަނބުރާދީ - 579މަސް3ދުވަސް ކުރިން\nއަހަރެންގެ ހިތް އަނބުރާދީ9މަސް5ދުވަސް ކުރިން


މާރުކޭޓް ގޮޅިތަކަށް އެދޭ ފޯމް ހުށަހެޅުމުގެ މުއްދަތު އިތުރުކޮށްފި - Male' City Council\nމާލޭ ސިޓީ ކައުންސިލުން ހިންގާ ދަތުރުވެރިންގެ މާރުކޭޓާއި، ލޯކަލް މާރުކޭޓްގެ ގޮޅިތަކަށް އެދުމުގެ ފުރުޞަތު އިތުރުކޮށްފިއެވެ. މިކަން ޢާއްމުކޮށް ސިޓީ ކައުންސިލުން ކުރި އިޢުލާންގައިވާގޮތުން ގޮޅިތަކަށް އެދި ހުށަގެޅުމުގެ އެންމެ ފަހު ތާރީޚަކީ އަންނަ އޯގަސްޓްމަހުގެ 17 ވަނަދުވަހެވެ. އެދުވަހުގެ 14:00 އާއި ހަމައަށް ފޯމު ބަލައިގަންނަގޮތަސް ވަނީ ހަމަޖައްސާފައެވެ.\nގޮޅިތަކަށް އެދުމުގެ މުއްދަތު އިތުރުކުރީ، ގޮޅިއަށް އެދުމުގައި ހުށަހަޅަންޖެހޭ ޓެކްސް ދެއްކި ކަމުގެ ލިޔުން ހޯދުމަށް އެކަށީގެންވާ މުއްދަތެއް ކުރީގެ އިޢުލާނުން ދެވިފައިނުވާތީ ގިނަ ފަރާތްތަކކަށް ދަތިތަކާ ކުރިމަތިވަމުންދާތީ އެކަމަކީ ހަގީގަތުގައިވެސް ދަތިވާނެކަމެއްކަމަށް ކައުންސިލަށް ގަބޫލުކުރެވޭތީއެވެ. ޓެކްސް ދެއްކިކަމުގެ ލިޔުން ދޫކުރުމުގައި މުއްދަތެއް ނަގާކަމަށް ކައުންސިލަށް ވަނީ ފާހަގަކުރެވިފައެވެ. ކުރިން އުޢުލާންކޮށްފައިވަނީ އޮގަސްޓްމަހުގެ2ވަނަ ދުވަހުގެ 14:00 އަށް މުއްދަތު ހަމަވާގޮތަށެވެ.\nމާރުކޭޓްތަކުން މި ފަހަރު ހުޅުވާލައިފައިވަނީ ޖުމްލަ 349 ގޮޅި ކުއްޔަށް ދޫކުރުމަށެވެ. އެއީ ލޯކަލް މާރުކޭޓުން 186 ގޮޅިއާއި ދަތުރުވެރިންގެ މާރުކޭޓުން 163 ގޮޅިއެވެ. ލޯކަލް މާރުކޭޓްގެ ގޮޅިތަކުގެތެރޭގައި ހިމެނެނީ ތަރުކާރީއާއި މޭވާ ވިއްކުމަށް ޚާއްޞަ 100 ގޮޅިއާއި، ވަޅޯމަސް ވިއްކުމަށް ޚާއްޞަ 32 ގޮޅިއާއި، ލުއިކާނާއާއި ސޮފްޓް ޑްރިންކްސް ވިއްކުމަށް ޚާއްޞަ 35 ގޮޅިއާއި، ” ގަޑިކަމަރު ” ވިއްކުމަށް ޚާއްޞަ 19 ގޮޅިއެވެ.\nމާރުކޭޓް ގޮލީތަށް އަލުން ކުއްޔަށް ދިނުމަށް ހުޅުވާލީ މިހާރު ހުރި ގޮޅިތަށް ދޫކުރި މުއްދަތު ހަމަވެފައިވާތީއެވެ.


BML In Goidhoo Gai Barbecue Sarahahdheh Gaaim Kohfi – adduLIVE\nބީއެމްއެލް އިން ގޮއިދޫގައި ބާބަކިޔު ސަރަހައްދެއް ގާއިމުކޮށްފި\nJan 06, 2022, 17:00 ހަސަން ރަޝީދު\nބާބަކިއު ހެދުމަށް ފަރުމާކޮށްފައިވާ މިތަން ތަރައްގީކޮށް އާންމުންނަށް ބޭނުން ކުރެވޭނެހެން މިހާރު ވަނީ ހުޅުވާލާފައެވެ. މިތަން ފަސޭހަ ކަމާއެކު ބޭނުންކުރެވޭނެ ގޮތަށް ހިޔާވާނެ ގޮތަށް ހަޓް ހަދައި، ބާބަކިއު ހެދުމަށާއި ކައްކާ ކެއުމަށް ބޭނުންކުރާނެ ބެންޗާއި މޭޒްވަނީ ބަހައްޓާފައެވެ. އަދި ކުނި އެޅުމަށް މި ސަރަހައްދުގައި ވަނީ ޑަސްބިންވެސް ބަހައްޓާފައެވެ.\nބީއެމްއެލްގެ ޕަބްލިކް ރިލޭޝަންސް މެނޭޖަރ މުހައްމަދު ސައީދު ވިދާޅުވީ ބީއެމްއެލް ކޮމިއުނިޓީ ފަންޑުގެ ދަށުން ފާހަގަކޮށްލެވޭ އެތައް ޕްރޮޖެކްޓެއް ހިންގުމަށް އެހީތެރިކަން ފޯރުކޮށްދެވިފައިވާ ކަމަށާއި މި ޕްރޮޖެކްޓަތަކާއެކު ރަށްރަށަށް އުމްރާނީ ގޮތުންނާއި އިޖްތިމާއީ ގޮތުންވެސް އިތުރު ފުރިހަމަކަމެއް އައިސްފައިވާ ކަމަށެވެ.\n"ގޮއިދޫގެ ކުދިބޮޑު އެންމެން ހިތްފަސޭހަކަމާއެކު ވަގުތު ހޭދަކޮށްލަށް އުފާވެރި މާހައުލެއް ގާއިމް ކުރުމަށް މި ފަންޑުގެ ދަށުން މި ޕްރޮޖެކްޓަށް އެހީތެރިވެ އަދި ކާމިޔާބުކަމާއެކީ ނިންމާލެވުނު ކަމީ އަޅުގަނޑުމެންނަށް ލިބުނު ވަރަށް ބޮޑު އުފަލެއް." ސައީދު ވިދާޅުވިއެވެ.


Fahah rakkaa kuran regulate kurevey market akah dhiyun buhdhiveri | Mihaaru\nފަހަށް ރައްކާކުރަން ރެގިއުލޭޓް ކުރެވޭ މާކެޓަކަށް ދިއުން ބުއްދިވެރި\nކެޕިޓަލް މާކެޓް ޑެވެލޮޕްމަންޓް އޮތޮރިޓީ (ސީއެމްޑީއޭ) އާއި މޯލްޑިވްސް ސްޓޮކް އެކްސްޗޭންޖް ގުޅިގެން ބޭއްވި "ކެޕިޓަލް މާކެޓް ފޯރަމް 2019" ގައި ކެޕިޓަލް މާކެޓްގައި ހިއްސާވާ ފަރާތްތަކުގެ އަގުވަޒަންކުރުމުގެ ގޮތުން ދިން އެވޯޑް--ފޮޓޯ:މިހާރު\n19 ޖެނުއަރީ 2022 - 11:57\nކެޕިޓަލް މާކެޓެއް ގަވައިދު ތަކެއްގެ މައްޗަށް ބިނާ ކުރުމުގެ އެންމެ މުހިއްމު ބޭނުމަކީ މާކެޓުގައި ބައިވެރިވާ ފަރާތްތަކުގެ ހައްގުތައް ހިމާޔަތް ކުރުމެވެ. ކެޕިޓަލް މާކެޓަކީ މާލީ ސެކިއުރިޓީޒްގެ ބާވަތްތައް ގަނެ ވިއްކާ ބާޒާރަކަށްވެފައި، މާލީ ސެކިއުރިޓީޒްއަކީ އާންމުން ފަހަށް ރައްކާކޮށްފައިވާ ފައިސާއިން އިންވެސްޓްކުރާ ވަސީލަތަކަށްވާތީ، ސެކިއުރިޓީޒް އިންވެސްޓްމަންޓްގައި އެކުލެވޭ ރިސްކު ކުޑަކޮށް ވެލިއު ބޮޑު ކުރުމަށްޓަކައި ހަރުދަނާ ގަވާއިދުތަކެއްގެ މައްޗަށް ބިނާކޮށް ހިންގަންޖެހެ އެވެ.\nކެޕިޓަލް މާކެޓާގުޅޭ ގޮތުން ބެސްޓް ޕްރެކްޓިސް ކަނޑައެޅުމަށް އުފައްދާ ހިންގަމުން އަންނަ ބައިނަލްއަގްވާމީ ޖަމިއްޔާ، އިންޓަނޭޝަނަލް އޯގަނައިޒޭޝަން ފޯ ސެކިއުރިޓީޒް ކޮމިޝަންސް (އައިއޯއެސްސީއޯ) ގައި ރާއްޖެ ތަމްސީލުކުރުމަށް ކެޕިޓަލް މާކެޓު ޑިވަލޮޕްމަންޓް އޮތޯރިޓީން ވަނީ އެ ޖަމިއްޔާގެ އޯޑިނަރީ މެންބަރުކަން ނަގައިފަ އެވެ. މިކަމުގެ ބޭނުމަކީ ބައިނަލްއަގްވާމީ ގޮތުން ކަނޑައެޅޭ ބެސްޓް ޕްރެކްޓިސްތަކާ އެއްގޮތްވާ ގޮތުގެ މަތިން ރާއްޖޭގެ ކެޕިޓަލް މާކެޓު ބައްޓަންކޮށް ހިންގުމެވެ. މި ޖަމިއްޔާގެ އޯޑިނަރީ މެންބާޝިޕް ދޫކުރުމުގެ ޝަރުޠަކީ އެޖަމިއްޔާގެ މިންގަނޑުތަކަށް ފެތޭގޮތަށް އެގައުމެއްގެ ސެކިއުރިޓީޒް މާކެޓުގެ ގާނޫނާއި ގަވާއިދުތައް އެކުލަވާލެވިފައި ވުމެވެ.\nއިންވެސްޓާ ޕްރޮޓެކްޝަން ކަށަވަރުކުރުމަށްޓަކައި ރެގިއުލޭޓަރީ އޯގަނައިޒޭޝަންތަކުން އެންމެ އިސްކަންދޭ އެއްކަމަކީ މާލީ ސެކިއުރިޓީޒް ދޫކުރާ ކުންފުނިތައް ރެގިއުލޭޓްކުރުމެވެ. މާލީ ސެކިއުރިޓީޒް ދޫކުރާ ކުންފުނިތަކުން އާންމުކޮށް ހުޅުވާލައިގެން ސެކިއުރިޓީޒް ވިއްކުމަށް ހުޅުވާލުމަށް ތައްޔާރުކުރާ ޕްރޮސްޕެކްޓަސް ނުވަތަ ސެކިއުރިޓީޒްގެ ބަޔާން ތައްޔާރުކުރަންޖެހެނީ ރެގިއުލޭޓާ ކަނޑައަޅާ ގަވާއިދުތަކާ އެއްގޮތްވާ ގޮތުގެ މަތިންނެވެ. މާކެޓުގެ ގަވާއިދުތަކުގައި، އިންވެސްޓަރުންނަށް ބޭނުންވާ އެންމެހާ މައުލޫމާތު ސެކިއުރިޓީޒް ބާޔާނުގައި ހާމަކުރުމަށް ލާޒިމުކޮށްފައިވެ އެވެ.\nސީއެމްޑީއޭ އާއި ސްޓޮކް އެކްސްޗޭންޖުން ބޭއްވި ނޫސްވެރިންގެ ބައްދަލުވުމުގައި ސީއެމްޑީއޭގެ ސީއީއޯ މަނިކާއި ސްޓޮކް އެކްސްޗޭންޖްގެ ސީއީއޯ އައުޝަން-- ފޮޓޯ: ނިޝާން އަލީ/ މިހާރު\nމިބަޔާން ތައްޔާރުކޮށްފައިވަނީ ގަވާއިދުތަކާ އެއްގޮތަށްތޯ ރެގިއުލޭޓަރު ބަލަ އެވެ. އަދި ޕްރޮސްޕެކްޓަސްއާ ގުޅިގެން އިންވެސްޓަރުންގެ ހައްގުތަކަށް ބުރުއަރާ ފަދަ އެއްވެސް މައްސަލައެއް ފާހަގަކުރެވިއްޖެ ނަމަ އެޕްރޮސްޕެކްޓަސް ހުއްޓުވުމުގެ ބާރު ގާނޫނުގެ ދަށުން ރެގިއުލޭޓަރަށް ލިބިދީފައިވެ އެވެ. އަދި ގަސްތުގައި ކަމެއް އޮޅުވާލުމުގެ ނިޔަތުގައި ޕްރޮސްޕެކްޓަސްއާ ގުޅިގެން ކުންފުންޏަކުން އަމަލުކޮށްފައިވާ ނަމަ އެކަމަށް ފިޔަވަޅު އެޅުމުގެ ބާރުވެސް ގާނޫނުގެ ދަށުން ރެގިއުލޭޓަރަށް ލިބިދީފައިވެ އެވެ. ޕްރޮސްޕެކްޓަސްއާ ގުޅިގެން ތަފްސީލީ މައުލޫމާތު އިންވެސްޓަރުންނަށް ބޭނުންވެއްޖެ ހިނދެއްގައި އެ މައުލޫމާތު ވެސް ކުންފުނިތަކުން ފޯރުކޮށްދިނުމަށް މާކެޓުގެ ގަވާއިދުތަކުގެ ދަށުން ކުންފުނިތަކުގެ މައްޗަށް ލާޒިމުކޮށްފައިވެ އެވެ.\nމާކެޓުގައި ހުޅުވޭ ސެކިއުރިޓީޒް އިންވެސްޓްމަންޓް ފުރުސަތު ތަކާ ގުޅިގެން އިންވެސްޓަރުންގެ ނިންމުންތައް ނިންމުމަށް ބޭނުންވާ ޕްރޮފެޝަނަލް އެހީ ފޯރުކޮށްދިނުމަށްޓަކައި އިންވެސްޓްމަންޓް އެޑްވައިޒަރުންގެ ހިދުމަތްތައް ތައާރަފުކޮށްފައިވެ އެވެ. ކަމުގެ މާހިރުންގެ ލަފަޔާ އިރުޝާދު ލިބުމަކީ ސެކިއުރިޓީޒްގައި އިންވެސްޓްކުރުމުގެ ނިންމުންތައް ނިންމާއިރު އެކަމުގެ ރިސްކުތަކުގެ ފުރިހަމަ މަޢުލޫމާތު ލިބިހުރެ ނިންމުންތައް ނިންމުމަށް އެހީތެރިވެދޭކަމަށްވާތީ، އިންވެސްޓްމަންޓް އެޑްވައިޒަރުން އެފަރާތްތަކުގެ ހިދުމަތްތައް ޒިންމާދާރުކަމާ އެކު ފޯރުކޮށްދިނުން ބާރުއެޅުމަށްޓަކައި އިންވެސްޓްމަންޓް އެޑްވައިޒަރުންނަށް ލައިސަންސް ދިނުމާއި ރެގިއުލޭޓްކުރުމަށް އިންތިޒާމުކުރެވިފައިވެ އެވެ.\nސެކަންޑަރީ މާކެޓު މެދުވެރިކޮށް ސެކިއުރިޓީޒް ގަނެވިއްކުމަށް މަގުފަހިކުރުމަށް ކުންފުނީގެ މައުލޫމާތު ހާމަކުރަމުން ގެންދިއުމަށް މާކެޓުގެ ގަވާއިދުތަކުގެ ދަށުން ލާޒިމުކޮށްފައިވެ އެވެ. ސެކިއުރިޓީޒް އަގަށް އަސަރުކުރާ ފަދަ މައުލޫމާތެއްނަމަ، އެމައުލޫމާތު ލަސްނުކޮށް ޝާއިއުކުރުމަށާއި، ކުއާޓަރީ ރިޕޯޓުތަކާއި، އަހަރީ ރިޕޯޓްގެ އިތުރުން އޮޑިޓްކޮށްފައިވާ މާލީ ހިސާބުތައް ހާމަކުރުމަށް ލާޒިމުކޮށްފައިވެއެވެ. މާކެޓުގެ ގަވާއިދުތަކުގެ ދަށުން ކަނޑައެޅިފައިވާ މުއްދަތުގެ ތެރޭގައި މަޢުލޫމާތު ހާމަކޮށްފައިނުވާ ކުންފުނިތަކުގެ މައްޗަށް ފިޔަވަޅު އެޅުމުގެ ބާރު ޤާނޫނާއި ގަވާއިދުތަކުގެ ދަށުން ރެގިއުލޭޓާ އަށް ލިބިދީފައިވެއެވެ. އެކިއެކި ސަބަބުތަކާ ގުޅިގެން ކުންފުނިތަކުގެ މަޢުލޫމާތު ކަނޑައެޅިފައިވާ މުއްދަތުގައި ހާމަނުކުރެވިދާ ހާލަތްތަކުގައި، މައުލޫމާތު ހާމަނުކުރެވުނު ސަބަބަށް ރިއާޔަތްކޮށް އެކަށީގެންވާ ފިޔަވަޅު ސީއެމްޑީއޭއިން އަންނަނީ އަޅަމުންނެވެ.\nސީއެމްޑީއޭއިން ތަންފީޒީ ފިޔަވަޅުތަކުގެ ތެރޭގައި ކުންފުނީގެ ޑިރެކްޓަރުންގެ ބޯޑު ޖަވާބުދާރީ ކުރުވުން، ވަކިވަކި ޑިރެކްޓަރުން ޒިންމާދާރު ކުރުވުން އަދި ކުންފުނި އަދި ވަކިވަކި ޑިރެކްޓަރުން ފައިންކުރުމާއި މާރކެޓަށް ހާމަކުރުން ހިމެނެ އެވެ.\nއިންވެސްޓަރުންގެ ހައްގުތަކުގެ ތެރޭގައި އަހަރީ އާންމު ޖަލްސާގައި ބައިވެރިވެ ވޯޓު ދިނުމުގެ ހައްގު ހިމެނެ އެވެ. ކުންފުނީގެ ޑިރެކްޓަރުން އައްޔަނުކުރުމާއި، އޮޑިޓަރު އައްޔަނުކުރުމާއި ފައިދާ ބެހުމަށް ފާސްކުރަން ކަނޑައެޅިފައިވަނީ ހިއްސާދާރުންގެ ވޯޓުންނެވެ. ކުންފުނީގެ ވިޔަފާރިއާއި ހިންގުމާގުޅޭ ގޮތުން ޑިރެކްޓަރުންގެ ބޯޑު ޖަވާބުދާރީ ކުރުވުމުގެ ހައްޤުވެސް ހިއްސާދާރުންނަށް ލިބިދީފައިވެ އެވެ. މި ހައްގުތައް ރައްކާތެރިކޮށްދިނުމަށްޓަކައި މާކެޓުގައި ގަވާއިދުތައް ހެދިފައިވެ އެވެ.\nކުންފުނީގެ އަހަރީ އާންމު ޖަލްސާގެ ނޯޓިސް ޖަލްސާގެ މަދުވެގެން 14 ދުވަސް ކުރިން ޝާއިއު ކުރުމާއި، ނޯޓިހުގައި ހިއްސާދާރުންނަށް ބޭނުންވާ މައުލޫމާތު ހިމަނާފައި ވޭތޯ ބެލުމާއި ޕްރޮކްސީ ރެޖިސްޓާ ކުރުމަށް އިންތިޒާމުކުރެވިފައިވާ ގޮތާއި ޑިރެކްޓަރުކަމަށް ނޮމިނޭޓްކުރާ ފަރާތުގެ ގާބިލުކަން ކުންފުނީގެ ޑިރެކްޓަރުންގެ ބޯޑުން ބަލާތޯ ރެގިއުލޭޓާ ބަލަ އެވެ. އަދި ޖަލްސާ އަށް ހާޒިރުވެ ޖަލްސާގައި ހިއްސާދާރުން ވޯޓުލުމުގެ ކަންކަން ހިނގާގޮތް ބަލަ އެވެ. މިކަމުގެ މަގްސަދަކީ ކުންފުނިތަކުން މިކަންކަން ހިންގަނީ މާރކެޓުގެ ގަވާއިދުތަކާއި ކުންފުނީގެ ހިންގާ ގަވާއިދާ އެއްގޮތަށްތޯ ބެލުމާއި އެކަންކަމާ ގުޅިގެން ހިއްސާދާރުންގެ ހައްގަކަށް އުނިކަމެއް އައިސްފައިވާނަމަ އަދި އެކަމުގެ ޝަކުވާ ހުށަހެޅިއްޖެ ހާލަތެއްގައި އެޝަކުވާއާ ގުޅިގެން ރެގިއުލޭޓަރީ ގޮތުން އަޅަންޖެހޭ ފިޔަވަޅުތައް އެޅުމެވެ.\nސީއެމްޑީއޭގެ ޑެޕިއުޓީ ސީއީއޯ (މ) އަދި މޯލްޑިވްސް ސްޓޮކް އެކްސްޗޭންޖްގެ ސީއީއޯ (ވ) މީޑިއާއަށް މައުލޫމާތު ދެއްވަނީ-- ފޮޓޯ: މިހާރު\nކޯޕަރޭޓް ގަވަނަންސް ކޯޑަކީ ކުންފުނިތަކުގެ ހިންގުން ހަރުދަނާކޮށް ދެފުއްފެންނަ ސިޔާސަތެއްގެ ދަށުން ކުންފުނި ހިންގުމަށް ބާރުއެޅުމުގެ ގޮތުން ސީއެމްޑީއޭއިން އެކުލަވާލާ ތަންފީޒުކުރަމުން އަންނަ ކޯޑެކެވެ. މި ކޯޑަށް ލިސްޓުކޮށްފައިވާ ކުންފުނިތަކުން ޢަމަލުކުރަން ވަނީ ލާޒިމުކޮށްފަ އެވެ. މިކޯޑަށް ކުންފުނިތަކުން އަމަލުކުރުން އިތުރަށް ވަރުގަދަކުރުމަށްޓަކައި މިއަހަރު ސީއެމްޑީއޭއިން ވަނީ އާ ގަވާއިދުތަކެއް ތައާރަފުކޮށްފަ އެވެ. ކުންފުނިތަކުން ކޯޕަރޭޓް ގަވަނަންސް ކޯޑަށް އަމަލުކުރާ މިންވަރު އެކުލެވޭ ރިޕޯޓެއް ކުންފުނިތަކުން އަހަރަކު އެއްފަހަރު ޝާއިއު ކުރަންޖެހޭ ގޮތަށް ސީއެމްޑީއޭން ކަނޑައަޅާފައިވެ އެވެ.\nކޯޕަރޭޓް ގަވަނަންސް ކޯޑު ތަންފީޒުކުރުމަކީ ރެގިއުލޭޓަރުން ބޮޑު އަހައްމިއްޔަތު ކަމެއްދޭ ކަމެކެވެ. ކުންފުނިތަކުން އަހަރަކު އެއްފަހަރު ނެރޭ ކޯޕަރޭޓް ގަވަނަންސް ކޮމްޕްލަޔަންސް ރިޕޯޓު ވެގެންދާނީ ކުންފުނި ޖަވާބުދާރީ ކުރުވުމުގައި ހިއްސާދާރުންނަށް ލިބިގެންދާ އެހީތެރިކަމަކަށެވެ. އަދި މިކަމުގެ ސަބަބުން ކުންފުނިތަކުގެ ހިންގުން ހަރުދަނާވެ އިންވެސްޓަރުންގެ އިތުބާރު ކުންފުނިތަކުގެ މައްޗަށް އިތުރުވެގެންދިއުމަށް މަގުފަހިވެގެންދާނެ އެވެ.\nއެޑިޓަރުގެ ނޯޓު: މިއީ ޕްރޮމޯޝަނަލް އާޓިކަލްއެކެވެ.\nހިއްސާގެ ބާޒާރު ސީއެމްޑީއޭ އެޑްވަޓޯރިއަލް\nތިތަނުގެ ގަވާއިދުތަކާއި އުސޫލުތައް އަދިވެސް ސްޓޮކް މާކެޓަކަށްވުރެ އިހުޒަމާނުގެ ކަތީބަކު ހިންގާ ސިވިލް ސާވިސް އޮފީހަކާއި އެއްގޮތަށް. ވަރަށް ވާހަކަ މިބުނީ\nފަހަށް ރައްކާ ކުރާނީ ކިހިނެއް. 90 ޕަސެންޓު ދައްކަން ޖެހެނީ ކުއްޔަށް. ދެން ބާކީ 10 ޕަސެންޓުން ފެން ބިލާ، ކަރަންޓޫ ބިލާ، ކުޑަދަރިފުޅުގެ ބުއްދަޅާ ނެޕީ ގަނެފަ އަތުގަ ނޯވޭ މުކޮސްވެސް.


ޗެލްސީ އާއި ޓޮޓެންހަމަށް މޮޅެއް، ޔުނައިޓެޑް ވީ އެއްވަރު - AO News\nޗެލްސީ އާއި ޓޮޓެންހަމަށް މޮޅެއް، ޔުނައިޓެޑް ވީ އެއްވަރު\nއިނގިރޭސި ޕްރިމިއާ ލީގުގައި މިރޭ ކުޅުނު މެޗުތަކުން ޗެލްސީ އާއި ޓޮޓެންހަމް ހޮޓްސްޕާ މޮޅުވިއިރު، މެންޗެސްޓާ ޔުނައިޓެޑް ކުޅުނު މެޗު އެއްވަރުވެއްޖެއެވެ.\nޔޫރަޕްގެ ޗެމްޕިއަން ޗެލްސީން ރަށުން ބޭރުގައި ވާދަވެރި އާސެނަލް އަތުން 2-0 އިން މޮޅުވިއިރު، ޓޮޓެންހަމުން ވަނީ ވުލްވްސް 1-0 އިން ބަލިކޮށްފައެވެ. ސައުތެމްޓަންގެ ދަނޑުގައި ޔުނައިޓެޑް ކުޅުނު މެޗު ނިމުނީ ދެ ޓީމު 1-1 އިން އެއްވަރުވެގެންނެވެ.\nއާސެނަލްގެ އެމިރޭޓްސް ސްޓޭޑިއަމްގައި ކުޅެވުނު ލަންޑަން ޑާބީގައި ޗެލްސީ އަށް ލީޑްނަގައިދިނީ ބެލްޖިއަމްގެ ފޯވާޑް ރޮމެލޫ ލުކާކޫ އެވެ. މިއީ އެ ޓީމުގެ އިނގިރޭސި ފުލްބެކް ރީސް ޖޭމްސް ނަގައިދިން ހުރަހަކުން ލިބުނު ބޯޅައަކުން ލުކާކޫ ކާމިޔާބުކުރި ގޯލެކެވެ. ފުރަތަމަ ހާފު ނިމެން 10 މިނެޓަށްވެފައިވަނިކޮށް ޗެލްސީގެ ދެވަނަ ލަނޑުޖަހައިދިނީ ޖޭމްސް އެވެ.\nދެވަނަ ހާފުގައި އާސެނަލްގެ ޑިފެންޑަރު ރޮބް ހޯލްޑިން އަށް ވަނީ އެ ޓީމަށް ފަރަގު ކުޑަކޮށްދޭން ރަނގަޅު ފުރުޞަތެއްލިބި ބޭކާރުވެފައިވާއިރު، ބަދަލު ކުޅުންތެރިއެއްގެ ގޮތުގައި ފަހު ހާފުގައި ކުޅެން ނިކުތް އެ ޓީމުގެ ކެޕްޓަން ޕިއޭ-އެމެރިކް އޮބާމަޔަން ފޮނުވާލި ބޯޅަ ޗެލްސީގެ ކީޕަރު އެޑޮއާޑް މެންޑީ މަތަކުރިއެވެ.\nޗެލްސީގެ ލީޑް ފުޅާކޮށްދޭން ލުކާކޫ އަށް ލިބުނު ފުރުޞަތުގައި ބޮލުން ފޮނުވާލި ބޯޅަ އާސެނަލްގެ ކީޕަރު ބާންޑް ލެނޯ މަތަކުރުމުން ގޯލްގެ ހުރަސްދަނޑީގައި ޖެހިފައި ނިކުތުމުން ދެވަނަ ފަހަރަށް އެ ބޯޅަ ލުކާކޫ އަށް ލިބުމުގެ ކުރީން އާސެނަލްގެ ޑިފެންޑަރު ހޯލްޑިން ވަނީ ސަލާމަތްކޮށްފައެވެ.\nސެއިންޓް މޭރީސް ސްޓޭޑިއަމްގައި މިރޭ ކުޅުނު މެޗުގައި ކުރީން ލީޑްނެގީ ވެސް ސައުތެމްޓަނުންނެވެ. ފުރަތަމަ ހާފުގެ 30 ވަނަ މިނެޓުގައި އެ ޓީމުން ކާމިޔާބުކުރި މި ގޯލަކީ ޔުނައިޓެޑްގެ މިޑްފީލްޑަރު ފްރެޑް އަތުން ބައިކޮޅަށް ވަތް ލަނޑެކެވެ. އޭގެކުރީން، ޔުނައިޓެޑަށް ލީޑްނަގައިދޭން ބްރޫނޯ ފެނާންޑޭސްގެ ހިލޭޖެހުމަކުން އެ ޓީމުގެ ކެޕްޓަން ހެރީ މެގުއާ ފޮނުވާލި ބޯޅަ ހުރަސްދަނޑިއަށް އަމާޒުވެފައިވާއިރު، އިނގިރޭސި ފުލްބެކް ލޫކް ޝޯގެ ހުރަހަކުން ޕައުލް ޕޮގްބާ ބޮލުން ފޮނުވާލި ބޯޅަ ދިޔައީ ދަނޑިކައިރިން ބޭރަށެވެ.\nޔުނައިޓެޑުން އެއްވަރުކުރި ލަނޑު، ދެވަނަ ހާފުގެ ކުޅުން ފެށިތާ 10 ވަރަކަށް މިނެޓުގެ ތެރޭގައި ކާމިޔާބުކޮށްދިނީ ޒުވާން ފޯވާޑް މޭސަން ގްރީންވުޑް އެވެ. މިއީ ޕޮގްބާ އާއި ފެނާންޑޭސް ގުޅިގެން ތަނަވަސްކުރި ފުރުޞަތަކުން ގްރީންވުޑް ކާމިޔާބުކުރި ގޯލެކެވެ. އޭގެފަހުން، ޔުނައިޓެޑް މޮޅުކޮށްދޭން ގްރީންވުޑްގެ އިތުރުން ފެނާންޑޭސް އަށް ލިބުނު ފުރުޞަތުތަކުގެ ބޭނުންހިފޭގޮތްނުވިއިރު، ސައުތެމްޓަންގެ ފޯވާޑް އެޑަމް އާމްސްޓްރޯންގް ވަނީ އެ ޓީމަށް ތިން ޕޮއިންޓް ކަށަވަރުކޮށްދިނުމާ ގާތަށް ޖެހިލާފައެވެ. މެޗު ނިމެން 16 މިނެޓަށްވެފައިވަނިކޮށް ޗެ އެޑަމްސް ޖައްސާލި ޕާހަކުން އާމްސްޓްރޯންގް ފޮނުވާލި ބޯޅަ ޔުނައިޓެޑްގެ ކީޕަރު ޑޭވިޑް ޑެ ހެއާ ހުއްޓުވިއެވެ.\nލީގުގައި މިރޭ ކުޅުނު އަނެއް މެޗުގައި ޓޮޓެންހަމްގެ މިހާރުގެ ކޯޗު ނޫނޯ އެސްޕިރިޓޯ ސަންޓޯ ވަނީ އޭނާގެ ކުރީގެ ކްލަބު ކަމަށްވާ ވުލްވްސްގެ ދަނޑުގައި އެ ޓީމު 1-0 އިން ބަލިކޮށްފައެވެ. މި މެޗުގައި ފެނިގެންދިޔަ ހަމައެކަނި ލަނޑު، ފުރަތަމަ ހާފުގެ ކުރީކޮޅު ލިބުނު ޕެނަލްޓީއަކުން ޓޮޓެންހަމަށް ކާމިޔާބުކޮށްދިނީ ޑެލޭ އަލީ އެވެ. މި މެޗުގެ ދެވަނަ ހާފުގައި އިނގިރޭސި ކެޕްޓަން ހެރީ ކޭން ކުޅެން ނިކުމެފައިވާއިރު، މިއީ މި ފަހަރުގެ ސީޒަނުގައި އެ ޓީމު ދޫކޮށްލަން ބޭނުންވާކަމަށް ބުނިފަހުން ޓޮޓެންހަމްގެ ޖާޒީގައި ކޭން ކުޅުނު ފުރަތަމަ މެޗެވެ.\nމަހުމޫދުގެ މަރާއި ގުޅިގެން ހައްޔަރު ކުރި މީހާގެ ބަންދަށް 15 ދުވަސް ޖަހައިފި


ހޯދޭތޯ މަންޒިލެއް…3– Esfiya – Dhivehi Vaahaka Site\n- by Mutha/ S.Hithadhoo - 36- October 12, 2018\nމައުސޫމާއަށް އިރުޝާދުތަކެއް ދިނުމަށް ފަހު ނަރުސްކުއްޖާ ނިކުންނަން ދިޔައީ ކުޑަ އިރުކޮޅެއް ފަހުން ޑޮކްޓަރު އަންނާނެ ވާހަކަ ބުނެލުމަށް ފަހުގައެވެ. ނަރުސްކުއްޖާއާއި ހިނިތުންވުމެއް ބަދަލުކޮށްލުމަށްފަހު މައުސޫމާ ބޯޖަހާލި އެވެ.\nއިންތިޒާރުގެ ވަގުތުތައް ގުނަމުން ދިޔަ ޒިވާން އޭނަގެ މަންމައަށް ގޮވާލި އެވެ. އެއާއެކު މައުސޫމާ އަވަސްވެގަތީ ޒިވާން ކަމަކަށް ބޭނުންވީއޭ ހިތާ އެކަމެއް ފުރިހަމަކޮށްދިނުމަށެވެ. އޭނަ ގޮސް ޒިވާން އޮތް އެނދު ކައިރިއަށް ހުއްޓިލުމާއެކު ޒިވާން އެދުނީ އެހީތެރިޔާގެ ގޮނޑީގައި އިށީނުމަށެވެ.\nޒިވާންގެ މޫނަށް ފަރުވާތެރިކަމާއެކު ބަލާލި މައުސޫމާގެ ހިތަށް ނުތަނަވަސްކަން ވެރިވެގެން ދިޔައީ އެމޫނުން އޭނައަށް ފެނުނު ސީރިޔަސްކަމުންނެވެ. ޒިވާން ދައްކަން އެއުޅޭ ވާހަކައަކީ ކޮބައިކަން ވެސް އޭނައަށް ނަގައިގަނެވުނެވެ. އޭރު އޭނަ ހިތާ ސުވާލުކޮށްލެވުނީ ޒިވާންގެ ސުވާލުތަކަށް އޭނަ ޖަވާބު ދޭނެ ގޮތަކާ މެދުގައެވެ. ތެދު ހާމަކުރަންވީ ހެއްޔެވެ؟ ނޫނީ ދޮގުތަކުން ޒިވާންގެ ހިތުގެ ނުތަނަވަސްކަމަށް ނިމުން ގެނެސްދޭންވީ ހެއްޔެވެ؟\nފިނިވެފައިވި އަތްތިލަ ޖޯޑުކޮށްލައިގެން އިން މައުސޫމާއަށް އޭނަގެ ޚިޔާލުތަކުން ނިކުމެވުނީ ޒިވާންގެ އަޑަށެވެ. ޒިވާންއާ ހަތަރުކަޅި ހަމަކުރަން ނުކުޅެދިފައިވާ ހާލު މައުސޫމާ ހޫމްމްމް ލައްވާލިއެވެ.\n”އަހަރެން މިކުރާ ސުވާލުތަކަށް މަންމަ ތެދުތެދަށް ޖަވާބު ދޭނަންތަ؟…” މަންމަގެ ކޮންމެ ހަރަކާތަކުން ބުނެދެމުން ދިޔަ ވާހަކަތަކަށް ފަރުވާތެރިކަން ދެމުން ދިޔަ ޒިވާން އެހިއެވެ. އޭރު އޭނަގެ ހިތަށް ތަދުގެ އިހުސާސްކުރެވެމުން ދިޔަ އެވެ. އޭނަގެ ސުވާލުތަކުގެ ޖަވާބު ލިބޭނެ ގޮތް އޭނައަށް ދުރާލާ އަންދާޒާކޮށްލެވުނީ އެވެ.\n”އަނެއްކާ ކޮންކަހަލަ ސުވާލެއްތަ؟…” މާހައުލުގައި އޮތް ނުތަނަވަސްކަން ކަނޑުވާލަން މައުސޫމާ ގަދަކަމުން ހިނިތުންވެލަން އުޅުނެވެ. ނަމަވެސް އޭނައާއި ޒިވާންގެ ހަތަރުކަޅި ބައްދަލުވެގެން ދިޔަ ހިނދު މައުސޫމާގެ ހަރަކާތްތަކަށް ހުއްޓުމެއް އައެވެ. މައިލަނގޮޑިއަށް އެނގުން ވެގެން އައީ އެލޮލުން އޭނައަށް ފެނުނު އުދާސްތަކާއި ވޭނުގެ ސަބަބުންނެވެ. އިސާހިތަކުގެ އޭނަގެ ދެލޮލުގެ ތެރެއަށް ކަރުނަ ޖަމާވާން ފެށިއެވެ. ލޯބިވާ ދަރިފުޅު ބަލި އެނދުގައި އެތައް ވޭނެއް ތަހައްމަލުކުރުމުން، މަރާއި ހަނގުރާމަކޮށް ނިމިގެން ދާތަން ދެކެން ބޭނުންވާނީ ކޮން މައެއް ހެއްޔެވެ؟ ކޮންމެ ދުވަހެއްގެ އިރުއަރައި އޮއްސިގެން އެދަނީ އެދަރިފުޅަށް އެލިބޭ ވޭނަށް ލުޔެއް ހޯދައިދިނުމުގައި އޭނަ ނުކުޅެދިފައިވާކަން އިހުސާސްކޮށްދިނުމަށްފަހުގަ އެވެ. ހަމައެއާއެކު ކުޑަދުވަސްކޮޅެއްގެ ތެރޭގައި ކުރިމަތިލާން ޖެހޭނެ ހިތި ހަޤީޤަތް އޭނަގެ ލޯހުޅުވަން މަޖުބޫރު ކުރަވަމުންނެނެވެ.\nމައުސޫމާއަށް އިސްޖަހާލެވުނެވެ. ލޯބިވާ ދަރިފުޅާއި އިތުރަށް ކުރިމަތިލާނެ ހިތްވަރެއް އޭނަގެ ނެތެވެ. އޭނަގެ ނިކަމެތިކަމާއި ބަލިކަށިކަން އެފަދަ ކޮންމެ ވަގުތެއްގައި އިހުސާސްވެގެން ދެއެވެ. މިދުނިޔޭގެ ހުރިހާ ހިތާމައަކުން ދެލޮލުގެ ނޫރު ފަދައިން ބަލާބޮޑުކުރި ދަރިފުޅު ހިމާޔަތްކުރަން އޭނަ ނުހަނު ބޭނުމެވެ. އެދަރިފުޅަށް ދުނިޔޭގެ ހުރިހާ އުފަލެއް ހާސިލުވުމަށް ވެސް އެދެވެއެވެ. އެހެނަސް މިއަދު އޭނައަށް މަޖުބޫރުވެފައި އެވަނީ ދުނިޔޭގެ ހިތި ހަޤީޤަތާ ކުރިމަތިލާށެވެ. ލިބިފައިވި މުއްސަނދިކަމުން ވެސް މިއަދު އޭނަގެ ދަރިފުޅުގެ ފުރާނަ ސަލާމަތްކުރުމުގައި އެވަނީ ނާކާމިޔާބީއާ ކުރިމަތިލާން ޖެހިފައެވެ. އެންމެ ފަހު ވަގުތާ ޖެހެން ދެން ވެސް ޒިވާން ރަގަޅުވާން ކުރެވުނުހާ މަސައްކަތެއް އޭނަ ކުރިއެވެ. އެހެނަސް އިލާހީ ޤާނޫނު އޭނައަށް ބަދަލުކުރެވޭނީ ކިހިނެއް ހެއްޔެވެ؟ އެވަގުތު އޭނައަށް ވިސްނާލެވުނީ އޭނަ ފަދައިން ކެންސަރުގެ ވޭން ތަހައްމަލުކުރާ ކިތައް މައިންނެއް މިދުނިޔޭގައި އުޅޭނެ ކަމެވެ. އޭނަގެ ދުޢާއަކީ މިދަފަ ހިތްދަތި ދުވަހެއް އެއްވެސް މަޔަކަށް ނުދެއްކެވުމެވެ. އެވޭން ތަހައްމަލުކުރާ ދުވަހެއް ވެސް ނުދެއްކެވުމެވެ.\n”މަންމާ…” ރޮމުން ދިޔަ އޭނަގެ މަންމަ ފެނި ޒިވާންގެ ހިތަށް ނުހަނު އަސަރުކުރިއެވެ. އޭނަގެ ލޯބިވާ ޢާއިލާ ދޫކޮށްދާން ޒިވާން ތައްޔާރެއް ނޫނެވެ.\nމައުސޫމާ އަވަސްއަވަހަށް އޭނަގެ ކަރުނަތަށް ފޮހެލިއެވެ. އަދި ފުންނޭވާއެއް ދޫކޮށްލީ ހިތުގެ އުދާސްތައް ވެސް އެއާއެކު ބޭރުކޮށްލުމަށެވެ. އޭނަ ބަލިކަށިވެ ރޮންޏާ ޒިވާންގެ ހިތަށް އަސަރުކުރާނެވަރު އޭނައަށް އަންދާޒާކޮށްލެވުނެވެ. އޭނަ މިހުރިހާ ދުވަހު ޒިވާންގެ ކުރިމަތީގައި އުދާސްތަކާއި ކަރުނަތައް ވަންހަނާ ކުރިއެވެ. އެހެނަސް މިއަދު އެދެލޮލުން އޭނައަށް ފެނުނު މާޔޫސްކަމާއި، ހިތާމައާއި، އުދާސްތަކުގެ ޖަޒުބާތުތަކުން އޭނަގެ މައިލަނގޮޑިއަށް އިތުރަށް ކެތްނުކުރެވުނީ އެވެ. އޭނަ ހިތާމަތައް ވަންހަނާ ކުރަން އުޅުނުކަމުގައި ވިޔަސް ހިތަށްކުރި ފުން އަސަރުތަކާއެކު އޭނަގެ ހިތްވަރު އެލިގެންދިޔައީ އެވެ. އެދަރިފުޅާއި ވަކިވާން އޭނަގެ ހިތް ދެކޮޅުހަދާތީ އެވެ.\n”އަހަރެންގެ ހުރިހާ ސުވާލުތަކަށް ޖަވާބު ލިބިއްޖެ، ކަންތައް އިތުރަށް ގޯސްވެފައި ނުވާނަމަ މަންމަ އަހަރެންގެ ކުރިމަތީގައި ނުރޯނެ…” ޒިވާންގެ އަޑުގައި ކުރަކިކަން އެކުލެވިފައި ވި އެވެ. ރޭގައި މާއީގެ ފަރާތުން އޭނައަށް ފެނުނު އުދާސްތަކުން ވެސް އޭނައަށް އެކަން އޮތީ ރޭކާލާފައެވެ. ނަމަވެސް ހަޤީޤަތް އެނގުމުން އިތުރަށް ހިތަށް އަސަރުކުރުވިއެވެ. އޭނަގެ އަތުގައި އިތުރު ވަގުތެއް ނެތެވެ. ދެން އެންމެ ރަގަޅުވާނީ ލިބިފައި އޮތް ކުޑަ ވަގުތު ލޯބިވާ ފަރާތްތަކާއެކު ހޭދަކޮށްލުމެވެ. މިދުނިޔެއަށް ފަހުނޭވާލުމުގެ ކުރިން އޭނަގެ ވަކިވެ ދިޔުމަށްފަހު ދުނިޔެއާއި ކުރިމަތިލުމުގައި ހިތްވަރުލައިދިނުމެވެ. އެއީ އިންސާފުވެރި ގޮތެއް ނޫންކަން ވެސް ޒިވާންއަށް އެނގެއެވެ. އޭނަ ނެތިދިއުމުގެ ބުރައާއި ހިތާމަތައް ވެސް ބަރުދާސްތުކުރާނީ އެމީހުންކަމުގައި ވާތީ އެވެ. ބުނެލާ ބަހަކުން އެހިތާމަތަކަށް ލުޔެއް ވެސް ނުލިބޭނެ އެވެ. ނަމަވެސް އެނޫން އިތުރު ގޮތެއް ނެތެވެ.\nއަރުބެދިގެން ދިއުމާއެކު ޒިވާންއަށް އޭނަގެ ޖުމުލަ ފުރިހަމައެއް ނުކުރެވުނެވެ. އެހެނަސް މައުސޫމާއަށް ރަގަޅަށް ދޭހަވިއެވެ. އޭނައަށް ގިސްލެވުނީ ވެސް އެހެން ވެއެވެ. ހަމަ އެހިނދު އޭނައަށް ތުންފަތްމަތީގައި އަތްއަޅާލެވުނެވެ. ދެން މުޅި ކޮޓަރިއަށް ވެރިވެގެންއައީ ހިމޭންކަމުގެ ސުކޫތެކެވެ.\n”މަންމަ އަހަރެން ވަރަށް މުހިންމުކަމެއް ކުރަން ބޭނުން…”\nހަމަހިމޭންކަން ވެރިވެފައި އޮތް ކޮޓަރިތެރެއަށް ޒިވާންގެ އަޑު ފެތުރުނެވެ. އެއާއެކު ހައިރާންކަން ލިބިފައިވި މައުސޫމާގެ ނަޒަރު ޒިވާންއަށް ހުއްޓުނެވެ.\n”ކޮންކަމެއްތަ؟…” ޒިވާން އަތުގައި ހިފާލަމުން މައުސޫމާ ސުވާލުކުރި އެވެ.\nލަންޑަންގެ ކާރުބާރު ބޮޑު މަގުތަކުން ކާރު ދުއްވަމުން ދިޔަ ހިނދު މާއީގެ ނަޒަރު ހުއްޓާލެވިފައިވަނީ ފަސްވަމުން ދިޔަ އުސް އިމާރާތްތަކަށެވެ. ހަރީފު މޫސުމަށްވުމުން މަގުތަކުގައި ހުރި ގަސްތަކުން އެކަމުގެ އަސަރު ފާޅުވަމުން ދިޔަ އެވެ. ދޮންވެ ފައިބާފައި ހުރި ފަތްތަކުން މަމުގެ ދެފަރާތް އޮތީ ބަރާވެފައެވެ. ހިނގާބިނގާވެ އުޅޭ މީހުން ވެސް ތިބީ ފިނި މޫސުމަށް ތައްޔާރު ކުރެވިފައިވާ ހެދުން ތަކުގައެވެ.\n”ބްލޭޒް” ގޭގެ ފުޅާ ގޭޓުން ކާރު ވަނުމާއެކު ފެނިގެން ދިޔައީ ޒަމާނީ އަދި މުއްސަނދިކަމުގެ ކުލަތަކެވެ. ދެބުރިއަށް ނަގާފައިވާ ގެއަށް އިތުރު ފުރިހަމަކަމެއް ގެނެސްދެނީ ފުރިހަމަ އަދި އެހާމެ ރީތި ބަގީޗާގެ ސަބަބުންނެވެ. ދޫލައެއްހެން ފެތުރިފައި އޮތް ވިނަގަނޑާއި، ތަފާތު މާމެލާމެލީގެ އިތުރުން އޮރެންޖް، ޗެރީ އަދި އޯރކް ގަސްތަކުން ބަގީޗާއަށް ދިރުން ގެނެސްދީފައި އޮތެވެ. ހަމައެއާއެކު ގޭގެ ޕޯޓިކޯ ކުރިމަތީގައި ހުރި ބިޔަ ފެންއަރުވާ ވަޑާމާއި އޭގެ ތެރޭގައި ރަނިކަން ކުރަމުން ދިޔަ ދަނބާއި، ފިޔާތޮށިކުލައިގެ ނީލޯފަރުމާތަކުން ގޭގެ ހައިބަތު އިތުރުކޮށްދެއެވެ. ހަރީފުގެ ކުލަތަކުން ބަގީޗާގައި ތަފާތު ކުލަތައް ފެތުރިފައި އޮތް އިރު ނިކަން ހިތްގައިމެވެ. ދުނިޔެމަތީގެ ސުވަރުގެއެއް ފަދަ އެވެ. ފިނިފިނި ރޯޅިތަކާއެކު ގުލްޝަނުގެ ވަސް ފަޒާގެ ތެރެއަށް އިރުއިރުކޮޅާ ފެތުރިގެން ދެއެވެ.\nގެއަށް އާދެވުމާއެކު މާއީ އަވަސްވެގަތީ އޭނަގެ ކޮޓަރިއަށް ދިއުމަށެވެ. މާއީ ގޮސް ސިޑިން އަރަން ދިމާކޮށްލި ތަނާ ހުއްޓެވުނީ އޭނައަށް މީހަކު ގޮވާލުމުންނެވެ. ފަސްއެނބުރި ބަލާލުމާއެކު އޯގާތެރި ހިނިތުންވުމަކާއެކު އޭނައާއި ބައްދަލުކުރީ ގޭގައި ގެންގުޅޭ ކުއްޖެއްކަމުގައި ވާ ސޯފީ އެވެ.\nމައުސޫމާގެ އިރުޝާދުގެ މަތީން ސޯފީ ހުރީ މާއީއަށް ހެނދުނުގެ ނާޝްތާ ތައްޔާރުކޮށްގެންނެވެ. ހެނދުނުގެ ނާޝްތާ ނުކުރަނީސް މާއީ ކޮޓަރިއަށް ނުފޮނުވުމަށް ވެސް ސޯފީއަށް މައުސޫމާ އޮތީ އަންގާފައެވެ.\nބަނޑުހައިވެފައި ހުރި ވަރު ވެސް މާއީއަށް ރޭކާލީ ކާކޮޓަރިއަށް ވަނުމާއެކު ނޭފަތުގައި ޖެހުނު ވަހުގެ ސަބަބުންނެވެ. އެއާއެކު އޭނަ އަވަސްވެގަތީ ހައިކަން ފިލުވާލުމަށެވެ. މާއީ ނިމެންދެން ސޯފީ ކަައިރީގައި ހުއްޓެވެ. އަދި މެންދުރު ތައްޔާރުކުރަންވީ ކާއެއްޗިއްސާ ގުޅޭ ގޮތުން ވެސް މަޝްވަރާކުރި އެވެ.\nފެންވަރާލައިގެން އައިސް މާއީ އެނދުގައި އޮށޯވެލުމާއެކު ކޮޓަރީގެ ހުސްކަމުން މާއީއަށް ގޯނާ ކުރަން ފެށިއެވެ. އިސާހިތަކު އޭނަގެ ލޮލުގެ ހިމަކޮޅުންލާފައި ކަރުނަ ފައިބައިގެން ދިޔަ އެވެ. ސިކުނޑީގެ ތެރޭގައި ދައުރުވަމުން އައި ޚިޔާލުތަކާއެކު ހިތަށް އިތުރު ތަކުލީފުތަކެއް މެނުވީ ނުލިބުނެވެ. ދެން ކަންތައް ވެދާނެ ގޮތަކާ މެދު މާއީގެ ހިތް ވަނީ ބިރުވެރިކަމެއްގެ ތެރޭގައެވެ. ލޯމަރާލަން ވެސް އޭނަ ބިރުގަންނަނީ އެހެންވެ އެވެ. ވެދާނެ ގޮތެއް ހިތަށް ގެންނަން ދަތިވާތީ އެވެ.\nސިކުނޑީގެ ނާރުތަކަށް ވާންކުރުވަމުން އައި ޚިޔާލުތަކާ ދުރުވެ މާއީއަށް ނިދުނު އިރެއް ވެސް ނޭނގެއެވެ. އޭނައަށް ހޭލެވުނީ ފޯނު ރިންގްވާ އަޑަށެވެ. އެއާއެކު ނިދިފިލައިދާން އިރުކޮޅެއް ވެސް ނުނެގިއެވެ. އޭނަ އަވަސްއަވަހަށް ލޯހުޅުވާލަމުން ފޯނުގެ ސްކްރީނަށް ބަލާލިއިރު ގުޅަނީ މަންމަ އެވެ. އެއާއެކު ނުތަނަވަސްކަން އެމޫނުމައްޗަށް ވެރިވެއްޖެ އެވެ. ހިތުގެ ތެޅުން ވެސް ވަނީ އިންތިހާއަށް އަވަސްވެފިވި އެވެ.\n”ހެލޯ…” އަވަސްވެފައިވި ހިތަކާއެކު މާއީއަށް ބުނެލެވުނެވެ. ފޯނުގެ އަނެއްކޮޅުން އިވިދާނެ ޚަބަރާ މެދު ފިކުރުބޮޑުވެފައި ހުރިވަރުން އޭނަގެ މެޔަށް ވެސް ދިޔައީ ބާރުވަމުންނެވެ.\n”ކައިފިންތަ؟…” އެކޮޅުން އިވުނު ޒިވާންގެ އަޑާއެކު މާއީގެ ހިތަށް ކުޑަ ނަމަވެސް ހަމަޖެހުމެއް ލިބުނެވެ. ފުންނޭވާއެއް ވެސް ދޫކޮށްލެވުނެވެ. ދެން މާއީގެ ނަޒަރު ސީދާ ވެގެން ދިޔައީ ކޮޓަރީގެ ފާރުގައި ހުރި ގަޑިއަށެވެ. އޭރު ހަވީރު ހަތަރެއް ޖަހަން ކައިރިވަނީއެވެ.\n”ނިދިފަ އޮތްވާ ދެންމެ މިހޭލެވުނީ، ނަމާދުކޮށްލައިގެން ދާނަން ކާން، އެއަށްފަހު ހޮސްޕިޓަލަށް ދާނަން…” މާއީ ބުނެލިއެވެ.\nމާއީއަށް ހޮސްޕިޓަލަށް އާދެވުނު އިރު ޒިވާން އޭނަގެ ބައްޕަ އާމިރުގެ އެހީގައި ފުރޮޅުލީ ގޮނޑީގައި އިށީންނަނީ އެވެ. އޭރު ނަރުސްކުއްޖާއާއި ވާހަކަދައްކަން ހުރި މައުސޫމާ ހުރީ ޒިވާން ބޭރަށް ނިކުމެލަން ބޭނުންވާތީ އެކަމާ ފިކުރުބޮޑުވެފައި ހުރި ހެންނެވެ. ނަމަވެސް ޒިވާން އެކަމަށް ނުހަނު ބޭނުންވާތީ އެންމެފަހުން މައުސޫމާ އެކަމަށް އެއްބަސްވީ ނަރުސްކުއްޖާގެ އިރުޝާދުތައް އަޑުއެހުމަށްފަހުގަ އެވެ.\nފުރޮޅުލީ ގޮނޑީގައި އިން ޒިވާންއަށް މާއީ ބަލާލީ ހައިރާންކަމާއެކުގައެވެ. އެވަގުތު ކޮޓަރީގެ ދޮރުހުޅުވުނު އަޑަށް ދޮރާދިމާއަށް ބަލާލި ޒިވާންއަށް މާއީ ފެންނައިރަށް ލުއި ހިނިތުންވުމެއް ބަދަލުކޮށްލިއެވެ.\n”މާއީ…” ޒިވާން ގޮވާލިއެވެ. އެއާއެކު އާމިރާއި މައުސޫމާ ވެސް މާއީއަށް ބަލާލިއެވެ.\n”ޒިވާން ބޭރަށް ނިކުމެލަން ކިޔާވަރުން އެންމެފަހުން އެކަމަށް ހުއްދަ ހޯދީ…” މާއީގެ ހައިރާންކަން ފެނި މައުސޫމާ އޮޅުންފިލުވާލަ ދިނެވެ.\n”ދަރިފުޅު ގޮސްލަންވީނު ޒިވާން ގޮވައިގެން ހޮސްޕިޓަލުގެ ޕާކު ތެރެއަށް ނިކުމެލަން… ކަމެއް ދިމާވެއްޖެއްޔާ އެހީވާން ކޭޓް ވެސް ހުންނާނެ…” ނަރުސްކުއްޖާއަށް އިޝާރާތްކޮށްލަމުން މައުސޫމާ ބުނެލިއެވެ. ކޭޓް މާއީއަށް ބަލާލަމުން ބޯޖަހާލިއެވެ. ޒިވާންއަށް ފަރުވާދޭން ފެށީއްސުރެން ފެށިގެން މިއަދާ ޖެހެންދެން ވެސް އަބަދުމެ މާއީއަށް ފެންނަ އެއް މޫނަކީ ކޭޓް އެވެ. ކޭޓްގެ ހިތްވަރުގެ ބަސްތައް އޭނައަށް ލިބުނު އަދަދެއް ވެސް ނޭގެއެވެ. އޭގެ ސަބަބުން އެދެމެދުގައި އެކުވެރިކަން ވެސް އޮތީ އުފެދިފައެވެ. އެމީހުންނާއެކު ކޭޓް ދާނެކަން އެނގުމުން މާއީއަށް ހަމަޖެހުމުގެ އިހުސާސްކުރެވުނީ ކަމެއް ގޯސްނުވާނެކަމުގެ އިތުބާރު އޭނަގެ ހިތުގައި އޮތީތީ އެވެ.\n”ލެޓްސް ގޯ، ފައިނަލީ އައެމް އައުޓް އޮފް ދިސް ޕްރިޒަން ސެލް…” ޒިވާން ސަމާސާ ރާގަކަށް ބުނެލިއެވެ. އެއާއެކު ކޭޓް ޒިވާން އިން ފުރޮޅުލީ ގޮނޑި ކުރިއަށް ދުއްވަމުން ހިނގައިގަތެވެ. މާއީއާއި އަރާ ހަމަވުމާއެކު ޒިވާން އޭނަގެ އަތްތިލަ މާއީއަށް ދިއްކޮއްލީ އޯގާތެރި ހިނިތުންވުމަކާއެކުގައެވެ. ޒިވާންގެ ރީތި ހިނިތުންވުން އެތައް ދުވަހަކަށް ފަހު ފެނުމުން ދުނިޔޭގެ ހުރިހާ ހިތާމަތަކެއް މަތިން ވެސް މާއީ ހަނދާން ނެތޭހާ ވިއެވެ. އޭނަ ޒިވާންގެ އަތުގައި ހިފާލި އިރު ހިތްހަމަޖެހުމުގެ އަސަރުން އެމޫނަށް އުޖާލާކަން ގެނެސްދީފައި ވިއެވެ.\nޒިވާންއާއި މާއީ ނިކުމެގެން ދިޔަ މަންޒަރު ބަލަން ތިބި އާމިރާއި މައުސޫމާގެ ހިނިތުންވުން މާޔޫސްކަމަށް ބަދަލުވެގެން ދިޔައީ މަދު ސިކުންތުކޮޅެއްގެ ތެރޭގަ އެވެ.\nބޭރަށް ނުކުތުމާއެކު މޫނުގައި ބީހިލި ތާޒާ ފިނި ވައިރޯޅިއާއެކު ޒިވާންއަށް ފުންނޭވާއެއް ދޫކޮށްލެވުނެވެ. ތިން މަސްދުވަހަށް ފަހު ބޭރުތެރެއަށް ނިކުމެލުމުގެ ނަސީބު ލިބުމުން އެމޫނުމަތިން އުފާވެރިކަން ފާޅުވަމުން ދިޔަ އެވެ. ހަރީފު މޫސުމުގެ ކުލަތަކުން ޖަރީވެފައިވި ގަސްތަކަށް ޒިވާން ނަޒަރު ހިންގާލިއެވެ. ހަމައެއާއެކު ދޫނިސޫފާސޫފީގެ އަޑުން އިތުރު ދިރުމެއް ގެނެސްދީފައި އޮތް މާހައުލުގެ ތެރެއަށް ނަފުސު ދޫކޮށްލަން ޒިވާން ބޭނުން ވިއެވެ. އެތައް ދުވަހަކަށް ފަހު މިނިވަންކަން އޭނައަށް އިހުސާސްކުރެވޭ ކަހަލަ އެވެ.\nހިލައިގެ ގޮނޑިބަރިއެއް ކައިރިއަށް ފޮރުޅުލީ ގޮނޑި ގެންދިއުމަށްފަހު ކޭޓް ދުރަށް ޖެހިލީ މާއީއާއި ޒިވާންއަށް ވަގުތު ދިނުމަށެވެ. އޭނަ ގޮސް ތަންކޮޅެއް ދުރުގައިވި ގަހެއްގެ ހިޔަލުގައި ހުރި ގޮނޑިއެއްގައި އިށީނެވެ. އަދި ކެންސަރުގެ ހަޤީޤަތާއި ކުރިމަތިލާން މަޖުބޫރުވެފައިވާ މާއީއާއި ޒިވާންއަށް އޭނަގެ ނަޒަރު ހުއްޓާލިއެވެ. އެއީ އޭނައަށް ތާއަަބަދުމެ ފެންނަ ހަޤީޤަތެކެވެ. ނަމަވެސް އެއިން ކޮންމެ ފަހަރަކު އޭނަގެ ހިތަށް އެހާމެ އަސަރެއް ކުރުވައެވެ. ގިނަފަހަރަށް އުފަލާއެކު ހޮސްޕިޓަލުން ނިކުމެގެން ދިއުމުގެ ނަސީބު މީހުންނަށް ނުލިބޭތީ އެވެ.\n”ޔޫ ލުކް ޕްރިޓީ…” ޒިވާން އޭނަގެ ނަޒަރު މާއީއާއި ވަކިކުރާ ޚިޔާލެއް ނުކުރިއެވެ. އެސޫރަ ދުނިއުމުރަށް އެހިތުގައި އޭނަ ރައްކާކުރަން ބޭނުންވާތީއެވެ. އެހިނދު އުސް އިމާރާތްތާ ނިވާވަމުން އައި އިރާއި ވަކިވެގެން އައި މާއީގެ ނަޒަރު ޒިވާންއާއި ބައްދަލުވިއެވެ. މިއަދު އެހެނިހެން ދުވަސްތަކާއި ޚިލާފު ވިދުމެއް އޭނައަށް ޒިވާންގެ ދެލޮލުން ފެނުނެވެ. އޭގެ މާނަ ނަގަންވީ ކިހިނެއް ކަމެއް މާއީއަކަށް ނޭގުނެވެ. ނަމަވެސް ޒިވާންގެ ތުންފަތުގައިވި ހިނިތުންވުމުން މާއީގެ ހިތަށް ފިނިކަން ގެނެސްދެމުން ދިޔަ އެވެ.\n”ބޭބީގެ ސްކޭން ދިޔައީ ކިހިނެއްތަ؟…” ޒިވާން އެހިއެވެ. ފާއިތުވި ދެދުވަސް ތެރޭގައި އޭނަގެ ހާލަތު އަޑިއަޅާލުމާ ގުޅިގެން އެސުވާލުކުރަން އޭނަ ހަނދާންވީ ވެސް ދެންމެ އެވެ.\n”އިރާދަކުރެއްވިއްޔާ ހުރިހާ ކަމެއް ވެސް ރަގަޅު…” މާއީ ސްކޭނުގެ ކުރު ހުލާސާއެއް ދިނެވެ. އެތައް ދުވަހަކަށްފަހު ޒިވާންއާއި ހަމަޖެހިލައިގެން ވާހަކަދެކެވޭ ފަދަ އިހުސާސެއް މާއީއަށް ކުރެވުނެވެ.\n”މާއީ ހަނދާން އެބަހުރިތަ އަހަންނާއި މާއީ ފުރަތަމަ ބައްދަލުވި ދުވަސް؟…”\nމާޒީގެ ދުވަސްތައް ހަނދާންކޮށްލަމުން ޒިވާން ވާހަކަދެއްކިއެވެ. ދެން ވަގުތު ފާއިތުވެގެން ދިޔައީ މާޒީގެ ހެއްވާމަޖާ ދުވަސްތައް ހަނދުމަކުރަމުންނެވެ. އެގޮތުގެ މަތީން ގޮސް އިރުއޮއްސުނު އިރު ވެސް ޒިވާންއާއި މާއީއަކަށް ރޭކާ ނުލިއެވެ. ދެމަފިރިންނަށް ވެސް ވަގުތުގެ ހިލަން ވީ ކޭޓް ގޮވާލުމުންނެވެ.\nރޭގަނޑުގެ ވަގުތެވެ. ރޭގަނޑުގެ ކެއުމަށް އިންސާފު ކުރަން އާމިރާއި މައުސޫމާ ދިއުމާއެކު ޒިވާންއާއި މާއީ ކޮޓަރީގައި އެކަނި ވިއެވެ.\n”ގޮނޑީގައި ނީދެ މިތާ އަހަރެން ކައިރީ އޮށޯވެލަންވީނު…” މާއީ އޮށޯންނަން އެނދުން ޖާގަ ހުސްކޮށްލަމުން ޒިވާން ވާހަކަދެއްކިއެވެ. މާއީ ދެކޮޅު ހެދުމެއް ނެތި ޒިވާން ގާތު އޮށޯވެލިއެވެ. ދެމަފިރިންގެ ދެމެދަށް ދެން ވެރިވެގެން ދިޔައީ ހިމޭންކަމެވެ. މާއީގެ މޫނަށް ބަލަން އޮވެފައި ޒިވާން ފުންނޭވާއެއް ދޫކޮށްލިއެވެ. އަދި ރޭގައި އޭނަ މެދުކަނޑާލި ވާހަކަ ކުރިއަށް ގެންދަން ގަސްދުކޮށްލިއެވެ. ވަގުތު ފާއިތުވުމުގެ ކުރިން އޭނަ އެވާހަކަ މާއީ ގާތު ހިއްސާކުރަން ބޭނުމެވެ.\n”އަހަރެން މިދައްކާ ވާހަކައިން މާއީ ދެރަނުވައްޗޭ…” ޒިވާން ފުރަތަމަ ވެސް ބުނެލިއެވެ. އެއާއެކު މާއީގެ ނަޒަރު ޒިވާންގެ ތޫނު ދެލޮލަށް ހުއްޓިގެން ދިޔަ އެވެ. ޒިވާން ބުނަން އެއުޅޭ ވާހަކައިގެ މިސްރާބު އޭނައަށް ހޯދައިގަންނަން އުނދަގުލެއް ނުވިއެވެ. ޒިވާން މިއަދު ހަވީރު އޭނައާއި ސަމާސާކޮށް އުފާވެރި ވަގުތުތައް ހިއްސާކުރި ސަބަބު ވެސް ހޯދަން މާއީއަށް އުނދަގުލެއް ނުވިއެވެ. އެއާއެކު އޭނަގެ ލޮލަށް ކަރުނަ ޖަމާވާން ފެށި އެވެ.\n”މާއީ… އަހަންނަށް އިނގޭ މިވާހަކަތަކުން މާއީގެ ހިތަށް އަސަރުކުރާނެކަން އެކަމަކު ވެސް މިވާހަކަ ނުދައްކާ ހުރެވޭކަށް ނެތް، އަހަރެން ބިރުގަނޭ މިވާހަކަތައް ހިއްސާނުކުރެވެނީސް މާއީއާ ވަކިވާން ޖެހިދާނެތީ!… މާއީ… އަހަރެން ބޭނުމެއް ނޫން އަހަރެން މަރުވުމަށްފަހު މާއީ މުޅި އުމުރު ދުވަސް ހިތާމަކުރާކަށް!… މިވާހަކަ ބުނާއިރު ވެސް މިއީ އިންސާފުވެރި ގޮތެއް ނޫންކަން އިނގޭ، އެކަމަކަމު ވެސް އަހަރެން ބޭނުމެއް ނޫން މާއީ އަބަދު ކަރުނަ އޮއްސާކަށް، އަހަރެން ބޭނުމީ އެހެނިހެން މީހުން ފަދައިން މާއީ ވެސް އުފާވެރިކަމާއެކު ދިރިއުޅެން… ދުނިޔޭގައި ބައެއްފަހަރު ދިމާވާނީ އެކިކަހަލަ އިމްތިހާނުތަކާ، މިއީ ވެސް ހަމަ އެފަދަ އިމްތިހާނެއް… އަޑިގަނޑަކަށް ފަހު އުސްގަނޑެއް އާދެޔޭ މީހުން ބުނެއުޅެއްނު… އަހަރެން ބޭނުމީ މާއީ ވެސް އަންނަން އޮތް އަޑިގަނޑުން ހިތްވަރާއެކު އަރައިގަންނަން!… މީހުން ބުނާ އެއްޗަކަށް ވިސްނުމެއް ނެތި އަމިއްލަ އުފަލަށް އިސްކަން ދިނުމަށް… އަހަރެން ނެތް ދުނިޔެއެއްގައި ވެސް މާއީ އުފަލުގައި ހުންނަން އަހަރެން ބޭނުމީ…… މާއީ… ހިތާމަ ކުރުމާއިގެން އަމިއްލަ ނަފުސު ހަލާކުނުކުރާނަން ކަމަށް އަހަންނަށް ވަޢުދުވޭ!، އަހަރުމެންގެ ދަރިފުޅަށްޓަކައި މާއީ އުއްމީދު ކަނޑާނުލާނަންކަމަށް ވަޢުދުވޭ!… އުފާވެރިކަން ހޯދަން މަސައްކަތްކުރާނަންކަމަށް ވަޢުދުވޭ!… އެކަނިވެރިކަން ހިޔާރު ނުކުރާނަންކަމަށް ވަޢުދުވޭ!… ހިތުތެރޭ އުދާސްތައް ވަންހަނާ ނުކޮށް މީހުންނާ ހިއްސާކުރާނަންކަމަށް ވަޢުދުވޭ!… މީހުން ބުނާ ވިހަ ބަސްތަކުން އެއުފާވެރިކަން ހާސިލުކުރުން ހުއްޓާނުލާނަންކަމަށް ވަޢުދުވޭ!… މާއީ… އަހަރެން މިބުނާ ކަންތަކަށް ވަޢުދުވޭ!… އަހަންނަށް ދެން ލިބެން އޮތް ހަމަ އެކަނި އުފަލަކީ މާއީ މިކަންތަކަށް ވަޢުދުމުން ލިބޭނެ އުފާ… މީ އަހަރެންގެ ވަސިއްޔަތަކީ ވެސް!…”\nޒިވާން އަސަރާއެކު ބުނެލި އެވެ.\n”މިއަދު އަހަރުމެންގެ އަތުގައި ނެތް އެއްޗަކީ ހަމައެކަނި ވަގުތު، އަހަރުމެންގެ ލޯތްބަށް އެޅުނު އެންމެ ބޮޑު ހުރަހަކީ ވެސް ވަގުތު…… އެކަމަކު މިހާރު އަހަރެންގެ ދުޢާއަކީ އެވަގުތު މާއީއަށް އެހީތެރިވެދިނުން… ހުރިހާ ހިތާމައެއް ފަސޭހަކޮށްދިނުމުގައި، ހިނިތުންވާން ދަސްކޮށްދިނުމުގައި… އަހަރެންގެ ދުޢާއަކީ މާއީއާއެކު ކުރިއަށް އޮތް ތަނުގައި ވަގުތުވުން…”\nVarah salhi ..when is the next part??\nV heart touching..can’t wait for the next part.😊❤👍\nvvvv heart touching,,,this is osm..i love this story..waiting curiously\nhope this time story ekkoh kiyaalan libene kamah. last time ves two parts up vefa site update nuve. please mutha update the whole story i love it\n3 episodes in to the story and it’s already one of the best current story on this site alingside wirh DUAA, love the way all the emotion are presented and scenery description is phenomenal. Keep up the good work. 🤗😘\nހާސިލް ވުމަށް އެދި ހިތް ރޮނީ 16


ޖަޒީރާ ބަދިގެ: "ލާމު ގޮޅަ ރިހަ" | Jazeera\tޖަޒީރާ ބަދިގެ: "ލާމު ގޮޅަ ރިހަ" - Jazeera\nޖަޒީރާ ބަދިގެ: "ލާމު ގޮޅަ ރިހަ"\nސަދާ ސައީދު May 28, 2019 221 views0\n" ލާމު ގޮޅަ ރިހަ" އޭ ބުނުމުން ނޭގޭނެ ބައެއް މަދުވާނެއެވެ. އެހެންނަމަވެސް މި ގޮޅަ ރިހަ ތައްޔާރުކުރާނެ ގޮތް އިނގެނީ އޭތެ ތެރެއިން ވަރަށް ވެސް މަދު ބަޔަކަށެވެ. އެހެން ކަމުން މިއަދު އަޅުގަނޑު ތިބޭފުޅުންނާއި ހިސާބަށް "ލާމު ގޮޅަ ރިހަ" ތައްޔާރުކުރާނެ ގޮތް ގެނެސްދޭނަމެވެ.\nގުޅަ ތައްޔާރުކުރަން ބޭނުންވާ ތަކެތި:\n2 ޖޯޑު ފިޔާ\n1/4 ސައި ސަމުސާ އިނގުރު\n4 ހިކަނދި ފަތް\n1/3 މޭޒުމަތީ ސަމްސާ ކާށި ހުނި\n1/1 ސަމްސާ ގިތެޔޮ މިރުސް\n2 ޖޯޑު ފަރުމަސް (މުގުރާފަ)\nތައްޔާރު ކުރާނެ ގޮތް:\nއެންމެ ފުރަތަމަ ފިޔާ ކިއުބްކޮށް ކޮށާލާށެވެ. ދެން މުގުރާފައި ހުރި ފަރުމަސް ފިޔަވާ ދެން ހުރި ބާވަތްތައް މިކްސާރ އަށް އަޅާ ރަނގަޅަށް ހިމުން ކޮށްލާށެވެ. އެއަށްފަހު ބޮޑު ކަނހަބެއްގައި އެއްކަލަ މުގުރާފައި ހުރި މަސްކޮޅާއި ތައްޔާރު ކުރި ޕޭސްޓަ ގަނޑު އެއްކޮށްލުމަށްފަހު އޭގެއިން ކުދި ގުޅަ ހަދާށެވެ.\nރިހަ ތައްޔާރުކުރަން ބޭނުންވާ ތަކެތި:\n1/4 ޖޯޑު ފިޔާ\n11/2 ޖޯޑު ފެން ކިރު\n1/2 ޖޯޑު ބޯ ކިރު\nއެންމެ ފުރަތަމަ ފިޔާ އަދި ލޮނުމެދު ތުނިކޮށް ކޮށާލާށެވެ. އެއަށްފަހު ތެއްޔަކަށް ތެޔޮ ފޮދެއް އަޅާފައި އުނދުން މައްޗަށް އުދާށެވެ. ތެޔޮ ފޮދު ހޫނު ވުމުން ފިޔާ، ލޮނުމެދު، ހިކަނދި ފަތް އަދި ރާނބާ ފަތް އަޅާށެވެ. ފިޔާ ކޮޅު ރަތް ވުމުން ހަވާދު ކޮޅާއި ފެން ކިރު ފޮދު އަޅައިލާށެވެ. ރިހަގަނޑު ރަނގަޅަށް ކެކިގަތުމުން ގުޅަ އަޅާފައި 15 މިނެޓް ވަންދެން ކަށްކައިލާށެވެ. އެއަށްފަހު ބޯ ކިރު ފޮދު އަޅާފައި 2-3 މިނެޓް ވަންދެން ކައްކާލުމުން ގުޅަ ރިހަ ތައްޔާރުކުރެވުނީއެވެ.\nލާމު ގޮޅަ ރިހަ\nޒުވާނުން ވާންވީ އަމިއްލަ އިސްނެގުމަށް ކަންކުރާ ބަޔަކަށް ވާންޖެހޭ: އިމްރާން\nވިލިނގިލީ ނެރުމައްޗަށް ލޯންޗެއް އަރައި ދެމީހަކު ނިޔާވެއްޖެ\nއެކްސްކްލޫސިވް: އައްޑޫ މީދޫ ދާއިރާގެ މެމްބަރު، ރޮޒެއިނާ އާދަމް\nމަސްވެރިކަން ކުރަން އުޅުނު ދޯންޏެއް ގާދިއްފުށި ކައިރިން ފަރަށް އަރައިފި\nރިސޯޓެއްގެ އިމާރާތެއްގެ މަތިން ވެއްޓި، ދިވެއްސަކު މަރުވެއްޖެ\nބައްޕައަކީ ބަލިމީހެއް، ސިޔާސީ ބޭނުމަށް އިންޓަވިއު ނެގީތީ ކަންބޮޑުވޭ: ރިޟްވާންގެ ދައްތަ\nމުޒާހަރާ ރޫޅާލުމަށް ބާރުގެ ބޭނުން ކުރާތީ އެމްނެސްޓީގެ ކަންބޮޑުވުން


Fourmea | Navaanavai\nއަހަރެންގެ ނަމަކީ އަހުމަދު މުހައްމަދެވެ. އާންމުކޮށް ކިޔާ ނަމަކީ “ފޯމީ” އެވެ. އަހަރެންގެ މަންމައަކީ ދ. ކުޑަހުވަދޫ ނަސްރީނާ އިދްރީސް އަދި ބައްޕައަކީ ހދ. ކުރިނބީ މުހައްމަދު މޫސާ އެވެ. އަހަރެން އުފަންވީ 15 ޖޫން 1976، މާލެ ސެންޓްރަލް ހޮސްޕިޓަލަށެވެ. އަަހަރެންގެ އެއްބަނޑު އެއްބަފާ ހަތަރު އަންހެނުންނާއި ތިން ފިރިހެނުން ތިބެއެވެ. މިހާރު އަހަރެންގެ ެއެގާރަ އަހަރު ފުރެމުންދާ ފިރިހެން ދަރިއެއް ހުރެއެވެ\nއަހަރަމެންގެ ތެރެއިން ވަރަށް ގިނަ މީހުން ފަދައިން، ކުޑަސިޓީ ހައްދައިގެން، މާލޭގެ އެކި ގޭގޭގައި ހުރެގެން، އަހަރެން ކިޔެވޭތޯ ބެލީމެވެ. އަހަރެން ވަރަށް ކުރިއްސުރެ ސިޔާސީ ކަންކަމަށް ވަރަށްބޮޑަށް ޝައުގު ހުރެއެވެ. ވަކިން ހާއްސަކޮށް އިންސާނީ ހައްގުތައް ދިފާއުކޮށް، ރައްކާތެރިކޮށް އަދި ކުރިއަރުވުމަށް އަހަރެން ވާނީ މަސައްކަތްކޮށްފައެވެ. މި މަސައްކަތަށް ހުންނަ ޝައުގެއްގެ ބޮޑުކަމުން، އޮސްޓްރޭލިއާއިން މާސްޓާސް ޑިގްރީއެއް ހާސިލުކުރީވެސް އިންސާނީ ހައްގުތަކުގެ ދާއިރާއިންނެވެ\nއާންމުންނަށް ސިޔާސީ ބާރު ހޯދައިދިނުމަށް، ޓްރާންސްޕޭރަންސީ މޯލްޑިވްސްގައި ހަތަރު އަހަރު މަސައްކަތް ކޮށް އެކި އެކި ކެމްޕޭނުތައް ހިންގީމެވެ. މައުލޫމާތު ހޯދާ ލިބިގަތުމުގެ ބިލާއި އަދި ޖަމިއްޔާ ޖަމާއަތްތަކުގެ ބިލްގެ ޑްރާފްޓެއް އެކުލަވާލުމުގައި މަސައްކަތްކުރީމެވެ. އަދި އަންހެނުންގެ ކޮމިޓީތަކަށް ދިމާވާ މައްސަލަތައް ދެނެގަތުމާއި ލާމަރުކަޒު ކުރުމުގެ ގޮތުން ކައުންސިލަރުން ތަމްރީނު ކުރުމުގައި މަސައްކަތްކުރީމެވެ. ސްކޫލް ދަރިވަރުންނަށް ޑިމޮކްރެސީ އާއި އިންސާނީ ހައްގުތަކަށް އަހުލުވެރި ކުރުމުގެ އެތަކެއް ޕްރޮގްރާމެއްގައި މަސައްކަތް ކުރީމެވެ\nއަހަރެންގެ އަމިއްލަ ދިރިއުޅުމުގެ ތަޖުރިބާ އާއި ރާއްޖޭގެ އެތައް ރަށަކަށް ގޮސް އާންމުންނާ ގާތުން ބައްދަލުވުމުން، އަހަންނަށް ތަޖުރިބާކުރެވުނު އެންމެ ބޮޑު ކަމަކީ، ތަނަވަސްކަމާއި އިޖުތިމާއީ ގޮތުންނާއި ނަސަބުގެ ގޮތުން އަހަރަމެންގެ ތެރޭގައި އުފައްދާ ފައި ހުންނަ ބޮޑު ތަފާތު ތަކެވެ\nއަހަންނަށް އެނގުނު އެއްޗަކީ، މިފަދަ ފަރަގު މިހާ ބޮޑަށް އުފެދިފައި ހުންނަނީ ޒަމާނުއްސުރެ ވެރިކަމުގެ ބާރަށް އަތްގަދަކުރާ މަދު ތަނަވަސްކަން ލިބިފައިވާ ފަރާތްތަކުން ހަދާފައި ހުންނަ ސިޔާސަތުތަކުގެ ސަބަބުންކަމެވެ. އެއްގޮތަކަށްވެސް އެއީ ފިތުރީ ކަމެއް ނޫންކަމެވެ\nއަދި ރާއްޖޭގެ ސިޔާސީ މައްސަލަތައް އެންމެ ފަހުންގޮސް ހުއްޓެނީ ސިޔާސީ ބާރާއި ސިޔާސީ ޕާޓީތައް ކޯންޓްރޯލުކުރާ މަދު މީހެއްގެ އަތްމައްޗަށް ކަމަށެވެ. ޚާއްސަކޮށް ބޮޑެތި މަހުޖަނުންގެ ނުފޫޒު ނުފޯރާ އެއްކަމެއްވެސް ނެތްކަން އެނގުނެވެ. ސަރުކާރު ހިންގުމުގައި، ގާނޫންހަދާ މަޖިލީހުގައި އަދި ކޯޓުތަކުގަ އާއި މިނިވަންމުއައްސަސާތަކުގައި މިފަރާތްތަކުގެ ނުފޫޒާއި ބާރު އިންތިހާއަށް އޮތްކަމެވެ. އަދި އެފަރާތްތަކުގެ ނުފޫޒު އެއްދުވަހުން އަނެއް ދުވަހަށް ދަނީ އިތުރަށް ވަރުގަދަކުރަމުންނެވެ\nސިޔާސަތުތައް ބަދަލުކުރަން ވަކާލާތުކުރާ ޕާޓީތައްވެސް މިހާރު މިވަނީ މި ބުނެވުނު ބޮޑު ފައިސާ ގައި ތާށިވެފައެވެ. ސިޔާސީ ޕާޓީތައް އެ މީހުން ބޭނުންކުރަނީ ސިޔާސީ ނުފޫޒާއި ބާރު ބޭނުން ކޮށްގެން އިތުރަށް މުއްސަދިވުމަށް ހަތިޔާރެއްގެ ގޮތުގައެވެ. އަދި\nކިތަންމެ ވަރަކަށް ‘މަހުޖަނުން’ ގެ ވާހާކަ ދައްކާ ބަޔަކު ޕާޓީތަކުގައި ތިއްބަސް، ނުފެންނަ ގޮތަށް ޕާޓީތަކަށް ފައިސާ ވައްދާ ފައިސާވެރިންނާއި ރައުސުލްމާލިއްޔަތުގެ އަހުލުވެރިން ތިބޭހާ ހިނދަކު، އަހަރަމެންގެ ތެރޭގައި އިގުތިސާދީ އަދި އިޖުތިމާއީ ބޮޑެތި ފަރަގުތައް ކުޑަކުރުމަކަށް ދާއިމީ ހެޔޮ ބަދަލެއް އެ މީހުންނަކަށް ނުގެނެވޭނެއެވެ\nކުޑަހުވަދޫ ދާއިރާއަކީ އެހެން ދާއިރާތަކާއި އަޅާ ބަލާއިރު އުމްރާނީ ތަރައްގީ ލިބިފައިވާ ދާއިރާއެކެވެ. މަގުތައް ހެދި، ނަރުދަމާގެ ނިޒާމު ގާއިމު ކުރެވި، ރަނގަޅު ސްކޫލަކާއި، ހޮސްޕިޓަލަކާއި އެއަރޕޯޓެއް ލިބިފައިވާ ދާއިރާއެކެވެ. މަސްވެރިކަމާއި، ދަނޑުވެރިކަން ހިންގާ އަދި ހަތް ރަށެއްގައި ޓުއަރިޒަމް ސިނާއަތް ހިނގާ ދާއިރާއެކެވެ. އިތުރު އެހެން ރަށްތައް އެދަނީ ތަރައްގީ ކުރެވެމުންނެވެ\nއަތޮޅު ތެރޭގެ ދަތުރު ފަތުރު ހިންގުމަށް ދެ ރަށެއް ރިސޯޓު ތަރައްގީ ކުރުމަށް ދެވިފައިވާއިރު ފެރީގެ ނިޒާމު ވަނީ ހުއްޓިފައެވެ. ދިރިއުޅުމަށް އެކަށީގެންވާ ރަގަޅު ފައިދާއެއް މަސްވެރިކަމުން ނުލިބެނީ މަސްވިއްކަން މާ ދުރު އަތޮޅުތަކަށް ދާންޖެހި ބޭނި މަސްކޮޅު ކިރާލަން ގޮތެއް ނެތީމައެވެ. ދުނިޔޭގެ މަތީ ފެންވަރުގެ އެތައް ރިސޯޓުތަކެއް ހުޅުވިފައިވާއިރު މިތަންތަނުން އެކަށީގެންވާވަރާ ގާތައްވެސް ވަޒީފާ ނުލިބެއެވެ. ބޮޑު ބިމެއް އެއަރޕޯޓް ހިންގާފަރާތައް އެއްވެސް އަގަކާ ނުލާ ދެވިފައިވާއިރު މިތަންތަނުން ރައްޔިތުންނަށް އެއްވެސް ފައިދާއެއް ނުވެއެވެ. ސުވާލަކީ ދާއިރާގެ ރައްޔިތުންނަށް މި ކަންކަމުން އެއްވެސް ވަރެއްގެ ފައިދާއެއް ނުވަނީ ކީއްވެތޯ އެވެ؟\nއަހަރެން ކުޑަހުވަދޫ ދާއިރާގެ މަޖްލީސް މެމްބަރު ކަމަށް ކުރިމަތިލަނީ ރައްޔިތުން ތަމްސީލު ކުރުމަށް އަދި ރައްޔިތުންނަށް ބޭނުންވާ ގާނޫނުތަކަށް ވަކާލާތުކޮށް މިހާރުން މިހާރަށް ބޭނުންވެފައިވާ ގާނުނުތައް ހެދުމުގައި ރައްޔިތުން ތަމްސީލު ކުރުމަށެވެ. ދައުލަތުގެ ބާރުތައް ކަމުގައިވާ ސަރުކާރާއި ފަނޑިޔާރުގެއާއި މިނިވަން މުއައްސަސާތައް ފުރިހަމައަށް ޒިންމާދާރުކޮށް އަދި ރައްޔިތުންގެ ގެއްލިފައިވާ އިތުބާރު ހޯދާއި ނަޒާހަތްތެރި މަޖިލީސްކުރާ މެމްބަރުން ތަމްސީލް ކުރާ މަޖިލީހަކަށް ހެދުމަށެވެ. ޑިމޮކްރަސީއާއި އިންސާނީ ހައްގުތައް ކަށަވަރުކުރުމަށެވެ\nބޮޑެތި މަހުޖަނުންގެ ނުފޫޒުން ރައްޔިތުންގެ މަޖިލީސް ސަލާމަތްކުރުމަށެވެ\nހިޔާވަހިކަން ގަނެވިއްކާ މުދަލަކުން އަސާސީ ހައްގަކަށް\nލަގްޒަރީ ހައުސިންގ ހުއްޓުވުން\nއިޖުތިމާއީ ހިޔާވަހިކަން އެއްމެނަށް\nހިޔާވަހިކަން ހޯދަން ދަރަނިވެރިކުރުން ހުއްޓުވުން\nމަސައްކަތު މާހައުލަށް ޑިމޮކްރެސީ\nމަސައްކަތްތެރީންނަށް އިންޑަސްޓްރީތަކުގެ ކޮންޓްރޯލު\nއިހުތިޖާޖުކޮށް ހަޅުތާލުކުރުން، ކަލެކްޓިވް ބާރގެއިނިންގް\nހާސްކަމެއް ނެތި ބޭސްކުރެވޭނެ ދުވަހެއް\nޓެކްސް އަދި އިގްތިސާދީ އިސްލާހު\nޕަބްލިކް ބޭންކުން ރައްޔިތުން ފެލުން ހުއްޓުން\nމަހުޖަނު ޓެކުސް ތައާރަފުކުރުން


Meehakah hadhaidhinee America, hadhaaneh nunetheyne: Arnold | Mihaaru\nމީހަކަށް ހަދައިދިނީ އެމެރިކާ، ހަނދާން ނައްތައެއްނުލާނަން: އާނޯލްޑް\n06 ޖުލައި 2020 - 06:592comments\nމީހަކަށް ހަދައި ދިނީ އެމެރިކާ ކަމަށާއި އެކަން ދުވަހަކު ވެސް ހަނދާން ނައްތައިނުލާނެ ކަމަށް ހޮލީވުޑްގެ މަޝްހޫރު އެކްޓަރު އާނޯލްޑް ޝްވެޒްނެގާ ބުނެފި އެވެ.\nމި މަހުގެ4ގައި ފާހަގަކުރާ އެމެރިކާގެ މިނިވަން ދުވަހާ ގުޅުވައިގެން އޭނާ ކުރި ވީޑިއޯ ޓްވީޓެއްގައި ވަނީ އެމެރިކާ އިން ލިބުނު ފުރުސަތުތަކަށް ޝުކުރު އަދާކޮށްފަ އެވެ.\nއޮސްޓްރިއާގެ އާދައިގެ އަވަށެއް ކަމަށްވާ ތަލް އަށް އުފަންވި އާނޯލްޑް އެމެރިކާ އަށް ހިޖުރަކުރީ ބޮލީބިލްޑިން އިން ދުނިޔޭގައި ކާމިޔާބު މީހަކަށް ވާށެވެ. އަދި އެ ދާއިރާ އިން ކުރި މަސައްކަތްތަކުގެ ސަބަބުން ފިޓްނެސް އައިކަންއެއްގެ ގޮތުގައި މަގުބޫލުވެގެން ދިޔަ އާނޯލްޑް ފަހުންވެގެން ދިޔައީ ހޮލީވުޑްގެ އެންމެ ވަރުގަދަ އެކްޝަން އެކްޓަރުންގެ ތެރޭގަ އެވެ.\nއެކްޓިން ދާއިރާގައި ވަރަށް ގިނަ ދުވަހު މަސައްކަތްކޮށް، ކާމިޔާބު އެތައް ފިލްމެއް ގެނެސްދިނުމަށް ފަހު އާނޯލްޑް ވަނީ އެމެރިކާގެ ސިޔާސީ ދާއިރާގައި ވެސް މަސައްކަތްކޮށްފަ އެވެ. އެގޮތުން އޭނާ ވަނީ 2003-2011 އަށް ކެލިފޯނިއާގެ ގަވަރުނަރުކަން ކޮށްފަ އެވެ. އާނޯލްޑަކީ އެ ސްޓޭޓްގައި އެ މަގާމު އަދާކުރި 38 ވަނަ ގަވަރުނަރެވެ.\nއެ ތަޖުރިބާއާ ބެހޭ ގޮތުން އާނޯލްޑް، 72، ބުނީ ގަވަރުނަރުގެ މަގާމަކީ ވެސް ހިތުން ފިލައިގެން ދާނެ ކަމެއް ނޫން ކަމަށާއި އެމެރިކާގެ ރަށްވެއްސަކަށް ވުމަކީ ވެސް ހަނދާނުން ފޮހެލެވޭނެ ކަމެއް ނޫން ކަމަށެވެ.\nގަވަރުނަރުގެ މަގާމުގައި ހުރެގެން ސީދާ ރައްޔިތުންނަށް ހިދުމަތްކުރަން ލިބުމަކީ އެމެރިކާގެ ސިޔާސީ ދާއިރާ އިން ލިބުނު ފަހުރެއް، ޝަރަފެއް ކަމަށް ބުންޏެވެ.\nއާނޯލްޑް އެމެރިކާ ސިފަކޮށްފައި ވަނީ "ފުރުސަތުތައް ތަނަވަސްކޮށްދޭ ފަސްގަނޑެއް" ގެ ގޮތުގަ އެވެ.\n"އަހަރެން ބުނާނީ އަހަރެން ދުށް ހުވަފެންތަކާއި އުންމީދުތަކަށް ވުރެ މާ ގިނަ ފުރުސުތުތައް އެމެރިކާ އަހަންނަށް ހޯދައި ދީފިއޭ. އެކަމަށްޓަކައި އެމެރިކާ އަށް ލަފުޒުތަކަކުން ޝުކުރުއަދައެއް ނުކުރެވޭނެ." ހަތް ކުދިންގެ ބައްޕަ ބުންޏެވެ.\nކަޅު ނަސްލުގެ މީހުންނަށް އެމެރިކާ އިން މިހާރު ކުރިމަތިވަމުންދާ މައްސަލަތަކަށް އިޝާރާތްކޮށް، އާނޯލްޑް ބުނިގޮތުގައި އެމެރިކާ އަށް ނޭވާލެވޭނީ ހުރިހާ ކުލައެއްގެ މީހުންނާ ވެސް އެކީގަ އެވެ. އެހެންވެ ވަކި ބައެއްގެ ކަރަށް ފައިން އަރައި، އަނިޔާވެރިވެ، ތަފާތުކުރުންތައް ގެންގުޅުމަކީ އެއްވެސް ގޮތަކުން އެމެރިކާ ލިބޭނެ ކުރިއެރުމެއް ނޫން ކަމަށް ބުންޏެވެ.\nއާނޯލްޑް ބުނީ އޭނާ ވެސް އެމެރިކާ އަށް ހިޖުރަކުރި އިރު، އަތުގައި އެއްވެސް އެއްޗެއް ނެތް ކަމަށާއި ކުރިއަށް ދެވުނީ އެތައް ބައެއްގެ އެހީ އާއި މަދަދާ އެކީގައި ކަމަށެވެ. އެހެންވެ ގައުމެއް ބިނާވުމުގައި އެއްބައިވަންތަކަމާއި ލޯތްބާއި އަޅާލުމާއި އޯގާތެރިކަމަކީ ވަރަށް މުހިއްމު ސިފަތައް ކަމަށް ބުންޏެވެ.\n"އެއް ބަޔަކު އަނެއް ބަޔަކާ ނުލައެއް ނޫޅެވޭނެ. އަހަރެމެން ދަސްކުރަންވީ އެއްޗަކީ އެއީ. ކުރިއަރުވަން ވީ ކަމަކީ ވެސް އެއީ." އާނޯލްޑް ބުންޏެވެ.\nއިތުރު ލިޔުންތައް ހޮލީވުޑް ބޮޑީ ބިލްޑިން އޮސްޓްރިއާ އެކްޓްކުރުން އާނޯލްޑް ޝުވަޒްނެގާ އެމެރިކާ\nހިތުގެ އޮޕަރޭޝަނަކަށް ފަހު އާނޯލްޑް ރަނގަޅު\nމޭގަން މާކަލް ނޫސްވެރިޔަކަށް ވާން އުޅުއްވި\nޖެނިފާ އެނިސްޓަންއާ ވައްތަރު މީހެއް


Aniyaaverikamugai Hahdhufahanaelhi "Fureythaeh" Hayyarukohfi - Vaguthu\nއަނިޔާވެރިކަމުގައި ހައްދުފަހަނައެޅި "ފުރޭތައެއް" މަައްޗަށް ދައުވާކޮށްފި\n8 މަސް ކުރިން ( އޮކްޓޯބަރ 19, 2019 )\nއަނިޔާކުރުމުގައި ހައްދުފަހަނައަޅައި ދިއުމުން އެމެރިކާގެ މީޑިއާއިން "ފުރާތައެއް" ގެ ގޮތުގައި ސިފަކުރި އެގައުމުގެ ރައްޔިތެއް ކަމަށްވާ ބްރިއަން ސްޓީވެން ސްމިތްގެ މައްޗަށް މީހަކު މަރާލި ކަމުގެ ދައުވާ އުފުލައިފިއެވެ.\nއެމެރިކާގެ އަލަސްކާ އަށް ނިސްބަތްވާ ސްމިތް ވަނީ އަންހެނު ރޭޕްކޮށް، އަދި އެއަންހެން މީހާ އަށް އެތައް އަނިޔާއެއްކުރި މަންޒަރު މީގެ ކުރިން ވީޑިއޯ ކުރުމަށް ފަހު އެއަންހެން މީހާ މަރާލާފައެވެ.\nނަމަވެސް މިދިޔަ އަންގާރަ ދުވަހު ސްމިތުގެ މައްޗަށް ދައުވާ އުފުލީ އެހެން އަންހެނެއްގެ މަރުގެ މައްސަލައެއްގައެވެ.\nއުމުރުން 48 އަހަރުގެ ސްމިތުގެ މައްޗަށް މިހާރު ދައުވާ އުފުލާފައިވާ މައްސަލައަށް އޭނާ ވަނީ އިއުތިރާފު ވެފައެވެ. އެމައްސަލައިގައި ހިމެނޭ އަންހެން މީހާ މަރާލުމަށް ފަހު އޭނާގެ ހަށިގަނޑު ފޮރުވި ކަމަށް ސްމިތު ވަނީ ފުލުހުންގެ ތަޙްޤީޤުގައި އެއްބަސްވެފައެވެ.\nއެމައްސަލައިގައި ސްމިތުގެ މައްޗަށް ކުރިން ދައުވާ އުފުލި ނަމަވެސް މައްސަލައިގެ ޝަރީޢަތް ކުރިއަށް ނުގެންގޮސް ކޯޓުން މައްސަލަ ބޭރުކޮށްލީ އެކަށީގެންވާ ހެކި ނެތްކަމަށް ބުނެއެވެ. މިހާރު އެމައްސަލައިގައި އަލުން ދައުވާ އުފުލާފައި ވަނީ މައްސަލަ ކޯޓުން ބޭރުކޮށްލި ފަހުން ފެނުނު މެމޮރީކާޑެއްގައި އެމައްސަލައާއި ގުޅުން ހުރި ވީޑިއޯއެއް އޮތުމުންނެވެ. ވީޑިއޯ ފުލުހުންނަށް ލިބުމުން ފުލުހުން ކުރި ތުހުމަތައް ސްމިތު ވަނީ އެއްބަސްވެފައެވެ.\nއެމެރިކާ ފުލުހުން ސްމިތު ހައްޔަރު ކޮށްފައި ވަނީ މިދިޔަ އޮކްޓޯބަރ މަހު އެވެ. އޭނާގެ މައްޗަށް ތުހުމަތު ކުރެވޭ ވަރަށް ހެކި ނެތްކަމަށް ބުނެ އޭނާ މިނިވަން ކުރަން އޭނާގެ ވަކީލުން ކުރިން އެދުނު ނަމަވެސް ޕްރޮސެކިއުޓަރުން ބުނެފައި ވަނީ އޭނާ ބަންދުން ދޫކޮށްލުމަކީ މުޖުތަމަޢަށް ހުރި ނުރައްކަލެއް ކަމަށެވެ. އެހެންކަމުން ކޯޓުން ނިންމީ އޭނާ ބަންދުގައި ބަހައްޓާށެވެ.\nކުއްތާއެއް އެއްމަހުގެ ކުއްޖަކު "ކާލައިފި"\nއޮކްޓޯބަރ 26, 2019 12:27\nހެހެހެ ދެޓްސް ސެކިއުލަރ އެމެރިކާ ފޯ ޔޫ... އިޓްސް އަ ފްރީ ކަންޓްރީ...


Mars ah furathama faibaanee anheneh!\nމާސްއަށް އެންމެ ފުރަތަމަ ފައިބާނީ އަންހެނެއް!\nމާސްގައި އަންހެނަކު ހުރި މަންޒަރު ދައްކުވައިދޭ ކުރެހުމެއް: މާސްއަށް އެންމެ ފުރަތަމަ ފައިބާނީ އަންހެނެއް\nއެމެރިކާގެ ޖައްވީ އިދާރާ، ނާސާއިން މާސްއަށް އިންސާނުން ފޮނުވަން ކުރަމުންދާ މަސައްކަތް އެއްވެސް ވަރަކަށް މަޑު ޖެހުނު ކަމަކަށް ނުބެލެވެ އެވެ. މިހާރުވެސަް އެ އިދާރާގެ އެންމެ ބޮޑު އަމާޒަކީ 2021 ވަނަ އަހަރު ނުވަތަ 2030 ވަނަ އަހަރު ނާސާއަށް އިންސާނަކު ފޮނުވުމެވެ. އެކަން ކުރުމުގެ ގޮތުން މިހާރު ވަނީ ހާއްސަ ސްޕޭސްސޫޓެއް ވެސް ތައްޔާރު ކޮށްފަ އެވެ. މި ސޫޓު ހަނދަށް ދާން ބޭނުންކުރި ސޫޓާ ތަފާތު ވާނެ އެވެ. ސަބަބަކީ ހަނދުގެ މާހައުލާއި މާސްގެ މާހައުލު ހާސްބައި ތަފާތު ވާތީ އެވެ.\nނާސާއިން މާސްއަށް ކުރާ ދަތުރުގައި ބައިވެރިވާ ޓީމު ހާމަކުރުން ލަސްވާތީ ނާސާގެ މިޝަނާމެދު ސުވާލު އުފެދިފައި ވަނިކޮށް ނާސާގެ ޗީފް އެޑްމިނިސްޓްރޭޓާ ޖިމް ބްރިޑްސްޓައިން ވިދާޅުވީ، މާސްގެ މިޝަނަށް ތައްޔާރު ކޮށްގެން ނާސާގެ މުވައްޒިފުންގެ ތެރެއިން ފާހަގަ ކުރެވޭ ހަތް މުވައްޒަފަކަށް ތަމްރީނުތައް ދޭން ފަށާފައިވާ ކަމަށެވެ. އެ ތަމްރީނު ތަކުގައި ބައިވެރިވަނީ ނާސާގެ އިންޖީނިއަރިން ޑިޕާޓްމެންޓުންނާއި، ޕައިލެޓް މޫވްމެންޓް ޑިޕާޓްމެންޓާއި ސްޕޭސް އާކިއޮލިޖިސްޓު ޓީމުގެ އިތުރުން މެޑިކަލް ޑިޕާޓުމެންޓުންނެވެ.\nބްރިޑްސްޓެއިން ވިދާޅުވި ގޮތުގައި މާސްއަށް އެންމެ ފުރަތަމަ ފޭބުމުގެ ޝަރަފު ލިބޭނީ އަންހެނަކަށެވެ. އެހެންކަމުން އެއީ ސްޕޭސް އާކިއޮލޮޖިސްޓުންގެ ޓީމުގެ މެމްބަރަކަށް ވުން ގާތެވެ. އެ ޓީމުގައި ދެ އަންހެން ތިބެ އެވެ. ޕައިލެޓް މޫވްމެންޓާއި މެޑިކަލް ޑިޕާޓްމެންޓުގެ މުވައްޒިފުން މާސްއަށް ނުފައިބާނެ ކަމަށް ބްރިޑްސްޓެއިން ވަނީ ވިދާޅުވެފަ އެވެ.\nމާސްއަށް ދަތުރު ކުރާ ޓީމުގެ މައުލޫމާތު ނާސާއިން ރަސްމީކޮށް އަދި ހާމައެއް ނުކުރެ އެވެ. މިހާތަނަށް ލިބިފައިވާ މައުލޫމާތު ތަކަކީ، ނާސާގެ މުވައްޒިފުންގެ ކިބައިން ލިބުނު ސިއްރު މައުލޫމާތެވެ.\nމި މިޝަނަށް ތައްޔާރުވުމުގެ ގޮތުން ނާސާއިން މިހާތަނަށް ކުރަން ފަށާފައިވާ ހަމައެކަނި މަސައްކަތަކީ ޖައްވީ އުޅަނދު ބަނުމުގެ މަސައްކަތާއި ސްޕޭސް ސޫޓު ތައްޔާރު ކުރުމެވެ. އިތުރު އެހެން އެއްވެސް މަސައްކަތެއް އަދި ނުކުރެ އެވެ. އެހެންކަމުން މިޝަން 2030 ވަނަ އަހަރުގެ ނިޔަލަށް ފަސްވުން ވެސް އެކަށީގެންވެ އެވެ.\nއެހެނިހެން ޖައްވީ އިދާރާތަކުން އިންސާނުން މާސްއަށް ފައިބާނެ ގޮތާއި އެނބުރި އުޅަނދަށް އަރާނެ ގޮތް މިހާރު ޕްލޭންކޮށް މަސައްކަތް ކުރަން ފަށާފައިވާއިރު ނާސާގެ އޮތީ މަސައްކަތުގެ އެންމެ ފަހަތުގަ އެވެ.\nއެންމެ ކުރީގައި އޮތީ ނާސާގެ ބައިވެރިއެއް ކަމަށްވާ ސްޕޭސް އެކްސް ކުންފުންޏެވެ. ސްޕޭސް އެކްސް ކުންފުނިން ވަނީ މަސައްކަތުގެ ބޮޑުބައި މިހާރު ވެސް ނިންމާލާފަ އެވެ. އެހެންކަމުން މާސްއަށް ފުރަތަމަ އިންސާނަކު ފޮނުވާނީ ސްޕޭސް އެކްސްއިން ކަމަށް ބެލެވެ އެވެ. ސްޕޭސް އެކްސްގެ ވެސް އެސްޓްރޮނޯޓުންގެ މައުލޫމާތު އަދި ހާމަކޮށްފައެއް ނުވެ އެވެ.\nއެ ކުންފުނީގެ ވެރިޔާ އިލޯން މަސްކުވެސް ވަނީ މާސްއަށް ދާން ބޭނުންވާ ކަމަށް ވިދާޅުވެފަ އެވެ. އެހެންކަމުން ޓީމުގައި އިލޯން ހިމެނުމަކީ ވެސް އެކަށީގެންވާ ކަމެކެވެ.\nޖައްވީ އުދުހުމަށް ނިއުކްލިއާ އުޅަނދު!


ނ. ލަންދޫގައި ދިރިއުޅެމުންދާ 18 އަހަރުން ދަށުގެ ކުދިންނަށް އަމާޒުކޮށްގެން ފުލުހުން އިސްނަގައިގެން ބާއްވާ ” ލަންދޫ ޕޮލިސް ފުޓްސަލް ޗެލެންޖް 2020″ ފަށައިފިއެވެ.\nފުލުހުންނާއި ލަންދޫ ކައުންސިލް އަދި ލަންދޫގައި ހުރި މުއައްސަސާތައް ގުޅިގެން ބާއްވާ މި ފުޓްސަލް މުބާރާތް ފަށާފައިވަނީ ޑިސެމްބަރު 25 ވަނަ ދުވަހުއެވެ. މުބާރާތް ފެށުމުގެ ގޮތުން ބޭއްވި ރަސްމިއްޔާތު ޝަރަފްވެރިކޮށްދެއްވީ ނ. އަތޮޅު ކޮމާންޑަރު ސަބް އިންސްޕެކްޓަރ އޮފް ޕޮލިސް މުޙައްމަދު ޢަބްދުﷲއެވެ. މިރަސްމިއްޔާތުގައި ލަންދޫގައި ހުރި ސަރުކާރު އޮފީސްތަކުގެ އިސްވެރިން ބައިވެރިވެލެއްވިއެވެ.\nޑިސެމްބަރު 25 ން އަންނަ ޖެނުއަރީ މަހުގެ2ވަނަ ދުވަހުގެ ނިޔަލަށް ކުރިއަށްދާ މި މުބާރާތުގައި ޖުމްލަ ހަތަރު ޓީމަކުން ވާދަކުރެއެވެ. މުބާރާތުގެ ފުރަތަމަ މެޗުގައި ވާދަކޮށްފައިވަނީ “”އެމްޕަތީ” އާއި އިންޓަގްރިޓީ” އެވެ. މިމެޗު 6-4 ގެ ނަތީޖާއަކުން ކާމިޔާބުކުރީ އިންޓަގްރިޓީއެވެ. މިމެޗުގެ މޮޅު ކުޅުންތެރިޔާގެ މަގާމަށް ހޮވުނީ އިންޓަގްރިޓީ ޓީމުގެ ޖާޒީ ނަންބަރު 11 މުޙައްމަދު ޒަޔާން ޙުސައިންއެވެ.\nމި މުބާރާތް ކުރިއަށްދަނީ ކޮންމެ ޓީމެއް ކޮންމެ ޓީމަކާ ވާދަކޮށް އެންމެ ގިނަ ޕޮއިންޓް ހޯދާ ދެ ޓީމް ފައިނަލަށް ދާގޮތަށެވެ. މުބާރާތުގެ ފައިނަލް މެޗު ކުޅުމަށް ހަމަޖެހިފައިވަނީ އަންނަ ޖެނުއަރީ މަހުގެ2ވަނަ ދުވަހުއެވެ.\nލަންދޫގައި މަސައްކަތްކުރާ ފުލުހުން އިސްނަގައިގެން ލަންދޫ ކައުންސިލާއި ލަންދޫގައި ހުރި މުއައްސަސާތައް ގުޅިގެން ބާއްވާ މިމުބާރާތަކީ 18 އަހަރުން ދަށުގެ ކުދިންނަށް ޕްރޮފެޝަނަލް ފުޓްސަލް ދަސްކޮށްދިނުމާއި، މުބާރާތުގެ ތެރެއިން ރިވެތި އަހުލާގު ދަސްކޮށްދީ، މުބާރާތުގެ ތެރެއިން ޤާނޫނާއި ޤަވާއިދު ތަކަށް އަޙުލުވެރިކުރުމުގެ މަަގުސަދުގައި ކުރިއަށް ގެންދާ މުބާރާތެކެވެ. އަދި މިއީ ސްކޫލް ބަންދު ދުވަސްވަރަށް ވުމާއެކު ކަމެއް ނެތި އެއުމުރުގެ ކުދިން ރަށުތެރޭގައި އުޅުމުގެ ފުރުސަތު ކުޑަކޮށް، ފުޓްސަލް މުބާރާތެއްގައި ވާދަކުރުމުގެ ފުރުސަތު ފަހިކޮށްދިނުމަކީވެސް މި މުބާރާތުގެ މަގުސަދުތަކުގެ ތެރޭގައި ހިމެނޭ ކަމެކެވެ.


އޮއިމަސް - ވިކިޕީޑިއާ\nއޮއިމަސް(ސައިންޓިފިކް ނަން: Psenes cyanophrys)ނުވަތަ (އިނގިރޭސި ބަހުން: Freckled driftfish) އަކީ ކަނޑުތަކުގައި އުޅޭ މަހެކެވެ. މިމަސް ގިނައިން ފެނިފައި ހުންނަނީ އޮޔާދާ އޮއިވާލި އެތިގަނޑު ތަކުގެ ކައިރިންނެވެ. މިއީ ދިވެހިން ކެއުމަށް ބޭނުންކޮށް އުޅޭ މަހެއް ނޫނެވެ. މިއީ އިސްކޮޅުން ކުޑަ މަހެކެވެ. މިމަސް އެންމެ ބޮޑުވަނީ 20 ސެންޓި މީޓަރަށެވެ. އަދި މިއީ ދިވެހި މަސްވެރިންނަށް އާދަވެގެން ފެންނަ މަހެއް ވެސް ނޫނެވެ.\nއޮއިމަހުގެ ހަށިގަނޑު ހުންނަނީ ފަތިކޮށް ފުޅާކޮށެވެ. ތުނބާއި ބޯ ހުންނަނީ ކޮޅަށް ވައްކޮށެވެ. މަހުގެ ލޯ ކުޑައެވެ. އަނގައިގައި ހުންނަނީ އެއްބަރިއަށް ހުންނަ ކުދި ދަތްތަކެކެވެ. މަހުގެ ބުރަކަށިމަތީ ފުރަތަމަ ކޮތަރިބައިގައި9އާއި 11 އާއި ދެމެދުގެ އަދަދަކަށް މަޑުކަށި ހުރެއެވެ. ދެވަނަ ކޮތަރިބައިގައި 1 ހަރުކައްޓާއެކު 23 އާއި 28 އާއި ދެމެދުގެ އަދަދަކަށް މަޑުކަށި ހުރެއެވެ. ބަނޑުދަށް ފަރާތު ކޮަތަރިބައިގައި3ހަރުކައްޓާއެކު 23 އާއި 28 އާއި ދެމެދުގެ އަދަދަކަށް މަޑުކަށި ހުރެއެވެ. ނިގޫފަތް ހުންނަނީ ކަފިކޮށެވެ. މަހުގެ ކުލައަކީ މުށިކުލައެވެ. މަހުގެ ކަންފަތާއި ނިގޫފަތް ހުންނަނީ ފަނޑު ރީނދޫ ކުލައެއްގައެވެ. މުޅި މަހުގައި ރިހި ވިދުން ކުލައެއް ހުރެއެވެ.\nދިވެހި މަސްވެރިން މިމަހަށް ކިޔާ އުޅޭ ވަކި ނަމެއް ރިކޯޑް ކުރެވިފައި ނެތުމާއެކު މިމަހަށް ކިޔާ އިގިރޭސި ނަމާ ގުޅޭ ގޮތުން މަހުގެ އުޅުމަށް ވިސްނާ އޮއިމަސް ކިޔާ ނަންދީފައިވަނީ އެވެ. މިމަހަށް މަލިކު މީހުން ކިޔާއުޅެނީ ފިޔަލަ ދަރި އެވެ. އެމީހުން މިނަން ކިޔަނީ މަހުގެ ސިފަޔަށް ވިސްނާ އެމަހުގެ ބޯ ފިޔަލައިގެ ބޮލާ ވައްތަރު ކަމެއް ހުންނާތީ ކަމަށް ފެނެއެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 12 އޮގަސްޓު 2014، 13:41 ގައެވެ.


Anekkaaves Israel boycott kurumuge campaign eh\nއަނެއްކާވެސް އިޒްރޭލު ބޮއިކޮޓްކުރުމުގެ ކެމްޕޭނެއް\nއެކަމަކު އެންމެނަށް ވެސް އެނގޭ ހަގީގަތަކީ މިއިން އެއްވެސް ކެމްޕޭނެއް އިޒްރޭލާ ދެކޮޅަށް ކާމިޔާބުނުކުރެވޭނެ ކަމެވެ. އިޒްރޭލުގެ ޔަހޫދީންނާ ދެކޮޅަށް މިފަދަ އަޑެ ފެތުރިގެންދާ ކޮންމެ ފަހަރަކު އެ އަޑެއް ކަނޑުވައިލަނީ ޔަހޫދީންނާ މެދު ތަފާތުކުރުމުގެ ސިޔާސަތެއް ނުގެންގުޅުމަށް ގޮވާލައި ކެމްޕޭންކުރާ ހުޅަނގުގެ ފަރާތްތަކުންނެވެ.\nކޮންމެއަކަސް އިޒްރޭލާ ދެކޮޅު ކެމްޕޭނެއް މިއޮތީ އަނެއްކާވެސް ފެށިފަ އެވެ. ފަލަސްތީނުން އިޒްރޭލާ ދެކޮޅަށް ފީފާ އަށް ވެއްދި މައްސަލަ ނާކާމިޔާބުވިއިރު އިޒްރޭލު ބޮއިކޮޓްކުރުމުގެ ވަރުގަދަ ކެމްޕޭނެއް ފަށާފައި ވަނީ ޔޫރަޕުންނެވެ. އެއް އިރެއްގައި އިޒްރޭލުގެ ޔަހޫދީންނަށް މުޅި ޔޫރަޕްގެ ދެ އަތް ހުޅުވާލައިގެން އޮތަސް މިއަދު އެ މަންޒަރު ވަނީ ބަދަލުވެފަ އެވެ.\nއެމެރިކާގެ ތައްޕާހުގައި އިޒްރޭލު ބޮޑު ބާރަކަށްވެ ފަލަސްތީނުގެ ބިންތައް އަޅުވެތިކޮށް ދުނިޔޭގެ ސުލްހަޔަށް ފުރައްސާރަކުރަމުން ފަލަސްތީނުގެ ރައްޔިތުންގެ ހައްގުތަކަށް އަރައިގަންނަމުންދާއިރު ޔޫރަޕްގެ ވަރަށް ގިނަ ގައުމުތަކެއް މި ވަނީ ފަލަސްތީނަށް ހަމްދަރުދީވެ އެމީހުންނާ އެއްކޮޅަކަށް އަރައިފަ އެވެ.\nއިޒްރޭލާ ދެކޮޅަށް ޔޫރަޕުގައި މިހާރު ފަށާފައިވާ ބޮއިކޮޓް ކެމްޕޭނަކީ ވެސް އޭގެ މިސާލެކެވެ. މި ކެމްޕޭނުގައި އެންމެ އިސްކޮށް ހަރަކާތްތެރިވަނީ ނޯވޭގެ ޕަބްލިކް އެމްޕްލޯއީ ޔޫނިއަން އެވެ.\nމި ކެމްޕޭނަކީ އިޒްރޭލުން ފަލަސްތީނުގެ ބިމުގައި ގަވާއިދާހިލާފަށް ވަޒަންވެރިވެ އެ ބިންތަކުގައި އިޒްރޭލުގެ އެކްސްޕޯޓް ވިޔަފާރި ވެސް ފުޅާކުރަމުންދާތީ އެކަމާ ދެކޮޅަށް ފަށާފައިވާ ކެމްޕޭނެކެވެ.\nމި ބޮއިކޮޓް ކެމްޕޭންގެ ނުރައްކާ އިޒްރޭލަށް ބޮޑުވެ މި މައްސަލަ އިޒްރޭލު ސަރުކާރުގެ މި ދުވަސްކޮޅުގެ އެންމެ ހޫނު ބަހުސަކަށް ބަދަލުވެފައި ވަނީ އިޒްރޭލުގެ އެތެރެއިން ޔަހޫދީންގެ ބައެއް ފަރާތްތަކުން ވެސް މި ކެމްޕޭނާ އެއްކޮށް ހިފާލާފައިވުމުންނެވެ.\nއެގޮތުން ފަލަސްތީނުގެ ބިމުގައި ގަވާއިދާހިލާފަށް ޔަހޫދީން އާބާދުކޮށް އެތަނުގައި ވިޔަފާރިކުރާ އިޒްރޭލުގެ ކުންފުނިތަކަށް މި ބޮއިކޮޓް ކެމްޕޭނުގައި ވަނީ ހަމަލާތައް އަމާޒުކޮށްފަ އެވެ. ޔޫރަޕްގައި މި ކުންފުނިތަކުގެ އުފެއްދުންތައް މަނާކުރުމަށް ގޮވާލާ ފަރާތްތަކުގެ އަޑު ވެސް ވަނީ ގަދަކޮށްފަ އެވެ.\nނަމަވެސް މި ކެމްޕޭނެއް ކާމިޔާބުނުވެ ހުއްޓާލަން ޖެހޭނެ ކަމުގެ އަލާމާތްތަކެއް މިހާރު ވެސް ވަނީ ފެންނަން ފަށައިފަ އެވެ. ގަވާއިދާ ހިލާފަށް އިޒްރޭލުން ހިފާފައިވާ ފަލަސްތީނުގެ ބިމުގައި ވިޔަފާރިކުރާ އިޒްރޭލުގެ ކުންފުނިތައް ބޮއިކޮޓްކުރަން ގޮވާލައި ފެށި މި ކެމްޕޭނުގެ ހަމަލާތައް މިހާރު ދަނީ ސީދާ އިޒްރޭލުގެ ސަރުކާރަށް ވެސް އަރަމުންނެވެ.\nމިއީ މި ކެމްޕޭން ހުއްޓާލަން މަޖުބޫރުވާނެ ކަމެކެވެ. އިޒްރޭލުގެ ދައުލަތާއި ޔަހޫދީންނަށް ސީދާ އަމާޒުވާ ފަދަ ގޮތަކަށް ހަމަލާ ދިނުމަކީ ދުނިޔެއަށް މަންޒަރުބަލަން ކެތްކުރެވޭނެ ކަމެއް ނޫނެވެ.